
הכנסת העשרים
מושב שלישי
<פרוטוקול מס' 510>
מישיבת ועדת הכספים
יום חמישי, כ"ג בחשון התשע"ז (24 בנובמבר 2016), שעה 10:00
<סדר היום:>
<פרק ז' כולו (עידוד השקעות הון), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016
>
סעיפים 83 עד 88 (תיקונים בחוק לעידוד השקעות הון)
נכחו:

<חברי הוועדה:> 
משה גפני – היו"ר
עודד פורר – מ"מ היו"ר
מיקי לוי 
רחל עזריה 
רועי פולקמן 
<מוזמנים:> 
	רולנד עם שלם
	–
	מנהל אגף בכיר (מקצועית), רשות המסים, משרד האוצר

	צביקה לייבוביץ
	–
	מנהל אגף א', עידוד השקעות הון, רשות המסים, משרד האוצר

	נאוה נמיר
	–
	מנהלת תחום מיסוי בינלאומי, רשות המסים, משרד האוצר

	גיא גולדמן
	–
	עו"ד, רשות המסים, משרד האוצר

	שירה גרינברג
	–
	סגנית הממונה על אגף התקציבים, משרד האוצר

	אמיר רשף
	–
	אגף התקציבים, משרד האוצר

	שלמה פשקוס
	–
	אגף התקציבים, משרד האוצר

	עדנה הראל פישר
	–
	עו"ד, משרד המשפטים

	שרית פלבר
	–
	עו"ד, משרד המשפטים

	נחום איצקוביץ'
	–
	מנהל מרכז ההשקעות, משרד הכלכלה והתעשייה

	סיון סיגטי
	–
	עו"ד, הלשכה המשפטית, משרד הכלכלה והתעשייה

	שרגא ברוש
	–
	נשיא התאחדות התעשיינים

	אורן הרמבם
	–
	יו"ר המועצה למפעלים קטנים ובינוניים, התאחדות התעשיינים

	דן כרמלי
	–
	עו"ד, מנכ"ל איגוד לשכות המסחר

	שלומי לויה
	–
	עו"ד, היועץ המשפטי, איגוד לשכות המסחר

	אופיר כהן
נתנאל עודד
	–
-
	רו"ח, חבר ועדת המסים, לשכת רואי החשבון בישראל
הבורסה לניירות ערך, תל אביב


	גיא כץ
	–
	עו"ד, פורום הלבנת הון, לשכת עורכי הדין

	עופר גרנות
	–
	עו"ד, פורום מסים, לשכת עורכי הדין

	כרם נבו אכטנברג
	–
	מנהלת פורום חברות הצמיחה, MIX COM

	ערן ויזל
	–
	פורום חברות הצמיחה, VP finance ironsource


<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<פרק ז' כולו (עידוד השקעות הון), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016>
סעיפים 83 עד 88 (תיקונים בחוק לעידוד השקעות הון)
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו דנים בפרק של עידוד השקעות הון.

<שלומית ארליך:>
פרק ז', עידוד השקעות הון, עמוד 486. בישיבה הקודמת התחלנו לעבור על סעיף 83(1), (2), (3) ו-(4). הדבר האחרון עליו דיברנו הייתה פסקה (4)(ג) בעמוד 488 שמדברת על העניין של תנאי בר תחרות, אפשרות הבחירה בין הכנסות מכל מכירות המפעל או הכנסות ממכירות שנוספו בשל ההרחבה. אולי נמשיך מהנקודה הזאת.

<היו"ר משה גפני:>
השאלה אם לממשלה יש מה לומר.

<אמיר רשף:>
הסברנו את זה.

<היו"ר משה גפני:>
אני שואל אם יש לכם מה לומר. בכל אופן, כשעוברים כמה ימים, בממשלה מתחדשים דברים.

<נחום איצקוביץ':>
אני מוכן לחזור על ההסבר אם תרצו לעניין הספציפי הזה.

<היו"ר משה גפני:>
לא. אנחנו נחזור לזה בסוף הישיבה עת נרצה לעשות סיכום. אני מניח שאתם תבקשו להפחית דברים ולהוסיף דברים. לא?

<אמיר רשף:>
בשלב זה אנחנו לא מבקשים.

<היו"ר משה גפני:>
אם כן, בסוף הישיבה אני אצביע. 

<אמיר רשף:>
כן אדוני היושב ראש. הצעת החוק כפי שהובאה בפני הוועדה.

<היו"ר משה גפני:>
היו אלי כמה טלפונים הבוקר ואתמול. אתם לא רוצים פסקת יציבות או משהו? כלום? 

<גיא גולדמן:>
רוצים פסקת יציבות. העברנו פסקת יציבות לוועדה. דיברנו עם שלומית.

<שלומית ארליך:>
הנוסח עדיין לא הגיע אלי למייל.

<היו"ר משה גפני:>
לא זאת השאלה. השאלה היא אם אתם רוצים או לא רוצים.

<גיא גולדמן:>
אנחנו רוצים.

<קריאה:>
אנחנו רוצים לבצע שינויים.

<היו"ר משה גפני:>
רוצים לבצע שינויים. זה הכול. זה הדבר היחיד שביקשתי לדעת.

<עדנה הראל פישר:>
אבל צריך לקיים על זה דיון. צריך לקיים דיון על העניין הזה.

<היו"ר משה גפני:>
אנחנו לא מעבירים בוועדה הזאת – אני לא יודע איך זה במדינות אחרות בעולם – שום סעיף, אפילו לא מילה, בלי שמקיימים עליה דיון ושומעים את משרד המשפטים כשיש צורך. 

<עדנה הראל פישר:>
אנחנו מעריכים את זה.

<גיא כץ:>
לשכת עורכי הדין. יש לנו הערה לסעיף 18(ד).
<היו"ר משה גפני:>
לסעיף שכבר דיברנו עליו?

<גיא כץ:>
סעיף 18(ד) הוא סעיף שמגדיר מהי מכירה לעניין מפעל בר תחרות. זה לא כולל כרגע הכנסה טכנולוגית מועדפת. כלומר, יוצא כאן מעגל שוטה שכאילו מפעל טכנולוגי מועדף לא יהיה מפעל בר תחרות. צריך להכניס ב-18(ד) גם הכנסה טכנולוגית מועדפת. זה עניין טכני. אני מתאר לעצמי שזו הייתה הכוונה אבל צריך להכניס כאן גם הכנסה טכנולוגית מועדפת.

<היו"ר משה גפני:>
תחזור על הדברים בבקשה.

<גיא כץ:>
סעיף 18(ד) מגדיר מהי מכירה לעניין מפעל בר תחרות. מפעל טכנולוגי מועדף, אותם מפעלי היי-טק שדיברנו עליהם בפעם הקודמת - - -

<שלומית ארליך:>
רגע. אתה אומר 18(ד) אבל הכוונה היא ל-18א. 

<גיא כץ:>
18א(ד).

<שלומית ארליך:>
18א(ד)(3). זאת בעצם פסקה 4(ג). אנחנו עדיין בעמוד 488, פסקה בה עצרנו בפעם הקודמת.

<גיא כץ:>
נכון.

<היו"ר משה גפני:>
תגיד במשפט מה אתה אומר.

<גיא כץ:>
אותה פסקה מגדירה מהי מכירה לעניין מפעל בר תחרות. מפעל טכנולוגי מועדף, אותם מפעלי היי-טק עליהם דיברנו בפעם הקודמת, צריכים להיות מפעלים ברי תחרות. אין חפיפה בין ההגדרה של מכירה ומפעל טכנולוגי מועדף לבין המכירה ומפעל בר תחרות. צריך פשוט להשוות ביניהם. בסעיף 18א(ד) ייכנס גם זה.

<היו"ר משה גפני:>
מישהו מתייחס למה שהוא אומר? אם אתם לא מתייחסים, אני מקבל את זה, רושם וזהו.

<גיא גולדמן:>
אנחנו מקבלים את זה.

<היו"ר משה גפני:>
בסדר. 

<שלומית ארליך:>
אנחנו עוברים לפסקה (5).

<גיא גולדמן:>
(5)
בסעיף 25, בכל מקום, במקום "המינהלה" יבוא "מינהלת השקעות בתיירות" ובמקום "המנהל" יבוא "מנהל מינהלת השקעות בתיירות".

<אמיר רשף:>
נחום, אתה רוצה להסביר? זה קשור לשינוי בוועדת הערר.

<נחום איצקוביץ':>
כן. זה קשור לבקשה שלנו שתבוא בסעיף יותר מאוחר לבטל את ועדת הערר שנוגעת להחלטות מינהלת מרכז ההשקעות ואני רוצה להסביר מעט באריכות כי יש לזה חשיבות.

המצב של עשר השנים האחרונות, ועדת הערר היא ועדה חיצונית שבאה לדון בבקשות של חברות על החלטות המינהלה והמנהל. היא ועדה שצריכה להמליץ לפני שני שרים, שר האוצר ושר הכלכלה, בשעתו שר התמ"ת, אלא מה שקרה בעשר השנים האחרונות, שלוש שנים לפני כהונתי הוועדה לא מונתה על ידי הממשלה והשרים נמנעים מלקבל הכרעה. אז חברה מוצאת את עצמה חמש, שש, שבע שנים ללא הכרעה.

המצב הזה הוא בלתי נסבל משני כיוונים. כיוון אחד, מצדה של החברה כי לכאורה מופיע נושא פתוח בנושא ההשקעות שלה לרבות לעתים גם חיוב והחזר מענקים כאשר היא לא עמדה בתנאי החוק. דבר נוסף, כתוצאה מזה שהנושא פתוח, יש לה מניעה גם להיכנס להשקעות חדשות.

מצד שני, הממשלה לגבי אלה שלא עמדו בהחלטות שלה, בתקנות ובחוק עצמו, איננה יכולה לגבות את החזר המענקים כנדרש בחוק. המצב הוא בלתי אפשרי כאשר שרים אינם מכריעים. יש למעלה ממאה החלטות של ועדת ערר.

<היו"ר משה גפני:>
למה שינוי הנוסח יעשה את השינוי המהותי הזה?

<נחום איצקוביץ':>
הנוסח כאן קובע - - -

<היו"ר משה גפני:>
מה חשבו עד היום? מה זאת המינהלה.

<שרגא ברוש:>
לא יכול להיות שלא יהיה ערעור על המינהלה. זה שהשרים לא עושים את עבודתם, יש בחירות כל ארבע שנים ומחליפים את הממשלה.

<נחום איצקוביץ':>
תרשה לי, הרי סיכמנו את זה גם אתך ובאנו להתייעץ אתך.

<היו"ר משה גפני:>
טוב שאמרת שיש בחירות כל ארבע שנים.

<שרגא ברוש:>
אחרי כן אמרתי עוד משפט.

<היו"ר משה גפני:>
זה קצת תמוה. רוצים לשנות את השם, בסדר, אולי זה שם יותר יפה.

<נחום איצקוביץ':>
לא. זה לא שם.

<שרגא ברוש:>
את הערעור.

<נחום איצקוביץ':>
אם יורשה לי להסביר. 
<היו"ר משה גפני:>
אני רוצה להגיד לך מה אני לא מבין. מה היה עד היום עם השם מינהלה? לאן זה הלך.

<נחום איצקוביץ':>
זה לא קשור לשם המינהלה. יש מינהלה במשרד התיירות. משרד התיירות מבקש להמשיך בנושא של ערר. הסעיף הזה בא ואומר בגדול, הפרשנות המקצועית שלי, שוועדת ערר בכל מה שנוגע לחוק עידוד השקעות הון נושא מענקים שיושב במשרד הכלכלה, לא תהיה יותר ועדת ערר. היא תתבטל. במקומה יש הליך חלופי אותו בדקנו – בין היתר אתך, שרגא – וההליך החלופי, יש גורם שיכול לערער ולעתור כנגד החלטות מרכז ההשקעות, המינהלה או המנהל. אנחנו בדקנו את זה וההחלטות הללו הרבה יותר טוב שתידונה בבתי משפט לעניינים מינהליים. הממוצע של הכרעת בתי משפט לעניינים מינהליים בנושאים שנוגעים אלינו הוא שישה חודשים.

<היו"ר משה גפני:>
עד היום היכן הוגש הערר?

<נחום איצקוביץ':>
עד היום הערר הוגש לוועדת ערר שהיא חיצונית למרכז ההשקעות, למשרד הכלכלה.

<היו"ר משה גפני:>
מה קורה לפי ההצעה הזאת.

<נחום איצקוביץ':>
לפי ההצעה הזאת אנחנו מציעים לבטל את ועדת הערר ולאפשר לחברות לעתור ישירות לבתי משפט לעניינים מינהליים.

<היו"ר משה גפני:>
ולא תהיה ועדת ערר?

<נחום איצקוביץ':>
לא תהיה ועדת ערר.

<היו"ר משה גפני:>
למה צריך לעתור? למה אי אפשר קודם כל להתדיין?

<נחום איצקוביץ':>
כיוון שבפועל יש צבירה או הצטברות של למעלה ממאה החלטות של ועדת ערר, שהיא ועדה ממליצה, לא ועדה תקציבית, והיא מנסה ביושר ובתום לב, וההחלטות האלה אינן מוכרעות על ידי שרים לדורותיהם. אני לא בא להגיד שר פלוני אלמוני. 

<היו"ר משה גפני:>
טוען שרגא ברוש טענה צודקת. תחליף את השרים. הרי זה התפקיד שלהם.

<נחום איצקוביץ':>
גם בחילופי השרים זה לא קורה. מעבירים ארגזים משר לשר, יש שני שרים, לעתים אינם מסכימים זה עם זה.

<היו"ר משה גפני:>
למה זה.

<נחום איצקוביץ':>
כיוון שיש הכרעות ששרים אינם רוצים לקבל ואני לא בא להעביר ביקורת על אף שר.

<היו"ר משה גפני:>
זה לא משנה. אני שואל טכנית.

<נחום איצקוביץ':>
אנחנו רוצים לפתור את הבעיה לחברות.

<שרגא ברוש:>
אני אתך.

<נחום איצקוביץ':>
החברות נמצאות במצוקה כאשר למעלה מחמש-שש שנים אין - - -

<היו"ר משה גפני:>
לי יש חברה ויש לי ערר והערר עובר בארגזים משר לשר.

<נחום איצקוביץ':>
ולא קורה כלום.

<היו"ר משה גפני:>
רגע. אני לא יכול ללכת לבית משפט?

<נחום איצקוביץ':>
אתה יכול אבל הן ממתינות להחלטה. במקום ללכת ישר בתוך שישה חודשים לקבל הכרעה.

<היו"ר משה גפני:>
איך זה משתמע מהסעיף?

<נחום איצקוביץ':>
עוד משפט אחד. הפורום הזה וגם הכנסת הבינה את זה בחוק החדשנות וביטלה גם את ועדת הערר בכל מה שנוגע למדען הראשי מסיבות דומות, כיוון שההליכים מתמשכים ומתמשכים. העובדה היא שבבתי המשפט ההכרעה מתקבלת בלוח זמנים הרבה יותר קצר וענייני.

<היו"ר משה גפני:>
אם לזה אתה מתכוון, מבחינתי זה עצוב.

<נחום איצקוביץ':>
יכול להיות שזה עצוב, אבל אני מסתכל על חברה שלא קיבלה תשובה.

<שרגא ברוש:>
כבוד היושב ראש, אני מסכים לגמרי עם מנהל מרכז ההשקעות כפתרון. צר לי שזה המצב שאנחנו צריכים לחפש פתרון. אם השר לא חותם תוך שבועיים, זה כאילו הוא חתם.

<היו"ר משה גפני:>
איך ידעת שזה מה שאני רוצה להגיד?

<שרגא ברוש:>
כי בדרך כלל אני מתכוון לדעת גדולים.

<היו"ר משה גפני:>
למה באמת הם לא עושים את זה? לא הבנתי. יש רשות מבצעת, הרשות המבצעת פשוט נכשלה בתפקידה, זה מה שאתה אומר בסעיף הזה, היא לא מסוגלת, יש לה שתי ידיים שמאליות.

<נחום איצקוביץ':>
אני לא אמרתי את זה.

<היו"ר משה גפני:>
אני אומר את זה. אתה לא אמרת כלום. אני אומר. היא לא מסוגלת לעשות שום דבר ואז אתה אומר מראש בוא נלך לרשות השופטת שהיא תבצע את זה. למה אי אפשר לקבוע פרק זמן סביר שעד אז צריך המערער לתת תשובה. במידה ולא נתנו תשובה עד פרק הזמן הסביר מבחינתכם, אתם יודעים בדיוק מה צריך, רואים את הדבר כאילו ניתנה תשובה חיובית.

<נחום איצקוביץ':>
יש הכרעות שהן הכרעות תקציביות. ההכרעות התקציביות אינן יכולות להיות בוועדת ערר בלבד כי ועדת ערר עוסקת בעניינים המינהליים על דרך שנתקבלה - - -

<שרגא ברוש:>
למה שופט יכול?

<נחום איצקוביץ':>
שופט מוסמך לומר.

<שרגא ברוש:>
תסמיך את ועדת הערר.

<נחום איצקוביץ':>
אני לא יכול להסמיך את ועדת הערר.

<היו"ר משה גפני:>
כמה זמן צריך ערר?

<נחום איצקוביץ':>
אני רק מתאר לך את התמונה.

<היו"ר משה גפני:>
בערך? כמה זמן צריך באופן נורמלי? חודש? חודשיים? כמה זמן צריך?

<נחום איצקוביץ':>
הרבה יותר.

<היו"ר משה גפני:>
חצי שנה.

<נחום איצקוביץ':>
כן, אבל זה לא קורה.

<היו"ר משה גפני:>
אני מציע שיהיה כתוב שוועדת הערר תדון בזה עד חצי שנה. במידה ולא נתנו תשובה, יראו את הדבר כאילו ניתנה תשובה חיובית.

<אמיר רשף:>
על הערר.
<היו"ר משה גפני:>
כן. על הערר.

<אמיר רשף:>
בלי השרים.

<היו"ר משה גפני:>
כן.

<סיון סיגטי:>
צריך להבין שיש כאן עינוי דין ליותר ממאה חברות.

<היו"ר משה גפני:>
אנחנו פותרים את הבעיה.

<שרגא ברוש:>
תוציאו את השרים מהתמונה והכול יסתדר.

<היו"ר משה גפני:>
פותרים את הבעיה. יש ועדת ערר וועדת ערר תחליט. תגידו אתם מה הזמן.

<סיון סיגטי:>
יש הוראת מעבר. אמרנו שהעררים התלויים ועומדים - - -

<עדנה הראל פישר:>
זה בסדר. זאת הוראת מעבר אבל אתה מדבר מבחינת הוראת הקבע שוועדת הערר תחליט.

<היו"ר משה גפני:>
כן. היא תחליט. במידה והיא לא תחליט, יראו את הדבר כאילו תשובה חיובית. זה דבר לא תקין. אתם הייתם צריכים למנוע את הסעיף הזה. אני בהתחלה חשבתי שמדובר על סתם מינוח.

<עדנה הראל פישר:>
לא. אנחנו יצרנו הסדר שהוא הסדר שחשבנו שהוא מיטיב.

<היו"ר משה גפני:>
את מעבירה נושא שבידי הרשות המבצעת לרשות השופטת. את אומרת מראש שאני כממשלה נכשלתי ואת רוצה שאני אהיה שותף לזה? מילא היית אומרת את זה בקדנציה הקודמת שהממשלה נכשלה, עוד הייתי חושב על זה אבל גם לא הייתי מסכים.

<עדנה הראל פישר:>
אני לא העברתי לרשות השופטת. 

<שרגא ברוש:>
אולי מה שהיושב ראש אומר, זה הפתרון.

<עדנה הראל פישר:>
אני לא פוסלת על הסף. נשקול את זה.

<שרגא ברוש:>
נוריד את השרים מהעניין. 

<היו"ר משה גפני:>
אל תתנו תשובה עכשיו. אני לא אסכים לדבר כזה. אנחנו באים, מרימים ידיים ואומרים שמכיוון שבלאו הכי אין פתרונות והשרים מעבירים את זה בארגזים, ואני מסכים, אתה מציג את העובדות כפי שהן, אבל ברגע שהשרים ידעו או ועדת ערר תדע או החשב של המשרד ידע שאם בתוך חצי שנה אין תשובה, התשובה היא חיובית – אתה תראה שיתחילו לעבוד.
<מיקי לוי (יש עתיד):>
חשב משרד לא מתחלף.

<נחום איצקוביץ':>
הוועדה היא ועדה חיצונית ולא ועדה של המשרד. אלה אנשים חיצוניים לחלוטין.

<היו"ר משה גפני:>
אדרבה. זה מה שהוא אומר.

<מיקי לוי (יש עתיד):>
אדרבה. שהייעוץ המשפטי יכנס אותם ויביא תשובות.

<היו"ר משה גפני:>
בסדר. אנחנו ננסח את זה.

<נחום איצקוביץ':>
אני מציע שנעבור להוראת המעבר, כך שתהיה לכם את כל התמונה. 

<עדנה הראל פישר:>
אם אפשר באותו נושא. בכל זאת, ברירות מחדל של הכרעה אוטומטית יכולות גם לגרום לעיוות בקבלת החלטות. 

<היו"ר משה גפני:>
חצי שנה.

<עדנה הראל פישר:>
הגשת ערר זה דבר מאוד פשוט. כותבים נייר ואומרים שלא אוהבים את ההחלטה. במיוחד אם אומרים שלא קיימו את התנאים.

<שרגא ברוש:>
חצי שנה לא מספיקה כדי לדון בערר?

<עדנה הראל פישר:>
ועדת הערר, אין לה את האחריות הכללית על ניהול התקציב ועל כל השאלות של קבלת ההחלטות.

<היו"ר משה גפני:>
תוסיפו לוועדת הערר גם את החשב של המשרד.

<עדנה הראל פישר:>
אני מבקשת שנוכל לשקול מה המשמעות.

<היו"ר משה גפני:>
מה נשקול? אנחנו בחוק ההסדרים. המונחים של נשקול, נחשוב, נבדוק, הם מושגים של חוק הסדרים. אתם אישרתם את זה. אני לא אוהב את זה.

<עדנה הראל פישר:>
אנחנו נדבר על זה בחוץ במשך היום.

<היו"ר משה גפני:>
בסדר גמור, אבל תדעו שהמונחים הם מונחים אחרים עכשיו מבחינת הזמן.

<מיקי לוי (יש עתיד):>
פתרון מהיום למחר.

<עדנה הראל פישר:>
אנחנו יודעים.

<היו"ר משה גפני:>
בסדר גמור. אני מקבל את מה שאתם אומרים.

<עדנה הראל פישר:>
אני אומרת שיכול להיות שזה הרכב, יכול להיות שאלה דרכי עבודה ואני מבקשת את העניין של ברירת המחדל של קבלת החלטה אוטומטית לשקול שוב כי אני חושבת שזה יכול ליצור יותר נזק. אפשר לקבוע אולי הסדרים אחרים של חובת קבלת החלטה בתוך מועד מסוים והעברת נטלים.

<היו"ר משה גפני:>
אני אקבל כל הצעה שלכם והיא תאמר כדלהלן: האחד, מי שמקבל החלטה, זאת הרשות המבצעת. תמיד פתוחה הדרך בפני מי שמרגיש את עצמו נפגע ללכת לבית המשפט, לא חשוב באיזו ערכאה. זה לא קשור לחוק. צריך שהרשות המבצעת תקבל החלטה. סוג ההרכב שיקבל את ההחלטה, ועדת הערר או מישהו שהוא חלק מהמשרד ורואה את התמונה הכוללת כפי שנאמר, אין לי בעיה עם העניין הזה. אין לי בעיה עם פרק הזמן שהם צריכים לקבל החלטה אבל התוצאה של הדבר הזה צריכה להיות שמי שמקבל את ההחלטה, זאת הרשות המבצעת באמצעות ועדת ערר או באמצעות גוף שהם קבעו, ההחלטה מתקבלת לפרק זמן שאתם סבורים שהוא אפשרי והוא סביר והוא יכול להיות אפילו לא חודש ולא חודשיים אלא חצי שנה ואפילו קצת יותר, ושאפשר ללכת אחרי כן לבית משפט. תמיד אפשר ללכת אחרי כן לבית משפט. זה לא יהיה בחוק. מה שתציעו, מקובל.

<עדנה הראל פישר:>
אנחנו מעדיפים שזה יהיה בית משפט לעניינים מינהליים.

<היו"ר משה גפני:>
מה שאתם מעדיפים, לא אני מעדיף ומי שמצביע זה אני.

<עדנה הראל פישר:>
נכון, אבל אנחנו רוצים לנסות לשכנע אותך.

<היו"ר משה גפני:>
אבל אני מדבר כבר שעתיים על זה שאני לא רוצה שזה יהיה ב- - -

<עדנה הראל פישר:>
לא הערכאה הראשונה. הערכאה בה תוקפים את ההחלטה.

<היו"ר משה גפני:>
לא. צריכה לקבל החלטה.

<עדנה הראל פישר:>
הבנתי, אבל את הערכאה בה תוקפים את ההחלטה שהתקבלה.

<היו"ר משה גפני:>
זה אין בעיה. בסדר.

<עדנה הראל פישר:>
תודה אדוני.

<היו"ר משה גפני:>
ממשיכים. תנו תשובה, ננסח את זה.

<נחום איצקוביץ':>
השאלה אם אנחנו עוברים להוראת המעבר או שבזה נגמר הדיון.

<שלומית ארליך:>
לא. תמשיך ישר כי אחר כך יש גם את סעיף בית המשפט. תמשיך בהקראה.

<נחום איצקוביץ':>
להמשיך בעניין של ערר?

<היו"ר משה גפני:>
לא. לפי הסדר.

<גיא גולדמן:>
(6)
בסעיף 40ג(ג)(1) אחרי "שיטת קסיני-סולדנר" יבוא "ומפעלים בשדרות וביישובי עוטף עזה כמשמעותם בפסקה (א) בחלק א' בתוספת השנייה".

<היו"ר משה גפני:>
מהי השיטה הזאת?

<נחום איצקוביץ':>
שיטה של קווי רוחב שקובעת שמי שנמצא בקו רוחב מאה ודרומה, זאת באר שבע ודרומה, זכאי לקבל עד עשרה אחוזים מהמענקים. זאת שיטה בינלאומית למדידת קווי רוחב. זה קיים גם בחקיקה. כשרוצים לציין קו רוחב, מציינים עלף פי שיטה בינלאומית לקווי רוחב. 

<עדנה הראל פישר:>
הרבה מאוד הטבות תלויות כרגע בהגדרה הזאת. 

<נחום איצקוביץ':>
אני אתן הסבר קצר. קו מאה הוא באר שבע דומה. הממשלה סבורה שצריך להיטיב ולחזק את שדרות ועוטף עזה ואת המשולש הזה של שדרות ועוטף עזה, רוצים לכלול אותם בהטבה שיקבלו עד עשרה אחוזים מענק נוסף.

<היו"ר משה גפני:>
בסדר. יש הערות לסעיף הזה? אין. ממשיכים.

<גיא גולדמן:>

(7)
בסעיף 51 -
(1) בהגדרה "הכנסה מוטבת", במקום "ההכנסה" יבוא "ההכנסה החייבת".
שיעורי המס ממילא חלים על הכנסה חייבת. זאת הבהרה. זה נועד להבהיר ששיעורי המס חלים על להכנסה חייבת וגם ההטבה כמובן לגבי ההכנסה החייבת. זה לאורך כל חוק עידוד. כל ההטבות בחוק עידוד הן על הכנסה חייבת.

(2) בהגדרה "הכנסה מועדפת" ברישה, אחרי "מפעילותו בישראל" יבוא "למעט הכנסה מנכס לא מוחשי שאינו נכס לא מוחשי מוטב כהגדרתו בסעיף 51כד, ולמעט חלק ההכנסה שאינו נובע ממחקר ופיתוח בישראל וסוגי הכנסות נוספים שקבע שר האוצר לעניין הגדרה זו לצורך עמידתו של משטר המס בישראל באמות מידה בין-לאומיות".
<מיקי לוי (יש עתיד):>
הממשלה נותנת ביחד אחת ולוקחת מיסים ביד השנייה. זה התרגום. נתתם עידוד, תנו עידוד. הרי הוא צריך את זה כדי לפתח, אז מה לוקחים על העידוד מיסים? איזה חלם אנחנו.

<גיא גולדמן:>
הטבות המס שאנחנו מציעים על הכנסה מקניין רוחני צריכות לעמוד בסטנדרטים בין-לאומיים, באמות מידה בין-לאומיות, בהתאם לכללים של ה-OECD. בפסקה הזאת אנחנו מציעים להתאים את הכללים האלה גם על ההטבות הקיימות בחוק היום מהכנסה מקניין רוחני. ליישר קו בין ההטבות החדשות מקניין רוחני שאנחנו מציעים לקבוע בחוק עידוד השקעות הון להטבות שיש כבר היום.
<צביקה לייבוביץ:>
ברשות היושב ראש, אני רוצה לחדד. 

<היו"ר משה גפני:>
באותה הזדמנות אתה יכול גם לענות לדבריו של חבר הכנסת מיקי לוי?

<צביקה לייבוביץ:>
כן. אנחנו עומדים בכללים בין-לאומיים. זאת אומרת, זאת ההתאמה ורוצים לעשות גם את הסימן החדש שכולו עומד בכללים הבין-לאומיים וגם את הסימן הישן אנחנו צריכים להתאים כי אנחנו נבחנים עליו והמטרה היא בסופו של דבר לקבל את האור הירוק מהפורום שיגיד שאנחנו משטר מס לא מזיק וכך הצלחנו. לכן ההתאמה הזאת היא מחויבת. אנחנו מרגישים כאן קצת לא נוח שעל נכס מסוים שולם מס חברות מלא אבל זאת כבר הסכמה בין-לאומית וכאן כללי המשחק הם כאלה.

<היו"ר משה גפני:>
שואל חבר הכנסת מיקי לוי. אתם נותנים לחברה - - -

<שרגא ברוש:>
על איזה נכס למשל?

<מיקי לוי (יש עתיד):>
אנחנו באותה סירה.

<צביקה לייבוביץ:>
נכון. יש הגדרות. נרחיב על זה בהמשך.

<שרגא ברוש:>
רק אתמול ביקשו כאן לאשר שישה אחוזים על קניין רוחני ועכשיו פקיד השומה יחליט אם זה קניין רוחני או שזה משלם 25 אחוזים מס.

<צביקה לייבוביץ:>
לא. 

<שלמה פשקוס:>
יש הגדרות מאוד ברורות בסימן ב'3 - אנחנו נגיע אליו בהקראה בהמשך – מה זה קניין רוחני מוטב ומה זה קניין רוחני לא מוטב. קניין רוחני מוטב הוא פטנט, זכויות יוצרים, וקנין רוחני לא מוטב יכול להיות סימן מסחרי, זה יכול להיות סוד מסחרי. אלה הגדרות בין-לאומיות ונגיע אליהן בסעיף ב'3. מה שאנחנו עושים בסעיף הזה, אנחנו מפנים לאותן הגדרות בסימן ב'3 שגם הן צריכות לחול על הסימן הקיים כדי שהסימן הקיים גם הוא יעמוד בכללים בין-לאומיים. למהות של זה נגיע בסימן ב'3.

<היו"ר משה גפני:>
בסדר זה לא, אבל הבנו אותך.

<אופיר כהן:>
יש הערה לגבי הדבר הזה. לשכת רואי חשבון. ההגדרה של נכס לא מוחשי מוטב שבסימן ב'3 מחריגה הכנסות. הנוסח של הסעיף הזה מחריג הכנסות שכיום מקבלות הטבות לחוק עידוד הישן. לדוגמה, חברה שהיא חברת היי-טק שההכנסה שלה לא מופקת מנכס לא מוחשי מוטב כיוון שהיא לא רשמה פטנט.
<היו"ר משה גפני:>
זה מוציא אותה.

<אופיר כהן:>
זה מוציא אותה מהחוק.

<גיא כץ:>
אני חושב שיותר מזה. הנוסח הנוכחי, אם אתה לוקח אפילו מפעל בגדים, יבוא מחר פקיד שומה ויגיד שיש לו מוניטין והמוניטין לא זכאי להטבה כי זה נכס לא מוחשי מוטב ואז יתחיל להגיד חמישים אחוזים שייך למוניטין ורק חמישים אחוזים הכנסה מוטבת. למעשה קיצצנו את ההטבות ביותר מחצי.

<אורן הרמבם:>
התאחדות התעשיינים. רק כדי לחזק ואפילו להבהיר את האבסורד שיש כאן. חברה שנתמכה על ידי המדען הראשי אבל לא רשמה פטנט, היא בעצם לא תזכה להטבה תחת הסעיף הזה.

<היו"ר משה גפני:>
עוד מישהו? אין. תשובות.

<גיא גולדמן:>
עוד התייחסות אחת. יש הוראת מעבר לפיה הסעיף הזה יחול בתוך חמש שנים, 2021, לתת תקופה.

<היו"ר משה גפני:>
גם אחרי חמש שנים לא צריך לעשות עוול.

<גיא גולדמן:>
כפי שאנחנו נסביר כאן עכשיו, יש חשש שאם אנחנו לא נקבע את הסעיף הזה, נהיה מדינה של משטר מס מזיק.

<שרגא ברוש:>
אולי דקה לפני שיכריזו, נחזור לזה עוד פעם. 

<צביקה לייבוביץ:>
לצערנו זה לא עובד כך. דרך אגב, הם קוראים את החוק, הם יושבים שם הצוות המקצועי ומקבלים את ההחלטה. ההחלטה שלהם אומרת לאותה מדינה, אנא גשו ותקנו את החוק שוב.

<היו"ר משה גפני:>
איך אנחנו מונעים את העובדה שישב בעל מפעל כזה, למשל חנות בגדים כמו שהוא אמר, מול פקיד השומה ופקיד השומה לא אומר לו? איך מונעים את זה?

<צביקה לייבוביץ:>
אני אנסה להסביר.

<היו"ר משה גפני:>
לא להסביר. השאלה אם אתה יכול לשנות כאן משהו.

<צביקה לייבוביץ:>
לא. לשנות, אנחנו חייבים להיות תחת הכללים. זאת אומרת, הכללים כאן הם מאוד ברורים.

<היו"ר משה גפני:>
פקיד השומה הוא עצמאי.

<גיא גולדמן:>
פקיד השומה הוא רק מיישם.

<צביקה לייבוביץ:>
המסלול הוא מסלול ירוק אבל אני מחדד עוד פעם. לפי הכללים הבין-לאומיים יש שלוש קטגוריות והן נכנסות. עדיין אותו מפעל שייצר, אותו מפעל יצרני, יקבל את ההטבות על הייצור. אם אותו מפעל ירצה לקבל הטבות על סימן מסחרי שלו, זה אנחנו לא רשאים לתת.

<שלמה פשקוס:>
אני אענה לכבוד היושב ראש. אני אפנה לסימן ב'3.

<היו"ר משה גפני:>
אני מציע שנתקדם. אנחנו רושמים את זה לעצמנו.

<שלמה פשקוס:>
זה מתחבר לשם. שם אנחנו נותנים אפשרות הסמכה לשר האוצר לקבוע כללים איך מייחסים הכנסה לנכס לא מוחשי. ככל שנראה שיש צורך בהבהרות והסדרות כי יש בעיית בהירות, יש הסמכה לשר האוצר לקבוע תקנות בדיוק למנגנון הזה.

<מיקי לוי (יש עתיד):>
אני לא אוהב את זה. בסוף הפקידים אומרים לשר האוצר. למה שלא נבהיר את זה כאן? יש אפשרות להבהיר את זה בתוך החוק.

<היו"ר משה גפני:>
נכון.

<מיקי לוי (יש עתיד):>
שר האוצר, אנחנו מכירים את זה. הפקידים המקצועיים אומרים לו מה והוא חותם.

<היו"ר משה גפני:>
זה גם לא נושא גורלי ועקרוני אבל לאותו בעל מפעל זה חשוב.

<שרגא ברוש:>
הרי אתם לא רוצים באמת את הכסף. אתם רק רוצים להתאים את עצמכם לסטנדרטים הבין-לאומיים. זה מה שאתה אומר.

<שלמה פשקוס:>
השאלות המקצועיות של איך מייחסים - - -

<שרגא ברוש:>
צביקה רק רוצה שלא ינזפו בו ב-OECD.

<שלמה פשקוס:>
השאלות המקצועיות של איך מייחסים הכנסה - - -

<היו"ר משה גפני:>
יש דרך להבהיר את זה מבלי שאנחנו נתקלים בנושאים הבין-לאומיים?

<שלמה פשקוס:>
זה אומר לייצר בחקיקה ראשית מנגנונים של איך בדיוק מחלקים, לכל סוג של נכס. זה קרוב לבלתי אפשרי להעביר את זה בחקיקה.

<היו"ר משה גפני:>
אבל לכתוב איזה משפט שיבהיר את העניין מבלי שיפגע?

<גיא כץ:>
אני חושב שמה שאינטגרלי בכלל לא צריך להיות ייחוס. אם יש מפעל יצרני ויש לו מוניטין או יש לו זכויות שיווק באיזו מדינה, זה אינטגרלי לייצור. 

<היו"ר משה גפני:>
השאלה אם יש לכם דרך לנסח מבלי לפגוע.

<אופיר כהן:>
יש דרך. צריך להוריד את הנכס ולומר למעט נכס בלתי מוחשי מוטב. אפשר להשאיר את הנושא הזה של הייחוס הבין-לאומי. נכס בלתי מוחשי מוטב מחייב את החברה ללכת למדען הראשי, לרשום פטנט או לקבל זכות יוצרים או דברים כאלה. זה יגרום להרבה חיכוכים. אפשר להשאיר את אותן הטבות שכיום נמצאות והפיתוח נעשה בארץ, לקבל הטבות. לא צריך ללכת לרגולציה נוספת.

<שלמה פשקוס:>
צביקה יכול לספר לך שאיטליה, על רצון לתת הטבות לסימן מסחרי - - -

<אופיר כהן:>
לא לסימן מסחרי, על הגדרות של היום.
<קריאה:>
ההגבלות באיטליה נובעות בגלל דירקטיבות אירופיות. 

<היו"ר משה גפני:>
בסדר, הבנו, מקבלים את זה אבל תפעילו חשיבה יצירתית. למצוא איזה משפט שלא יגרום לבעיות האלה. למצוא משהו יצירתי. הבנו את העיקרון. לא צריך להסביר לנו יותר

<עדנה הראל פישר:>
אני מתנצלת אבל אני לא בטוחה שאני מבינה מהבחינה המשפטית היכן הבעיה עליה מצביעים מבחינה חשבונאית. נכס לא מוחשי מוטב מוגדר לפי זכויות שהן זכויות לפי חוקים אחרים ממילא – זכות לפי חוק הפטנטים, תוכנת מחשב מוגנת, לפי חוק זכות יוצרים וכולי. לא צריך אישורים חדשים. יש מונח שיורי שהוא מעורר קושי לא פשוט כשלעצמו והוא מאוד פתוח וזה ידע. ידע שפותח בישראל בידי מפעל טכנולוגי. לגביו קבענו הליך. הדרישה להליך קיימת גם היום לגבי ידע וממילא ידע הוא דבר פתוח שזה לא טריביאלי שהוא נמצא כאן. אני באמת לא כל כך מבינה, אני מבקשת שיהיה הסבר, מה הקושי שנובע מהגדרת נכס לא מוחשי מוטב. זאת הגדרה מאוד משמעותית.

<היו"ר משה גפני:>
ברגע שיש את הסעיף הזה, יש מישהו שיש לו מפעל בגדים, הוא מגיע לפקיד השומה, פקיד השומה אומר לו חצי מהמפעל צריך להיות בהגדרה אחרת. זה מה שהם טוענים.

<גיא כץ:>
כי זה מוניטין. מוניטין הוא נכס לא מוחשי שהוא לא מוטב.

<היו"ר משה גפני:>
אם היה אפשר לנסח איזשהו משפט שיבהיר את זה, היה פותר את הבעיה. 

<עדנה הראל פישר:>
אני באמת רוצה להבין ואחר כך אולי נתייעץ. צביקה, הטענה היא שרק לעניין 51 זה יוצר קושי?

<היו"ר משה גפני:>
רגע. מי מוכן להסביר במשפט?

<אופיר כהן:>
אני מוכן להסביר. חברה שמפתחת אפליקציות, אני לא הולך לבגדים אלא לתוכנה שזו המטרה של חוק עידוד, כיום היא לא נדרשת למדען הראשי, היא לא נדרשת להוכיח שהאפליקציה הזאת עומדת בזכות יוצרים אלא היא פשוט מוכרת את האפליקציה, את התוכנה, ומקבלת הטבות כי זה מפעל מועדף והכנסה מועדפת. צביקה נותן לה הטבות. היום, אם ההגדרה הזאת תיכנס לתוקף, בעצם זה יוציא אותה מהחוק והיא תצטרך לעמוד בתנאים אחרים, אם זה אישור על ידי המדען הראשי, אם זה רישום פטנט, אם זאת עמידה בזכות יוצרים. היא לא יכולה להוכיח זכות יוצרים, פקיד שומה יגיד שזאת לא זכות יוצרים ולכן היא לא זכאית להטבה.

<עדנה הראל פישר:>
אני רוצה להבין. האם הקושי הוא בגלל שהכנסנו את זה בסעיף 51?

<אופיר כהן:>
נכון.

<עדנה הראל פישר:>
ולא ביחס לפרק שאנחנו מוסיפים.

<אופיר כהן:>
נכון.

<עדנה הראל פישר:>
זאת הטענה?

<אופיר כהן:>
נכון. 

<עדנה הראל פישר:>
פשוט לבודד את זה משפטית.

<צביקה לייבוביץ:>
אני אחזור ואומר.

<היו"ר משה גפני:>
רגע, אתה מקבל את מה שהיא אומרת?

<עדנה הראל פישר:>
שזה הטיעון.

<צביקה לייבוביץ:>
אני מקבל את זה שעדנה הבינה עכשיו על מה המחלוקת.

<היו"ר משה גפני:>
אבל יש לה פתרוןץ

<עדנה הראל פישר:>
לא. אין לי פתרון. הוא צריך להסביר למה צריך את זה ב-51.

<צביקה לייבוביץ:>
אני אחזור על מה שאמרתי אבל אני אנסה גם לענות. הדוגמה של אפליקציה היא לא טובה כי אפליקציה היא בתוך זכויות יוצרים, תוכנה, ושם לא הבעיה. הבעיה היא אותם נכסים שהם לא תוכנה, פטנט, אלא הידע, הקטגוריה השלישית.

<שרגא ברוש:>
השם של החברה. הוא יכול לקחת עוד מאה שקלים.

<צביקה לייבוביץ:>
הדוגמה שאמרנו, חזרנו מאותו פורום וההחלטה שלנו מתקבלת באמת באופן מהיר. כל המדינות, וגם ישראל, התחייבו לאותו פורום, לאותם כללים שהם מאוד נוקשים וברורים. פטנט, זכויות יוצרים, תוכנה וכן הלאה, והקטגוריה השלישית, תחת מגבלות שנרחיב אותן. היכן שיש הקלות שהתחייבנו, למשל יש משהו שנסביר אותו בהמשך, איזה מקדם לטובת ישראל ככל שיפעילו אותו, אנחנו ניתן אותו. בצר לנו, נכון שזה משנה את החוק. החוק הישן, הממשיך, אנחנו נכנסנו להגדרות חדשות ועל סימן מסחרי לא נוכל לתת, עם כל הרצון. זה לא איזושהי החלטה שאפשר לפרש אותה. אני חוזר ואומר שוב שרמת הסיכון כאן היא ודאית, היא לא גבוהה אלא היא ודאית. כמו שאמרנו, פררי זה מותג מספיק חשוב לאיטליה, ההחלטה התקבלה שם באופן מאוד מהיר. 

<היו"ר משה גפני:>
אנחנו ממשיכים הלאה. נחזור לזה. כרגע אין פתרון. הוא חוזר על עצמו. 

<גיא גולדמן:>
אני אקריא את הנוסח המתוקן. 

<היו"ר משה גפני:>
לא סיימנו את העניין הזה. אני לא אוהב את ההתנהלות הזאת וגם החברים לא אוהבים אותה.

<שירה גרינברג:>
כבוד היושב ראש, רק לוודא שכללי ה-OECD לא מתירים היום, בניגוד לעבר, למדינת ישראל.

<היו"ר משה גפני:>
אז מה? אז אי אפשר לחשוב יצירתית איך פותרים את הבעיה? 

<שירה גרינברג:>
שיש דבר שחור על גבי לבן שהוא ברור שלא ניתן לתת, אם מדינת ישראל תיתן אותו, יגדירו אותנו.

<היו"ר משה גפני:>
הסכמנו. את לא צריכה לחזור על זה. הסכמנו. אומר חבר הכנסת מיקי לוי שנותנים הטבות ואחרי כן לוקחים מס. צריך למצוא פתרון. לא לפגוע. לשבור את החבית ולשמור את יינה. אפשר למצוא לזה פתרון. אם אי אפשר, אי אפר.

<שרגא ברוש:>
לי אין ספק שאם לא בכסף עסקינן אלא להתאים את עצמנו להוראות ה-OECD, אני מבטיח לכם שאני מוכן לקחת על חשבון התאחדות התעשיינים רואה חשבון/עורך דין חיצוני שייתן לכם את הניסוח כך שגם נהיה בסדר אתם גם לא יעלה כסף.

<היו"ר משה גפני:>
בתוך שלושת-רבעי שעה.

<שרגא ברוש:>
עוד הבוקר.

<היו"ר משה גפני:>
כל אחד שיציע פתרון עד סיום הדיון, אנחנו ניתן לו את פרס ועדת הכספים.

<גיא גולדמן:>
אני אקריא את הנוסח המוצע.

<שלומית ארליך:>
התיקון שאתם מבקשים להעביר בנוסח.

<גיא גולדמן:>
כן.

<היו"ר משה גפני:>
אני סתם מעיר לנציגי הממשלה על כל הדברים. יש נוסח חדש אבל אתם צריכים להעביר אותו בזמן.

<גיא גולדמן:>
דווקא את זה העברנו.

<היו"ר משה גפני:>
בזמן, הכוונה אתמול.

<גיא גולדמן:>
העברנו עוד לפני אתמול. שלשום.

<שלומית ארליך:>
זה הועבר. היציבות לא הועברה.

<גיא גולדמן:>
רק היציבות עליה דיברנו.

<היו"ר משה גפני:>
אני מעיר לכולם. אנחנו נמצאים בתהליך מהיר יחסית ואנחנו צריכים את הנוסחים בזמן כדי שגם נוכל לתת אותם לחברים.

בבקשה, תקריא את הנוסח המוצע.

<גיא גולדמן:>
"בהגדרה "הכנסה מועדפת" ברישה, אחרי "מפעילותו בישראל" יבוא "למעט הכנסה מנכס לא מוחשי אילו הייתה מופקת על ידי מפעל טכנולוגי, לא ניתן היה לראות בה הכנסה טכנולוגית מועדפת על פי הוראות סימן ב'3. לעניין זה יחולו הוראות סעיף 51כט וכן הוראות שקבע שר האוצר לעניין החרגת סוגי ההכנסות מהגדרת הכנסה טכנולוגית כאמור בסעיף 51כד לצורך עמידתו של משטר המס בישראל באמות מידה בין-לאומיות בשינויים המחויבים".

<היו"ר משה גפני:>
אני חוזר על בקשתי. אם למישהו יש הצעה שנישאר בהגדרות הבין-לאומיות ונפתור את הבעיה שהעלו החברים כאן, אני מבקש להציע אותה.

<גיא גולדמן:>
(3) בהגדרה "חברה מועדפת" -
(1) ברישה, במקום "שאינה שותפות" יבוא "שלא חלות עליהן הוראות סעיפים 61, 62, 64א ו-64א1 לפקודת מס הכנסה או שאינן מחילות את הוראות הסעיפים האמורים על עצמן, לפי העניין, שאינה שותפות".

(2) בפסקה (3), במקום "סעיפים 64א ו-64א1" יבוא "סעיפים 61, 62, 64א ו-64א1".

<שלומית ארליך:>
אנחנו מדברים על סעיף 1, הסעיף שמדבר על מושבים שיתופיים. סעיף 2 מדבר על אגודה שיתופית חקלאית, חברות משפחתיות ועל חברה שותפה.

<רולנד עם שלם:>
רשות המסים. כבוד הישוב ראש, אנחנו מדברים על מניעת כפל הטבות, מצב בו המפעל המועדף, המפעל המאושר, מאוגד באמצעות תאגיד שיכול להיות שקוף לצורכי מס ואז כששיעור המס, אותו שיעור מס בוטל, יעלה עד הבית, עד היחיד. ההטבות ניתנות רק לתאגיד שבמשטר תאגידי רגיל. זה הרעיון למנוע כפל. גם שקיפות וגם הטבות עד הבית. תיקון מבהיר.
<אורן הרמבם:>
אנחנו מתנגדים לסעיף הזה. השינוי שמוצע יפגע בהרבה מאוד מפעלים שמוגדרים כמפעלים קיבוציים שיש בהם, בנוסף לקיבוץ, גם בעלות שהיא בעלות פרטית כמו קרן השקעות למשל. אנחנו נמצאים בתהליך של דיון מול רשות המסים ואנחנו מתנגדים לסעיף הזה.

<רולנד עם שלם:>
נקבעה ישיבה היום כדי לנסות לגשר על הפערים. כרגע המצב הוא שאנחנו לא יכולים לאפשר את זה, את אותו כפל הטבות. אנחנו לא מונעים מקיבוץ לקבל הטבות.

<היו"ר משה גפני:>
אנחנו כמובן לא מאשרים את הסעיף הזה עד שאתם לא יושבים עם התאחדות התעשיינים וחוזרים לכאן עם התוצאות. ההגדרה הזאת קצת לא מוצלחת. אתם מביאים לנו לאשר, אבל אתם עדיין יושבים אתם. אני מקווה שהתשובה תהיה חיובית בישיבה שלכם. אני לא נכנס לזה.

<גיא גולדמן:>
(8)
בסעיף 51יח, במקום "בהכנסה מועדפת יחול" יבוא "בהכנסה חייבת מועדפת, בניכוי המס החל עליה, יחול".

זאת הבהרה לגבי חלוקת דיבידנד. דומה למה שעשינו קודם לגבי הגדרת הכנסה מועדפת.

<גיא כץ:>
יש כאן הערה קטנה טכנית. צריך להוסיף באותו סעיף גם הכנסה טכנולוגית מועדפת. הכנסה מועדפת, זה לא כולל את ההכנסה הטכנולוגית המועדפת. גם דיבידנד מהכנסה טכנולוגית מועדפת צריך ל היות עשרים אחוזים.

<גיא גולדמן:>
בדקת שזה לא בהמשך?

<גיא כץ:>
אין. יש רק את הארבעה אחוזים על תושבי חוץ.

<היו"ר משה גפני:>
אם יש, לא צריך להוסיף. אם אין, נוסיף.

בסעיף 51טז אני ארצה להוסיף דברים שדובר עליהם בישיבה הקודמת. אתם תביאו את היציבות ואני אביא את הטבות המס.

<שרגא ברוש:>
אתה תביא את הצמיחה.

<היו"ר משה גפני:>
אני מודיע שאני הולך להביא את זה. זה המקום. אני לא רוצה לעצור כאן כי קודם אני רוצה שהם יביאו את היציבות.

<גיא גולדמן:>

(9)
בסעיף 51כ -

(1) בסעיף קטן (א) -

(1) בפסקה (1), במקום "1.5 מיליארד" יבוא "1 מיליארד".
(2) בפסקה (2), במקום "20 מיליארד" יבוא "10 מיליארד".
(3) בפסקה (3), במקום "וברמת השכר שצפוי שתיקבע לעובדיו" יבוא "ברמת השכר שצפוי שתיקבע לעובדיו, ברמת החדשנות הטכנולוגית של המפעל המועדף וברמת הפריון לעובד".

<אמיר רשף:>
אני אסביר. הסעיף הזה הוא הסעיף של המסלול המועדף המיוחד, אותו מסלול שאמור למשוך השקעות מאוד מאוד גדולות וחברות גדולות למשק הישראלי. אנחנו מבקשים לבצע שלושה שינויים שגיא הקריא. שניים מהם נוגעים לתנאי הסף. אנחנו מבקשים להוריד את תנאי הסף של מחזור המכירות הנובע מאותה פעילות, אותה השקעה חדשה בישראל ממיליארד וחצי שקלים למיליארד שקלים ולהוריד את תנאי הסף של מחזור המכירות הבין-לאומי של החברה מעשרים מיליארד שקלים לעשרה מיליארד שקלים. המטרה של השינויים האלה היא טיפה לפתוח את הדלת יותר ליותר חברות.

<היו"ר משה גפני:>
זה עדיין גבוה.

<אמיר רשף:>
זה עדיין גבוה.

<היו"ר משה גפני:>
אולי תורידו עוד קצת.

<אמיר רשף:>
אנחנו מוצאים לנכון כרגע לשים את זה על הרף הזה.

<שרגא ברוש:>
כשיראו שזה לא נותן כלום, יורידו.

<היו"ר משה גפני:>
עשרה מיליארד שקלים, זה הרבה כסף. 

<אמיר רשף:>
עד היום מי שנכנס, נכנס עם הרבה יותר.

<שרגא ברוש:>
אחד נכנס. זאת הכוונה?

<אמיר רשף:>
אנחנו מורידים ב-33 אחוזים את מחזור המכירות.

<היו"ר משה גפני:>
בסדר. אני מבקש להוריד עוד יותר. אני מברך על זה, אני חושב שזה הליך נכון, אבל אני מבקש להוריד עוד יותר.

<אמיר רשף:>
בסוף החוק בא לייצר את המסלול הירוק הרגיל שהוא מדבר על כל אותן חברות תעשייתיות וחברות שמייצאות לפחות רבע ממחזור המכירות שלהן.

<היו"ר משה גפני:>
זה לא ייתן הרבה. זה עדיין גבוה.

<אמיר רשף:>
והן נמצאות כבר היום בשיעורי מס שהם טובים יותר ממס חברות רגיל. המסלול הזה מיועד להשקעות מאוד מאוד גדולות.

<עדנה הראל פישר:>
אני מבקשת להסביר למה לא להוריד. 

<היו"ר משה גפני:>
רגע, לפני ההסבר. גם אנחנו מתכוונים ללמוד משפטים באיזשהו שלב. אני לא, אבל אחרים. המציאות היא שההליך הוא הליך נכון. אתה פותח את הדלת. בסדר. דיברנו על זה גם בישיבה הקודמת. אני מעריך שההפחתה הזאת עליה מדובר במהות, היא מדי גבוהה. עשרה מיליארד שקלים.

<רועי פולקמן (כולנו):>
אחרי ההפחתה, זה עדיין גבוה. מה השיקול לא להוריד יותר?

<עדנה הראל פישר:>
אני רוצה לומר מילה. הסעיף הזה הוא סעיף שממנו מבקשים ללמוד גם לאותו דיון שמוזכר כאן כמה פעמים שיתקיים בהמשך בסעיף היציבות תחת הכותרת סעיף יציבות. גם בסעיף הזה אנחנו מהבחינה המשפטית רואים קושי במצב המשפטי הקיים ואנחנו רואים קושי להרחיב אותו מעבר למה שהציעה הממשלה למודל הזה. הקושי הזה מתעצם הרבה יותר במה שיוצג אחר כך כסעיף יציבות. הקושי שטמון כאן, אני אסביר אותו.

<היו"ר משה גפני:>
מה זה משנה אם אלה עשרה מיליארד או שמונה מיליארד?

<עדנה הראל פישר:>
אני אסביר לאדוני. הקושי שטמון בסעיף הזה, ולו היה מחוקק היום, היינו מצביעים על הקשיים האלה גם לעוד דברים שנמצאים בדוח מבקר המדינה, הוא שיקול הדעת הנתון למנהלים שעל בסיסו מתנהל משא ומתן עם גופים שונים על הטבות המס שהם מקבלים. בזה יש בעיה שהיא בעיה - - -

<היו"ר משה גפני:>
את צריכה להסביר את זה כך שגם אני אבין. את מסבירה לכל האחרים ואני הרי לא מבין.

<עדנה הראל פישר:>
ברשותך, אני אנסה להסביר.

<רועי פולקמן (כולנו):>
גם אני לא הבנתי.

<היו"ר משה גפני:>
גם אתה לא למדת ליבה? עובדה שמגיע החוק בהסכמתכם.

<עדנה הראל פישר:>
נכון.

<היו"ר משה גפני:>
לפיו מפחיתים את זה מעשרים מיליארד לעשרה מיליארד.

<עדנה הראל פישר:>
נכון.

<היו"ר משה גפני:>
מה אכפת לך אם מפחיתים את זה מעשרים מיליארד לשמונה מיליארד? מה ההבדל?

<אמיר רשף:>
כי המסלול הזה אמור עדיין אמור לשקף מצבים חריגים פרטניים של השקעות גדולות שיש להן תרומה מהותית.

<היו"ר משה גפני:>
אתם מתכוונים למפעל מסוים? 

<עדנה הראל פישר:>
אנחנו לא מתכוונים למפעל מסוים. להפך. אני רוצה להסביר לאדוני וזה באמת פתיח גם לדיון שיהיה בהמשך ולכן בדברים מסוימים זה יחזור על עצמו ובכל זאת. 
הסעיף הזה מורכב ממספר תנאים, חלקם תנאי סף וחלקם תנאים שבשיקול דעת. העובדה שיש סעיף שעניינו שיקול דעת לגבי הזכות לקבל הטבות מס היא בעיה. היא בעיה שמעוררת קשיים משפטיים מהותיים. אנחנו חוששים שהיא גם יכולה להיות פתח לשחיתות. ולכן, לו הסעיף הזה בא היום, היינו מציגים את הבעיות האלה בסעיף הזה. אנחנו לכן חושבים שתוספת סעיף נוסף במה שנקרא יציבות מעורר קושי. ובכל זאת הסעיף הזה קיים ואנחנו לא אומרים שהוא לא קיים.

<היו"ר משה גפני:>
אבל אתם משנים את הסעיף הזה.

<עדנה הראל פישר:>
אבל אנחנו שינינו אותו במסורה.

<היו"ר משה גפני:>
איזה מסורה? אני אומר שבמקום עשרים מיליארד שאתם מורידים לעשרה מיליארד, תורידו לתשעה מיליארד.

<עדנה הראל פישר:>
שיקול הדעת נתון לך. אני חוששת שהרחבת המודל שבו יש משא ומתן, הוא בעייתי מבחינה משפטית. זה בעייתי מבחינת הכנסת.

<היו"ר משה גפני:>
הבנתי. בסדר. לא מקבל את הדברים האלה, עם כל הכבוד. כשיגיע הדיון על סעיף היציבות שמבקשים, אז יהיה הדיון ואז את תגידי את דבריך. כאן הוא לא רלוונטי בכלל. פשוט לא רלוונטי. מה שאת אומרת זה לו אני הייתי מתי שחוקקו את הסעיף הזה, הייתי אומר גם אז שזה פתח לשחיתות או הייתי אומר איזה טיעון כלשהו. מכיוון שלא הייתי אז או שמשרד המשפטים לא שם לב לזה, אפשרנו אתה סעיף הזה. המציאות היא שהסעיף הזה נמצא בספר החוקים. אתם גם מסכימים שיורידו את הסכומים. מסכימים.

<עדנה הראל פישר:>
באופן מוגבל.

<היו"ר משה גפני:>
בסדר. לא יודע מה זה מוגבל. אני לא יודע. לא למדתי עברית. האמת שכן למדתי ואני סתם אומר את זה. אתם מסכימים שיורידו מעשרים מיליארד לעשרה מיליארד. מה זה מוגבל? להוריד בחצי. 

<רועי פולקמן (כולנו):>
יש שיקול אם זה לתשעה או לעשרה מיליארד. זה נתון להחלטתנו.

<היו"ר משה גפני:>
בדיוק. אני מבקש שתשקלו להוריד את זה לשמונה מיליארד. התשובה שלילית. נצביע.

<שירה גרינברג:>
אנחנו לאחר עבודה - - -

<היו"ר משה גפני:>
מאומצת. הגעתם לעשרה מיליארד. שלמה המלך אמר יוסיף דעת יוסיף מכאוב. היות ואני יודע איך מתנהלים הדיונים, אז לפחות תגידי שכך החלטתם וזו החלטת הממשלה. נביא את זה להצבעה. אני מציע שמונה מיליארד.

<שירה גרינברג:>
אם יורשה לי כבוד היושב ראש בכל זאת להסב את תשומת לבכם לכמה נקודות. אתם כמובן אלה שבסופו של דבר שוקלים ומצביעים.

<היו"ר משה גפני:>
מאוד בשוליים. מי שמחליט, אלה הפקידים.

<שירה גרינברג:>
כשאנחנו ביצענו את החשיבה לגבי התיקונים ועסקה בכך ועדה בראשות שני מנכ"לי משרד האוצר ולאחר עבודה רבת משתתפים של משרדים רבים שעסקו בנושא ומתוך כוונה שמדובר במספר בודד מאוד של חברות, מפעלים, שיהיו זכאים לקבל את המסלול המועדף המיוחד, והדגש המקצועי היה שאנחנו רוצים אך ורק חברות בודדות שיש בהן כדי תועלת כלכלית משקית מאוד משמעותית, הדעה הרווחת בקרב כלכלנים – שמעתם אותה גם בישיבת הוועדה הקודמת – היא שכלל וכלל לא צריכים להיות הבדלים בין מיסוי בפן של אם רוצים לראות צמיחה כלכלית והשקעה של המשק. אנחנו סבורים שההבדלים הללו צריכים להיות במסורה. כלומר, כאשר אנחנו מיטיבים מבחינת הטבות מס כאלה משמעותיות, זה צריך ל היות במסורה עבור חברות מאוד ספציפיות בהן יש תועלת מאוד ברורה מהותית.
<היו"ר משה גפני:>
ברור. בפסקה (1) מורידים את זה בחמישים אחוזים. בפסקה (2) מורידים את זה במאה אחוזים. מה זה במסורה? זה דווקא כן למדתי. מה זה במסורה? מה פירוש המילה?

<עדנה הראל פישר:>
אני אומר ואני אנסה להסביר עוד יותר. מבחינת להוריד את הרף של תנאי הסף, תורידו רף של תנאי הסף. ככל שאתה מוריד את הרף של תנאי הסף, שים לב שאתה נותן בחלק השלישי בו יש שיקול דעת הרבה יותר שפיל למנהלים לנהל משא ומתן עם גופים האם הם זכאים או לא זכאים להטבות מס. זה לא נמצא בידי הכנסת. אתה לא הרחבת את הכמות של המפעלים שיקבלו הטבות. אתה הרחבת את הגופים שיכולים לבוא לנהל משא ומתן עם המנהלים.

<היו"ר משה גפני:>
אבל זה סעיף היציבות.

<עדנה הראל פישר:>
על זה בדיוק בוכה הנביא. אמרתי שאנחנו נרחיב בהמשך.

<מיקי לוי (יש עתיד):>
תחייב אותם לבוא בעוד שנה ולהביא את הנתונים כמה נכנסו ואז נשקול את ההורדה.

<עדנה הראל פישר:>
בכל זאת אני אומר משהו על הסעיף הזה. בסעיף הזה בכל זאת למנהלים יש שיקול דעת שהוגדר לעניין אזור עדיפות א', למספר עובדים וכל מיני דברים כאלה. לו היום היו עושים את זה, צריך היה לצמצם ולא להשאיר את המילה "לפחות", לא לאפשר משא ומתן, שיהיה הרבה יותר ברור מה צריך להוכיח להם. אבל בסעיף היציבות שעתיד לבוא בפניכם, גם שיקול הדעת הזה לא מוגבל. ועל זה אנחנו נטען במפורש. כאן אתה לא נותן ודאות לגופים.

<מיקי לוי (יש עתיד):>
נקבל החלטה בעוד שנה להוריד.

<עדנה הראל פישר:>
אתה לא נותן ודאות לגופים. אתה מרחיב את כמות הגופים שיבואו.

<היו"ר משה גפני:>
בסדר. תמיד את משכנעת אותי. היום לא. מציע חבר הכנסת מיקי לוי שכעבור שנה תבואו לכאן לוועדה ותגידו איזה מפעלים נכנסו.

<מיקי לוי (יש עתיד):>
אם לא ייכנסו, נצטרך להוריד את זה עוד פעם.

<היו"ר משה גפני:>
בסדר.

<אמיר רשף:>
הסעיף הבא מדבר על אותו שיקול דעת שקיים בידי המנהלים. למעשה מדובר במנכ"ל האוצר, מנהל רשות המסים ומנכ"ל משרד הכלכלה. הם צריכים להשתכנע שאותו מפעל שמבקש להיכנס - - -

<היו"ר משה גפני:>
זה קיים היום.

<אמיר רשף:>
כן. אני עכשיו מסביר מה קיים היום. אותו מפעל שמבקש להיכנס, שיש לו תרומה מהותית למשק הישראלי. במסגרת השיקולים שלהם, היום הם צריכים להתחשב במיקום הגיאוגרפי וברמת השכר לעובד. אנחנו מבקשים עוד יותר להכווין את שיקול הדעת שלהם לכיוון שהם יעדים משקיים שאנחנו מוצאים לנכון לקדם וזאת רמת החדשנות הטכנולוגית ורמת הפריון לעובד. הנושאים האלה הם תוצר של החלטות ממשלתיות שהתבצעו, אלה חולשות של המשק הישראלי ואם באות כאלה השקעות גדולות, אנחנו רוצים לוודא שיש בהן חדשנות טכנולוגית.

<שרגא ברוש:>
כבוד היושב ראש, אני לא יודע באיזה סעיף זה קשור אבל הוא מדבר על פריון וחדשנות. בישיבה הקודמת ביקשתי שיוסיפו את המפעלים של החקלאות שעוסקים בפריון וחדשנות בפריפריה. זו תעשייה. בהגדרה, מי שעובר שם ומסתובב ורואה אותם, מבין מה הם עשו בנושא של חדשנות ופריון, ולמה לא לכלול אותם בחוק? למה להחריג אותם החוצה מחוק עידוד השקעות הון?

<אמיר רשף:>
העיקרון שקובע החוק ורואים את זה במה מוחרג מפעילות תעשייתית, איזשהו עיקרון שאומר שגם ניידות בין-לאומית גלובלית, החוק מייצר הטבות, המדינה מקבלת פחות מס, המדינה נותנת מענקים ואנחנו רוצים שההטבות האלה והכלים האלה יופעלו על מי שאנחנו נלחמים עליו, מי שיכול לא להיות כאן.

<שרגא ברוש:>
מה לא בסדר?

<אמיר רשף:>
אותם בתי אריזה שאתה מדבר עליהם, נמצאים מחוץ לתוצרת החקלאית.

<שרגא ברוש:>
קודם כל, אני רוצה להגיד לך שגם מפעלי ים המלח נהנים מחוק עידוד השקעות הון ואי אפשר להזיז את ים המלח. דבר שני אני רוצה להגיד לך שקל מאוד לקחת את המוצרים שלהם, לדחוף אותם לתך קונטיינר ולנסוע לעשות את העבודה בחוץ לארץ כי ממילא השיווק הוא בחוץ לארץ.

<אמיר רשף:>
הם לא עשו את זה עד היום.

<שרגא ברוש:>
אבל הם יכולים לעשות את זה. הם מקימים את זה כאן.

<אמיר רשף:>
אתה יודע שיש הרבה מפעלי תעשייה שבאמת יש להם ניידות גלובלית ואתה מראה את זה בשקף שלך שהם הולכים ויוצאים מהעולם.

<שרגא ברוש:>
נכון.

<אמיר רשף:>
לא כך הוא הדבר לגבי אותה אוכלוסייה - - -

<שרגא ברוש:>
גם הם יכולים. זה שהם טיפשים ועוד לא עשו את זה, ייקח עוד שנתיים והם יעשו את זה.

<היו"ר משה גפני:>
בואו נמשיך הלאה ונראה.

<שרגא ברוש:>
ייקח עוד שנתיים וגם הם יצאו.

<גיא גולדמן:>
(2) בסעיף קטן (ב), במקום פסקה (2) יבוא:

"(2)
השקעה במחקר ופיתוח לפי אחת מאלה (להלן – חלופת ההשקעה במו"פ).

(1) השקעה במחקר ופיתוח באזור פיתוח א', הגדולה במאה מיליון שקלים חדשים לפחות, בכל שנת מס בתקופת הזכאות להטבות, ממוצע ההשקעות במחקר ופיתוח של המפעל המועדף בשלוש שנות המס הקודמות לשנת המס שבה ניתן אישור המנהלים.
(2) השקעה במחקר ופיתוח בענף טכנולוגיה מועדף באזור פיתוח שאינו אזור פיתוח א', בסכום הגדול ב-150 מיליון שקלים חדשים לפחות, בכל שנת מס בתקופת הזכאות להטבות, ממוצע סכומי ההשקעות במחקר ופיתוח של המפעל המועדף בשלוש שנות המס הקודמות לשנת המס שבה ניתן אישור המנהלים. בפסקת משנה זו, "ענף טכנולוגיה מועדף" – ענף טכנולוגיה שקבעו השרים, בהתייעצות עם המדען הראשי במשרד הכלכלה והתעשייה, כענף טכנולוגיה מועדף, בהסתמך על אחד משני אלה:

(1) ההשקעה בו צפויה לעודד יצירת מקומות עבודה בישראל במקצועות שלהם יש ביקוש נמוך בישראל.

(2) היקף הפעילות העסקית בו בישראל הוא נמוך וההשקעה בו צפויה להגביר במידה רבה את הידע הטכנולוגי בישראל.
על אף האמור בפסקאות משנה (א) או (ב), אם ממוצע ההשקעות במחקר ופיתוח בשלוש שנות המס הקודמות לשנת המס שבה ניתן אישור המנהלים עלה על 500 מיליון שקלים חדשים, על ההשקעה במחקר ופיתוח להיות בסכומים הגדולים במחצית מן הסכומים הנקובים בכל אחת מהן, לפי העניין. בפסקה זו "השקעה במחקר ופיתוח" – הוצאות שהרשות הלאומית לחדשנות טכנולוגית אישרה בכל שנת מס כהוצאות מחקר ופיתוח".

<אמיר רשף:>
אני אסביר כי הסעיף הזה מנוסח מעט בצורה מורכבת. למעשה באותו מסלול מועדף מיוחד כאשר באה החברה בפני המנהלים, היא צריכה להגיש תכנית עסקית. התכנית העסקית, גם בה יש איזשהו רף של פעילות תוספתית במשק. אם זו השקעה הונית, נוסח החוק הקיים מדבר על השקעה ברכישת נכסים יצרניים בהיקף של 400 או 800 מיליון שקלים, תלוי במיקום בארץ. זאת אומרת שרכישת נכסים, יש כאן בוודאות פעילות תוספתית. הסעיף של העסקת עובדים מדבר על עובדים חדשים ואומר שגם הוא מבטיח פעילות תוספתית למשק.

לעומת זאת, סעיף ההשקעה במו"פ מנוסח כהשקעה במחקר ופיתוח בהיקף של מאה מיליון שקלים או 150 מיליון שקלים, תלוי במיקום הגיאוגרפי, ודה פקטו זה לא מבטיח פעילות תוספתית. יכול להיות שחברה שנים מוציאה מאה מיליון שקלים על מו"פ או 150 מיליון שקלים ואז היא יכולה לבוא למנהלים ולומר בואו נתחיל לדבר על מסלול מועדף מיוחד.

אנחנו מבקשים לתקן את זה ומציעים לחלק את ההשקעה במו"פ לכמה חלופות. חלופה אחת היא ההשקעה הגדולה במאה מיליון שקלים, הממוצע שלך בשלוש שנים קודמות, אם אתה עושה את זה באזור פיתוח א'. זאת אומרת, לקחנו את אותו מספר אבל הבאנו אותו להגדלה.
<עודד פורר (ישראל ביתנו):>
מה זאת אומרת? אתה יכול להסביר את זה עוד פעם?

<אמיר רשף:>
כן. נניח חברה בבעלותי השקיעה במו"פ כל שנה 150 מיליון שקלים כבר שנים. זה מה שאני מוציא, אלה ההוצאות שלי ואלה הוצאות שכר, לפטופים לצורך העניין ואנשים שיושבים ועושים מחקר ופיתוח. עכשיו כדי להיכנס למסלול המועדף המיוחד, אני צריך להביא תכנית עסקית שמבטיחה שאני מגדיל את ההשקעה במו"פ שלי באזור פיתוח א' במאה מיליון ביחס למה שהיה לי בשנים קודמות. כך אני מבטיח שמי שמבקש להיכנס למסלול אכן מבצע פעילות תוספתית למשק ולא שימור מצב קיים.

<עודד פורר (ישראל ביתנו):>
זאת אומרת שעדיף לאותו מפעל שכבר משקיע כאן עשר שנים 150 מיליון שקלים במו"פ, להוציא את הפעילות ואז לחזור.

<אמיר רשף:>
זה איזשהו טריק.

<אופיר כהן:>
זה מלאכותי.

<היו"ר משה גפני:>
אתה כבר מתדרך אתל בעלי המפעלים, לפני קבלת החוק?

<עודד פורר (ישראל ביתנו):>
אני אומר דבר מאוד פשוט. אין שום סיבה להעניש מישהו שכבר משקיע כאן במשך שלוש שנים רק בגלל שאנחנו רוצים לתת - - -

<היו"ר משה גפני:>
את זה אתה יכול להגיד על כל חוק.

<אמיר רשף:>
צריך להסתכל על זה הפוך. המסלול הזה הוא מסלול המועדף מיוחד שנותן את שיעורי המס הכי טובים שיש בחוק הזה.

<אופיר כהן:>
כמה חברות נכנסו לזה?

<אמיר רשף:>
רגע. הכי טובים. לכן, אם אנחנו רוצים לתת את אותם שיעורי מס כמשק, אנחנו רוצים למשוך פעילות שהיא פעילות תוספתית, לא להגיד לו - - -

<רועי פולקמן (כולנו):>
אתה יכול לא לחלק הטבות למי שכבר כאן.

<עודד פורר (ישראל ביתנו):>
יכול להיות שהוא לא יצא לשלוש שנים. יכול להיות שהוא יצא. 

<היו"ר משה גפני:>
זאת שאלה טכנית כי בן אדם יבוא ויגיד שהתקבל חוק כזה, אני אוציא את הפעילות שלי ואני אחזיר אותה בחזרה. אני כבר עשיתי כמה חוקים כאלה של עידוד השקעות הון. אתה יכול לעשות את זה. תמיד כשאתה מחוקק חוק חדש, ישב לידך רואה חשבון מוצלח עם עורך דין טוב ויגיד לך שאם אתה רוצה לעשות פעילות, להרוויח עכשיו כסף, תעשה את הפעולה אותה אתה אומר. יש לזה הרבה שיקולים. להוציא את זה, לחזור, אבל את זה אתה יכול לשאול כל אחד.

<עודד פורר (ישראל ביתנו):>
החוק הזה הוא חוק טוב ואני תומך בו אבל בסוף הוא בא כדי לאפשר לי להתמודד בתחרות הגלובלית. אני רוצה שהמפעלים עתירי הידע יישארו כאן או יבואו לכאן. אנחנו אמנם אור לגויים אבל החכמה הזו נמצאת גם בעוד כמה מקומות ואני מניח שתהיה תחרות כזאת בין כמה וכמה מדינות שייתנו שיעורי מס נמוך. יכול להיות שאותו אחד יבוא ויגיד שעכשיו יש לו מסלול דומה במדינה אחרת, אני לא אעזוב ואחזור אלא אני אעזוב.

<רחל עזריה (כולנו):>
אז לא נעשה ואז כולם יעזבו?

<עודד פורר (ישראל ביתנו):>
לא.

<אופיר כהן:>
החוק הזה למעשה חוקק בזמנו ב-2011 ולא ביקשו משהו תוספתי ונכנסה רק חברה אחת. אתם באים כאן להקל, אז למה עכשיו להקשות בסעיף הזה? אין הרבה חברות שנכנסות.

<שרגא ברוש:>
כבוד היושב ראש, אני רוצה להעיר הערה. אם חברה החליטה לעשות את המו"פ בישראל והיא יודעת מלפני שלוש שנים שאם היא תגיע למאה מיליון היא תקבל הטבה, הרי זה לא דבר קל ערך להשקיע במו"פ מאה מיליון שקלים, אז הוא התחיל לעלות, בהתחלה הוא השקיע עשרים, שישים, שמונים והוא כבר מחכה כל חייו להגיע סוף סוף למאה כדי ליהנות מההטבה. הוא לא השקיע במדינות אחרות אלא אמר שירכז את כל ההשקעות בישראל. עכשיו, אחרי שלוש שנים, אנחנו באים ונותנים לו סטירת לחי ומרחיקים אותו עוד יותר רחוק מהמטרה. הרי אחד הדברים שהכי חשובים למגזר העסקי זאת יציבות. איך אפשר כל שנתיים-שלוש לשנות את החוק?

<צביקה לייבוביץ:>
אני חייב משהו אחד לציין. כפי שאמיר הסביר, אלה התנאים שאנחנו חושבים שהתוספתי הוא הנכון. אבל גם מי שלא עומד, הוא מקבל את ההטבות שקבועות בחוק. זה לא אומר שהוא לא מקבל הטבות. יש אמנם שיעורי מס אחרים.
<שרגא ברוש:>
אני מדבר על ההטבה הזאת של מעל מאה מיליון.

<צביקה לייבוביץ:>
זה הבדל בשיעורי המס. מי שלא עומד בתנאים מקבל את שיעורי המס האחרים שהם גבוהים יותר. המטרה כאן היא כמו שנאמר במסורה ושיהיה כאן גם ערך תוספתי.

<שרגא ברוש:>
אתה הרי מבין שאי אפשר לשנות כל שנתיים את הרגולציה. 

<קריאה:>
לא פוגעים.

<שרגא ברוש:>
בטח שפוגעים.

<קריאה:>
לאחור לא פוגעים.

<שרגא ברוש:>
בוודאי שפוגעים. תנו לי להסביר לכם למה פוגעים. לפני שלוש שנים העברתם את החוק.

<היו"ר משה גפני:>
הסברת. זה ברור.

<שרגא ברוש:>
אלה שיעורי מס יותר גבוהים אם הוא לא מגיע למאה מיליון. 

<אמיר רשף:>
אבל אנחנו בודקים אותו ביחס לממוצע בשלוש שנים קודמות.

<שרגא ברוש:>
אבל אתה מבין שאתה מרחיק אותו מהיעד.

<אמיר רשף:>
אם הוא יודע שהוא מגיע אל היעד - - -

<שרגא ברוש:>
למה אתה מתעקש? הרי לפני שלוש שנים עשיתם חוק, אני התחלתי להשקיע במו"פ, החלטתי לרכז מכל העולם את המו"פ בישראל, לאט לאט אני מגיע למאה מיליון. למה להזיז אותי עוד יותר רחוק?

<רולנד עם שלם:>
ברשותכם, הלכנו לאיבוד. אנחנו כאן מוסיפים מסלול חדש של הטבות. כלומר, אותו אחד שבנה את המסלול שלו, הוא יקבל את מה שהוא בנה ומה שהוא תכנן.

<שרגא ברוש:>
הוא יקבל במאה את המס שיש לו היום?

<רולנד עם שלם:>
את המסלול שכביכול הוא חשב עליו בזמנו. זה מסלול הטבות חדש נוסף.

<אופיר כהן:>
המסלול קיים. החברה היחידה שנכנסה לא הייתה נכנסת לחוק בסיטואציה הזאת.

<שרגא ברוש:>
יש היום מסלול קיים ומי שמגיע למאה מיליון, משלם מס מופחת. הוא בא ואומר שהוא מרחיק אותו מהמאה מיליון. אתה עושה לו מה שהיה לו פלוס מאה מיליון.

<היו"ר משה גפני:>
הם לא הולכים לפגוע באף אחד. להפך. יש כאן הטבות. יש טענה והטענה היא שאם היינו נשארים בלי החוק המיטיב הזה, לי יש מפעל ואני עושה הכול על מנת שהוא יהיה בארץ, אני כל הזמן מגדיל אותו ואני מתכנן שבתוך שלוש שנים אני אגיע למאה מיליון. דקה לפני שזה קורה אצלי, אני כל הזמן משקיע כאן בישראל, לא הלכתי לשום מקום אחר בעולם. דקה לפני שאני מגיע למאה מיליון, אתם מרחיקים אותי.

<מיקי לוי (יש עתיד):>
משנים את הקריטריונים.

<היו"ר משה גפני:>
כן.

<רחל עזריה (כולנו):>
זה עניין היציבות.

<שרגא ברוש:>
שלא משנים חוק כל שנתיים.

<מיקי לוי (יש עתיד):>
השאלה אם מי שנכנס עד עתה ימשיך במסלולו כמו שעושים עם חוקים. אין רטרואקטיבי ואז אין לנו בעיה.

<שירה גרינברג:>
אפשר לייצר הוראת מעבר כדי שאתם תרגישו בנוח.

<היו"ר משה גפני:>
אנחנו מרגישים בנוח בכל מקרה. השאלה אם אתם מרגישים בנוח.

<שירה גרינברג:>
הרעיון היה להיטיב כאן, להוריד את הרף למיליארד שקלים ולהבטיח לציבור שיהיה ערך מוסף. הרי בסופו של דבר, מהיכן מגיע הערך המוסף? מזה שיש השקעה במחקר ופיתוח, בהעסקת עובדים, בהרבה מאוד דברים שנותנים ערך מוסף. הרעיון היה להבטיח לציבור שהטבת המס תינתן לא רק כדי להפחית את הכסף שהציבור יראה אלא שהוא יקבל את זה חזרה דרך השקעה במשק כלכלית.

<היו"ר משה גפני:>
מה יהיה בהוראת השעה?

<שירה גרינברג:>
אנחנו יכולים לחשוב ולראות איך אנחנו מבטיחים.

<שרגא ברוש:>
כל מי שכבר קיים.

<אמיר רשף:>
שרגא, לדעתי אתה מדבר על קבוצה ריקה. 

<שירה גרינברג:>
באנו להיטיב כי לא היו מספיק. 

<היו"ר משה גפני:>
העלה שרגא נושא. יש נכונות מצדכם לבדוק. אם זו קבוצה ריקה, זו קבוצה ריקה. בסדר, מותר לנו לחשוש. אם זאת לא קבוצה ריקה, אם זה מפעל או שני מפעלים או עשרה מפעל, שייכנסו להוראת שעה, הם נמצאים כבר בתוך המסלול, ואותם לא ירחיקו. אנחנו מבקשים את הוראת השעה הזאת. אם זאת קבוצה ריקה, הנה מה טוב.

<רחל עזריה (כולנו):>
כולנו מרוצים.

<אמיר רשף:>
אני אמשיך להסביר את הסעיף כי הוא לא נגמר. התוספת של מאה מיליון, זאת השקעה באזור פיתוח א'. באזור שהוא לא אזור פיתוח א', כלומר, מרכז הארץ, אנחנו שמים רף יותר גבוה של 150 מיליון תוספתי ביחס לממוצע אבל בענפי טכנולוגיה מועדפים בהם אנחנו רוצים באמת למשוך יותר חברות לישראל ולא ענפים שנמצאים כאן כבר.

<שרגא ברוש:>
אני חושב אתם טועים בגישה, בקונספציה. כל ענף הסייבר הוא במרכז הארץ.

<אמיר רשף:>
עוד לא שמעת את ההסבר.

<שרגא ברוש:>
תבין את העיקרון.

<שלמה פשקוס:>
היום במצב הנוכחי במדינה, במצב שכנראה לא צפוי להשתנות בעתיד הנראה לעין, הוצאות מחקר ופיתוח של חברות שנעשות במרכז הארץ בתחומים בהם מדינת ישראל עתירה בחברות שעושות בהם מחקר ופיתוח כמו תוכנה, הערך המוסף שלהן למדינת ישראל נמוך מאוד. מאחר ויש הרבה מאוד חברות שעוסקות בתחום בישראל, שמתחרות על אותו כוח אדם איכותי שיוצא מהמוסדות האקדמיים של מדינת ישראל, לכן המדינה לא מרגישה צורך לעודד בכוח חברות להגדיל הוצאות מחקר ופיתוח במרכז הארץ בתחומים כמו תוכנה.

לכן מה שאנחנו באים ואומרים זה שבפריפריה יש חשיבות מאוד מאוד גדולה להביא תעסוקה איכותית לפריפריה ברמה ולמשוך את תעשיית ההיי-טק לפריפריה. במידה ומדברים על אזור המרכז, זה צריך להיות בתחומים בהם באמת הידע שבא לישראל הוא ידע חדש והוא ידע חדשני וידע שחסר במדינת ישראל ולא הידע הקלאסי שכבר מדינת ישראל מובילה בו ברמה הבין-לאומית.
<אמיר רשף:>
יש כאן עוד סעיף שמדבר על מי שכבר נמצא ברף מאוד מאוד גבוה של השקעה במו"פ, 500 מיליון שקלים בשנה, ממנו אנחנו לא דורשים תוספת של מאה או תוספת של 150 מיליון לפי העניין אלא מחצית מהסכום. אנחנו אומרים שהוא כבר נמצא בסכומים גדולים של השקעה במו"פ, שיוסיף חמישים או אם הוא הולך לאזור פיתוח א' או 75 אם הוא נמצא במרכז.
<היו"ר משה גפני:>
ממשיכים.

<גיא גולדמן:>

(10)
בסעיף 51כא(ג) –
(1) בפסקה (1), במקום "1.5 מיליארד" יבוא "1 מיליארד".
(2) בפסקה (2), במקום "15 מיליארד" יבוא "10 מיליארד".

<היו"ר משה גפני:>
גם על זה יש את הסעיף של מיקי לוי.

<שירה גרינברג:>
ביקשת שנבוא לדווח לוועדה.

<היו"ר משה גפני:>
כן. לראות כמה מפעלים נכנסו ואם לא, נוריד את זה בחוק. אנחנו לא מדברים על זה. יש דברים שאנחנו צריכים לדבר אבל לא על זה. מה הבעיה לכתוב? מה הבעיה להיות איש פתוח? לכתוב שבתוך שנה ידווחו לוועדה על כמה מפעלים נכנסו ואז נדע להחליט האם אנחנו רוצים לשנות את החוק. הרי אנחנו לא משנים את החוק אוטומטית בגלל שנכנסו רק שני מפעלים. צריך לדווח. מה רע בוועדת הכספים? יש קפה, יש בדיחות, יש אנשים נורמליים. מה הבעיה לבוא לכאן?

<קריאה:>
הם חוששים שאולי תתחלף ואז יהיה פחות נעים.

(היו"ר עודד פורר)

<היו"ר עודד פורר:>
תשובתכם.

<שירה גרינברג:>
הסברנו קודם שהממשלה סבורה שזה נעשה אחרי חשיבה רבה של צוות בין-משרדי שישב במשך שנתיים, עבד וקבע את הרף הזה מתוך חשיבה.

<עודד פורר (ישראל ביתנו):>
זה בסדר גמור. הכול בסדר.

<שירה גרינברג:>
שזה צריך להיות במסורה כדי לאזן בין זה שהציבור יזכה לכספי מסים מאותן חברות שנמצאות באותן חברות שתורמות תרומה מאוד מהותית למשק שהרף הוא חלק מזה. יש מחקר של הכלכלן הראשי באוצר שמעיד על כך שחברות כאלה בהיקפים, שמחזור ההכנסות שלהן הוא כזה, יש להן רמת פריון יותר גבוהה מחברות אחרות.

<עודד פורר (ישראל ביתנו):>
מה החשש לבוא לוועדת הכספים אחרי שנה ולדווח?

<שירה גרינברג:>
ברגע שאתם מורידים את הרף הזה, אתם בעצם מבחינה מקצועית של הערך המוסף למשק, אתם מורידים את הערך המוסף למשק. הכדאיות הכלכלית של הדבר הזה יורדת ולכן אנחנו סבורים – וזו העבודה שנעשתה – שהרף צריך להיות עשרה מיליארד שקלים כפי שעשינו בשני המסלולים. כלומר, יש כאן אמירה של התועלת לציבור אל מול רמת המיסוי.

<עודד פורר (ישראל ביתנו):>
תקני אותי אם אני טועה. ההערה הייתה שבסך הכול אחרי שנה יבואו לדווח לוועדת הכספים לגבי מה שקרה. 

<שירה גרינברג:>
לדווח, אמרנו שאנחנו בשמחה נעשה את זה.

<עודד פורר (ישראל ביתנו):>
זה חוק משמעותי. זה חוק מועיל ואנחנו תומכים בו אבל מה הבעיה לבוא לדווח לוועדה?

<שירה גרינברג:>
לדווח, אין שום בעיה. הבעיה היא הנושא של השינוי. זו הבעיה.

<עודד פורר (ישראל ביתנו):>
אבל אנחנו לא משנים. אם נרצה לשנות חקיקה, יש הליך בו משנים חקיקה.

<שירה גרינברג:>
הדיווח זה בסדר, אבל אני הבנתי שנאמר דבר אחר.

<רועי פולקמן (כולנו):>
לא. ההצעה של מיקי הייתה שמשאירים את זה כך. אנחנו חושבים שלא יבוא אף אחד ונגלה שלא בא אף אחד.

<עודד פורר (ישראל ביתנו):>
שתבואו לדווח לנו.

<שירה גרינברג:>
דיווח, בשמחה, בין אם בחוק ובין אם לא. דיווח, בשמחה.

<עודד פורר (ישראל ביתנו):>
אני חושב שזה חוק מאוד מאוד משמעותי. לשיטתי מדי שנה תבואו לוועדה ותמסרו דיווח על זה. יכול להיות שבשנה הראשונה תיכנס רק חברה אחת ואתם תסבירו את התהליך. ייתנו עוד שנה ואחרי שנתיים יראו. אחרי שלוש שנים, מי שישב כאן, לא יודע אם אלה נהיה אנחנו או אחרים, יגידו שנוביל הליך של שינוי חקיקה.

<שירה גרינברג:>
זה בסדר.

<עודד פורר (ישראל ביתנו):>
זה הכול. שייכנס דיווח מדי שנה לוועדת הכספים.

<מיקי לוי (יש עתיד):>
עכשיו זה יתקע את העגלה יותר בבוץ. בסך הכול חילצנו את זה.

<שירה גרינברג:>
תודה לך חבר הכנסת מיקי לוי. 

<אופיר כהן:>
ידווח לוועדה מדי שנה.

<שירה גרינברג:>
זה בסדר גמור.

<גיא גולדמן:>
(11)
בסעיף 51כב, במקום סעיף קטן (א) יבוא:

"(א)
שנת המס הראשונה לתקופת הזכאות להטבות תהיה שנת המס שהמנהלים מצאו כי הושקע בה חלק מהותי מסכום ההשקעה הנדרשת, ובמקרים חריגים, מטעמים שיירשמו – גם שנת מס מאוחרת מזו, אך לא מאוחרת משלוש שנים לאחר השלמת ההשקעה, בשים לב להיקף ההשקעה שבוצעה, למספר המשרות שנוספו למשק ולהיקף פעילותה של החברה בישראל (בסימן זה – שנת האפס)".

<אמיר רשף:>
עוד איזושהי לקונה. היום החוק מנוסח כך שאותה חברה שהגיעה למועדף מיוחד, היא מחליטה מתי מתחילים לספור לה את עשר השנים של שיעור המס המוטב. היא יכולה להחליט שהיא רוצה אותו מהיום שהיא מתחילה את ההשקעה, היא יכולה להחליט שהיא רוצה לקבל אותו עוד עשר שנים. החוק מגדיר את זה שברירת המחדל היא שהיא קובעת ולא המנהלים. אנחנו רוצים להעביר את זה לסמכות של המנהלים ושהם יוכלו לקבוע ששנת האפס להטבות המס תהיה השנה שבה הושקע חלק מהותי מסכום ההשקעה ובמקרים חריגים, אם הם מוצאים לנכון, הם יוכלו לדחות את זה אבל לא אחרי שלוש שנים מיום השלמת ההשקעה.

(היו"ר משה גפני)

<היו"ר משה גפני:>
לא הבנתי, אבל תמשיך. אני סומך על החברים שהיו כאן. 

<גיא גולדמן:>
(12)
בסעיף 51כג(ב), אחרי "מנהל רשות המסים" יבוא "בהתייעצות עם המנהל הכללי של משרד הכלכלה והתעשייה והמנהל הכללי של משרד האוצר".


כרגע יש סמכות למנהל רשות המסים על ביטול אישור המנהלים. יש כאן חובת התייעצות חדשה.

<היו"ר משה גפני:>
בסדר.

<גיא גולדמן:>
(13)
אחרי סעיף 51כג יבוא:

"סימן ב'3: הטבות במס בשל מפעל טכנולוגי מועדף


51כד
הגדרות


בסימן זה –
"הכנסה טכנולוגית" – הכנסה של מפעל טכנולוגי שהופקה או נצמחה במהלך עסקיו הרגיל של המפעל מנכס לא מוחשי מוטב שבבעלות מלאה או חלקית של המפעל, או שהמפעל הוא בעל זכות שימוש בו, לרבות כל אחת מאלה:

(1) הכנסה ממתן זכות לשימוש בנכס הלא מוחשי המוטב.
(2) הכנסה משירות המבוסס על תוכנה.
(3) הכנסה ממוצר אשר בייצורו עשה המפעל שימוש בנכס הלא מוחשי המוטב.
(4) הכנסה ממוצר נלווה לתוכנת מחשב או למוצר כאמור בפסקה (3) והכנסה ממוצר התומך בשימוש במוצר כאמור בפסקה (3), ובלבד שהמוצר היה קשור במישרין לנכס הלא מוחשי המוטב ומתקיים לגביו אחד מאלה:

(1) לא היה בייצורו שימוש בנכס הלא מוחשי מוטב אחר.
(2) היה בייצורו שימוש בנכס הלא מוחשי מוטב אחר אשר אינו בבעלות החברה בעלת המפעל או צד קשור לה, ושאין לה או לצד קשור לה זכות שימוש בו.

התיקון שאנחנו מכניסים כאן הוא מוצר תומך ולא רק מוצר נלווה. 

<שלומית ארליך:>
זאת אומרת, זה יהיה הכנסה ממוצר נלווה או תומך.

<גיא גולדמן:>
כן.

<שלמה פשקוס:>
מוצר יכול להיות נלווה לצורך העניין.

<היו"ר משה גפני:>
מה זה מוצר תומך?

<שלמה פשקוס:>
אני אנסה להסביר. נלווה זה נגיד אוזנייה לאייפון. זה מוצר נלווה. מוצר תומך זה השרת עליו יושבת התוכנה.

<שלומית ארליך:>
בסעיף הזה אתם רוצים להוריד.

<שלמה פשקוס:>
כבר לא צריך כי אחד מחליף את השני.

<שלומית ארליך:>
הסעיף החדש יאמר: הכנסה ממוצר נלווה או תומך לתוכנת מחשב או למוצר כאמור בפסקה (3). כאן אנחנו מורידים את האמור, כך שאנחנו מתחברים ישר ואומרים: ובלבד שהמוצר היה קשור במישרין לנכס הלא מוחשי המוטב ומתקיים לגביו אחד מאלה.

<גיא גולדמן:>
כן.

(5) הכנסה משירות נלווה למתן זכות שימוש, לשירות או למוצר כאמור בפסקאות 1) עד (3), או תומך בכל אחד מאלה כאמור בפסקאות (1) עד (3) לפי העניין.
(6) הכנסה ממכירת שירותי מחקר ופיתוח שאינה עולה על 15 אחוזים מהכנסות המפעל.
(7) הכנסות מסוגים נוספים שקבע שר האוצר, העומדים באמות מידה בין-לאומיות לעניין משטר המס. 
ולמעט הכנסה מכל נכס, מוצר, מוצר נלווה או שירות שהיא אחת מאלה:
(1) הכנסה המיוחסת לייצור לפי כללים שיקבע שר האוצר.
<היו"ר משה גפני:>
מה זה?

<גיא גולדמן:>
הכנסה מיוחסת לייצור היא לא חלק מההטבה. ההטבות כאן הן לקניין רוחני. 

<שלומית ארליך:>
אולי תיתן סקירת רגע. תסביר את הרקע של כל הפרק הזה ואז תתייחס לזה.

<שלמה פשקוס:>
אני אזכיר מה שדיברנו קודם.

<היו"ר משה גפני:>
שר האוצר מבין בעניין הזה? מאיפה שר האוצר יודע.

<שלמה פשקוס:>
לפי כללים. בסופו של דבר היישום של הדברים האלה - - -

<היו"ר משה גפני:>
תן לי דוגמה. מה שר האוצר יעשה עם הסעיף הזה?

<שלמה פשקוס:>
כללים לקבוע איזה חלק המיוחס לייצור.

<היו"ר משה גפני:>
אני לא מבין. לא כללים. תגידו ספציפית ואחרי כן תסבירו כללית מה ששלומית ביקשה. באים לשר האוצר ואומרים לו, תשמע, כתוב בחוק שההכנסה המיוחסת לייצור איננה רלוונטית לחוק הזה. עכשיו תקבע אתה כללים מה זה הכנה מיוחסת לייצור. הוא יגיד לכם שהוא לא למד דברים מהסוג הזה בתיכון אלא הוא יודע על הדברים האחרים כמו אווירונאוטיקה. מאיפה הוא ידע לקבוע כללים?

<צביקה לייבוביץ:>
ברשותך היושב ראש, אני אסביר.

<היו"ר משה גפני:>
לא להסביר. רק תן תשובה. איך שר האוצר ידע?

<צביקה לייבוביץ:>
אני נותן את התשובה. הכוונה היא כאן עכשיו לתת בכללים איך מייחסים, מה החלק ששייך לייצור.

<היו"ר משה גפני:>
עודד פורר שר האוצר, אני לא רוצה אפילו בצחוק להגיד שזה אני. תגיד לי באופן מתומצת מה אתה אומר לו.

<צביקה לייבוביץ:>
אנחנו נקבע את זה בכללים.

<היו"ר משה גפני:>
הוא השר, הוא רוצה לקבוע. תגיד לו מה לקבוע.

<צביקה לייבוביץ:>
הכללים יפורסמו. אם אנחנו מאמצים את שיטת מחירי העברה או שיטה אחרת שתתאים.

<היו"ר משה גפני:>
מצוין. תכתבו את זה בחוק. למה אתם צריכים את שר האוצר? הוא ממילא לא מבין. עודד פורר כן מבין אבל הוא לא שר האוצר. 

<עודד פורר (ישראל ביתנו):>
אתה כן רוצה שהשר הוא זה שיחתום.

<היו"ר משה גפני:>
למה?

<שלמה פשקוס:>
אגב, הכללים של השר לא יכולים להתגבר על מה שכתוב בחוק.

<עודד פורר (ישראל ביתנו):>
גם כללים השר מאשר. זה כמו שהשר מתקין תקנות.

<צביקה לייבוביץ:>
כללים הם תקנות. בכללים כאן, הכוונה לתקנות.

<עודד פורר (ישראל ביתנו):>
אתה אולי יכול להוסיף באישור ועדת כספים.

<שלמה פשקוס:>
יש דברים שהם דברים תפעוליים עם יכולת לעדכון יחסית גבוהה. למשל, שיטת מחירי העברה שצביקה דיבר עליה. אתה יכול לעשות את זה בשיטת קוסט פלוס ואתה יכול לעשות את זה בשיטת סטאדי של שווי שוק. יש כל מיני שיטות לעשות את ההפרדות האלה.

<היו"ר משה גפני:>
בסדר. לא הבנתי. עכשיו תסביר.

<עודד פורר (ישראל ביתנו):>
אני רוצה לשאול את היועצת המשפטית בהקשר הזה. כשהוא קובע כללים, זה בא לאישור הוועדה?

<שלומית ארליך:>
כרגע לא. בנוסח לא מופיע שזה מגיע לאישור הוועדה לכן החשיבות של הכללים מבחינתנו היא כמו תקנות. זאת חקיקת משנה. זה לא יגיע לאישור הוועדה.

<שרגא ברוש:>
מה שעודד אומר, תשאירו את זה בוועדה, שלפחות אם אני לא אהיה שר, אני אסתכל על זה כאן.

<היו"ר משה גפני:>
אני לא מתעקש על זה אבל אם אלה תקנות, זה צריך לבוא לוועדה. ממילא לא נבין.

<שרגא ברוש:>
ממילא פקיד השומה עושה מה שהוא רוצה.

<היו"ר משה גפני:>
תחשבו ותגידו. עכשיו תסביר את הפרק.

<שלמה פשקוס:>
אני מזכיר את הדיון הקודם. יש כאן פרק ייעודי להכנסות מקניין רוחני שהן גם סביב כל הכללים הבין-לאומיים החדשים שבא ואומר שאני נותן שיעורי מס לחברות עתירות ידע, ונגיע להגדרות של חברות עתירות ידע, ולהכנסה של החברות האלה שנובעת מקניין רוחני. כאן בחלק הזה אנחנו מגדירים מהי הכנסה שנובעת מקניין רוחני. זאת הכנסה שנובעת מקניין רוחני מוטב, ונגיע בהמשך להגדרה הזאת, ושירותים שהם צמודים למוצרים האלה, כל השירותים האלה שהם קניין רוחני מוטב שזה יכול להיות, כמו שהסברתי קודם, שירות נלווה, שירות תומך או מוצר נלווה או מוצר תומך לכל הדברים האלה.

צריך להחריג הן מהבחינה התפיסתית שלנו והן מבחינת הכללים הבין-לאומיים מספר דברים. צריך להחריג את ההכנסה שמיוחסת לחלק הייצורי של המפעל וצריך להחריג את ההכנסה מנכסים השיווקיים, כמו שדיברנו על כך קודם, ואת זה אנחנו חושבים שצריך לעשות בין היתר, מכניקת ההחרגות, בגלל שאתה בעולם של פיצולי הכנסות, צריך לעשות את זה בכלים וכאן משאירים הסמכה לתקנות.

<אופיר כהן:>
הערה. ההגדרה של הכנסה מועדפת טכנולוגית, למה לא משווים את זה להכנסה מועדפת הרגילה של חוק עידוד? הרי אם יש חברות באזור פיתוח א' שהן רשאיות לקבל תשעה אחוזי מס, חברות היי-טק, הן לא ייהנו מסוגי הכנסות אלה כי כאן אלה רק 12 אחוזים בכל הארץ. למה לא לקחת את סוגי ההכנסות האלה שאתם רוצים להיטיב ולהכניס את זה גם במועדפת הרגילה?

<שלמה פשקוס:>
המועדפת הרגילה, ההכנסה הזאת כלולה במועדפת רגילה.

<אופיר כהן:>
לא. לא כל ההגדרות הן הכנסות אלה.

<צביקה לייבוביץ:>
ברשותך, אני אענה. הכללים - - -

<אופיר כהן:>
לא דיברתי על הכללים. דיברתי על סוגי ההכנסות.

<צביקה לייבוביץ:>
אני עונה על מה ששאלת. כאן יש פרק חדש עם ההתניות החדשות. אנחנו לא מעתיקים פרק חדש לתוך חוק קיים. בסופו של דבר יש סעיף שאומר מה ההתאמות שנעשה. אם אתה אומר שניתן לך את אותה הגדרה של הכנסה טכנולוגית, אנחנו רוצים גם את ההכנסה של מפעל טכנולוגי. אתה רוצה אותו גם בחוק הישן?

<אופיר כהן:>
שם עשינו למעט נכס. שם עשינו למעט ההגדרה כאן אבל מצד שני לא לוקחים את זה הפוך.

<צביקה לייבוביץ:>
כאן יש שני מסלולים.

<היו"ר משה גפני:>
בסדר. ממשיכים. הבנתי את השאלה והבנתי את התשובה.

<גיא גולדמן:>
(2) הכנסה מנכס לא מוחשי המשמש לשיווק, שאינו נכס לא מוחשי מוטב.
(3) סוגי הכנסות נוספים שקבע שר האוצר, לרבות כדרוש לצורך עמידתו של משטר המס בישראל באמות מידה בין-לאומיות.
"הכנסה טכנולוגית מועדפת" - חלק ההכנסה הטכנולוגית הנובע ממחקר ופיתוח בישראל, והכול בהתאם לתקנות שיקבע שר האוצר, העומדות באמות מידה בין-לאומיות לעניין משטר המס.
אנחנו נראה בהמשך שאלה תקנות שחובה על השר לקבוע. נביא אותן עד סוף מרץ. זה חלק מההכנסה הטכנולוגית.

<היו"ר משה גפני:>
זה צריך אישור של הוועדה?

<שלמה פשקוס:>
יש כאן הרבה מאוד תקנות שהן תקנות טכניות שיש בהן הרבה אלמנטים חישוביים מקצועיים. הם יופיעו גם בעוד מקומות.

<צביקה לייבוביץ:>
הם גם יותאמו לכללים הבין-לאומיים.

<שלמה פשקוס:>
הם צריכים להיות מתואמים בכללים בין-לאומיים. השאלה אם צריך להביא את זה לוועדה לכל דבר שהוא דיון כללי.
<היו"ר משה גפני:>
מה שר האוצר שונה מהוועדה? אם אלה דברים חשבונאיים, למה צריך את שר האוצר? נקבע את זה בחוק.

<שלמה פשקוס:>
אני חושב שאלה יותר מדי פרטים.

<היו"ר משה גפני:>
בסדר. אני לא מבין למה צריך כאן את שר האוצר. צריך לקבוע בחוק את הכללים.

<גיא כץ:>
שתי הערות. התקנות האלה הן תנאי לכניסה לתוקף של החוק. הרבה פעמים המציאות חזקה מהרצון הטוב של האנשים להביא כאן תקנות עד מרץ וכל החוק עלול פתאום לא להיכנס לתוקף. עדיף לדעתנו שיהיה הפוך. שהחוק ייכנס לתוקף ואחר כך יבואו התקנות.

הערה שנייה לעניין זה שזה חל רק על מחקר ופיתוח מישראל. יש הרבה מצבים לגיטימיים שנניח קונים ידע מאוניברסיטה בארצות הברית, ממשיכים לפתח אותו ואחרי כן מייצרים מוצרים ולכאורה זה לא חל. אנחנו מבקשים כחלק מהבדיקה של ה-BBS, שתיבדק הסוגיה הזאת.

<צביקה לייבוביץ:>
כמו שאמרתי, בהתאם לכללים הבין-לאומיים אי אפשר להכניס את החוק לתוקף ללא קביעת כל ההתאמות שהן בתקנות.

<היו"ר משה גפני:>
כן, אבל אפשר לקבוע תאריך.

<צביקה לייבוביץ:>
קבענו תאריך.

<היו"ר משה גפני:>
נדון על זה בסעיף של התחילה.

<גיא כץ:>
קונים ידע ומשלמים מס בארצות הברית.
<צביקה לייבוביץ:>
גם זה יוסדר בתקנות. זה בדיוק העניין של לפי איזה נוסחאות אנחנו עובדים שהם בהתאם לכללים הבין-לאומיים.

<היו"ר משה גפני:>
שזה יכלול גם את המקרה עליו הוא מדבר.

<צביקה לייבוביץ:>
זה כולל את כל המצבים.

<שלמה פשקוס:>
אלה בדיוק השאלות הטכניות. סוג המקרה. יש סוגים שונים של מקרה. סוג הרכישה. יש סוג שהיא כן תוכל להיחשב וסוגים שלא יוכלו להיחשב. 

<עופר גרנות:>
השאלה אם ההגדרה הזאת לא מוציאה את היכולת לקבוע.

<שלמה פשקוס:>
ההגדרה הזאת מאפשרת לך מנעד יחסית רחב וגמישות לתקנות לקבוע סוגים שונים של מה נחשב ומה לא נחשב.

<עופר גרנות:>
כלומר, זה לא יחול רק על המחקר והפיתוח החדש בישראל אלא גם על ידע הבסיס שיובא.

<היו"ר משה גפני:>
אם הוא יהיה בכללים ההם, הוא יהיה כלול.

<עופר גרנות:>
נכון. רק לוודא שהסעיף הזה לא מנטרל את הזכות שלהם לקבוע את זה.

<ערן ויזל:>
הערה אחת. בתחילת דברי ההסבר יש רשימה של מה הן ההכנסות שנכנסות. יש כאן משהו חדש שמגדיר את ההכנסות שנכנסות. חשוב להבין שבעולם שאנחנו חיים בו כרגע מבחינה טכנולוגית, הרשימה הזאת לא יכולה להיות רשימה סגורה.

<היו"ר משה גפני:>
איפה הרשימה?

<ערן ויזל:>
בתחילת דברי ההסבר.

<קריאה:>
דברי הסבר, הם לא חקיקה.

<עודד פורר (ישראל ביתנו):>
דברי ההסבר לא קובעים שום דבר.

<היו"ר משה גפני:>
אני מודיע לפרוטוקול, לאור ההערה שלך, שדברי ההסבר לא יהיו חלק מהחוק ולכן בעולם החדש בו אנחנו נמצאים עם הטכנולוגיה, יכול להיות שהממשלה בטעות שמה אותם בדברי ההסבר.

<גיא גולדמן:>
"חברה מועדפת" – כהגדרתה בסעיף 51.
"חברה קשורה" – חברה הנמנית על אותה קבוצה רב-לאומית כהגדרתה בסעיף 85ב לפקודת מס הכנסה שעליה נמנית החברה בעלת המפעל המועדף הטכנולוגי.

זאת הפניה לא נכונה כיוון שסעיף 85ב פוצל בסופו של דבר מחוק ההסדרים.

<שלומית ארליך:>
אתם מבקשים שההגדרה תהיה: חברה הנמנית על אותה קבוצה רב-לאומית שעליה נמנית החברה בעלת המפעל המועדף הטכנולוגי.

<גיא גולדמן:>
כן. בהמשך יש הגדרה לקבוצה.

"מפעל טכנולוגי מועדף" – מפעל שהתקיימו בו, בכל שנת המס, כל התנאים הקבועים בפסקאות (1) ו-(2) או התנאי הקבוע בפסקה (3), וכן התנאים האמורים בפסקאות (4) ו-(5).
<היו"ר משה גפני:>
עכשיו אתם מפרטים. זאת אומרת כדלהלן.

<עודד פורר (ישראל ביתנו):>
אני חושב שכדאי להוסיף את המילה הזאת.

<היו"ר משה גפני:>
כדאי להוסיף כי נראה שאנחנו מאשרים פסקאות שאנחנו לא יודעים מה הן. בסדר. איך שאתם רוצים.

<גיא גולדמן:>
(1) ההוצאות המסווגות כהוצאות מחקר ופיתוח לפי כללי החשבונאות המקובלים (בהגדרה זו – הוצאות המחקר והפיתוח) של המפעל. בשלוש השנים שקדמו לשנת המס, היו בשיעור של שבעה אחוזים לפחות בממוצע לשנה מסך הכנסות החברה בעלת המפעל, או עלו על 75 מיליון שקלים חדשים בשנה, ואם המפעל הוקם במהלך שלוש שנות המס האמורות – האמור בפסקה זו התקיים לגבי הוצאות המחקר והפיתוח שלו בתקופה שממועד הקמתו. לעניין זה, "הכנסות" – בניכוי הכנסות מסוגים שיקבע שר האוצר, המועברות ל אחר, ובלבד שלגבי הנעבר התקיים אחד מאלה:
(1) הוא אינו צד קשור לחברה בעלת המפעל.

(2) הוא צד קשור לחברה בעלת המפעל ומנהל רשות המסים אישר את ניכוי ההכנסה.

(2) בחברה בעלת המפעל התקיים אחד או יותר מאלה:

(1) עשרים אחוזים אטו יותר מעובדיה הם עובדים אשר מלוא שכרם שולם ונרשם בדוחות הכספיים שלה כהוצאות מחקר ופיתוח או שהיא מעסיקה מאתיים עובדים כאמור או יותר.
(2) קרן הון סיכון כהגדרתה בתוספת הראשונה לחוק ניירות ערך, התשכ"ח-1968, השקיעה בחברה שמונה מיליון שקלים חדשים לפחות, והחברה לא שינתה את תחום עיסוקה אחרי מועד השקעה זו.
(3) הכנסותיה בשלוש שנים הקודמות לשנת המס עלו ב-25 אחוזים או יותר בממוצע ביחס לשנת המס שקדמה להן, ובלבד שמחזור עסקאות שהחברה בשנת המס ובכל אחת משלוש השנים שקדמו לה היה עשרה מיליון שקלים חדשים או יותר.
(4) מספר העובדים בשלוש שנים הקודמות לשנת המס גדל ב-25 אחוזים או יותר בממוצע ביחס לשנת המס שקדמה להן, ובלבד שבשנת המס ובכל אחת משלוש השנים שקדמו לה החברה העסיקה חמישים עובדים לפחות.

(3) תנאים שקבע המדען הראשי במשרד הכלכלה והתעשייה בהתייעצות עם המנהל הכללי של משרד האוצר ובאישור שר האוצר, המעידים על היותו מפעל המקדם חדשנות, בשים לב גם למפעלי תעשייה שמוצריהם מיוצרים בטכנולוגיות מתקדמות תוך שימוש בנכס לא מוחשי מוטב, והרשות הלאומית לחדשנות טכנולוגית אישרה את קיום התנאים האמורים.
(4) סך ההכנסות בשנת המס של הקבוצה שבה נכללת החברה בעלת המפעל היה נמוך מעשרה מיליארד שקלים חדשים.
(5) המפעל היה מפעל בר תחרות בהתאם לאמור בסעיף 18א(ג)(1) או (2).
<עודד פורר (ישראל ביתנו):>
סעיף (4) הוא סעיף תנאי. בלעדיו אי אפשר להיכנס.

<צביקה לייבוביץ:>
הוא התנאי שמפריד. הרי במסלול הזה יש שיעור מס לחברות שהן עד מחזור של עשרה מיליארד שקלים וחברות מעל עשרה מיליארד. אותם תנאים אנחנו רואים בהמשך שמתקיימים. זאת רק ההפרדה באיזה קבוצה אתה נמצא.

<גיא גולדמן:>
12 אחוזים ושישה אחוזים.

<שירה גרינברג:>
שיעור המס הוא שונה בהתאם.

<אורן הרמבם:>
לגבי סעיף (2)(ב). למה החיוב דווקא בהשקעה של קרן הון סיכון? במידה והשקיע גורם אחר, נניח משקיע פרטי, למה נדרשת דווקא קרן הון סיכון? זה הרי תנאי מצטבר.

<שלמה פשקוס:>
לא. קודם כל, זה אחד מארבעה תנאים אפשריים.

<אורן הרמבם:>
ה-(1) ו-(2) מצטברים, לא?

<שלמה פשקוס:>
ה-(1) ו-(2) מצטברים אבל (2), קרן הון סיכון, זה אחד מתוך ארבעת החלופות שמופיעות בפסקה (2).

<שלומית ארליך:>
אם התקיים אחד או יותר.

<שלמה פשקוס:>
כן. זה יכול להיות או קרן הון סיכון או תנאים אחרים. קרן הון סיכון זאת השקעה. זה סוג משקיע שמאפיין חברות טכנולוגיה. אנחנו מנסים כאן לאפיין חברות טכנולוגיה וזה סוג המשקיע המאובחן שמאפיין טכנולוגיה.

<שרגא ברוש:>
אתה יודע כמה כסף שמים בטכנולוגיה שלא דרך קרנות? 

<עודד פורר (ישראל ביתנו):>
למה האפיון הזה? קרן הון סיכון או כל גורם אחר.

<שלמה פשקוס:>
ברגע שהשקיע כל גורם אחר, אתה לא מאפיין חברות טכנולוגיות. הכוונה כאן לאפיין חברות טכנולוגיות.

<שרגא ברוש:>
אני מבין מה אתם אומרים אבל זה פשוט לא נכון. עובדתית זה לא נכון. קרן הון סיכון יכולה לעשות מה שהיא רוצה ונכון שהיא משקיעה בטכנולוגיה אבל יש הרבה מאוד אנשים פרטיים שמשקיעים בטכנולוגיה.

<שלמה פשקוס:>
אבל הם משקיעים בעוד דברים אחרים.

<שירה גרינברג:>
לא מנענו את זה. החברה תאופיין על ידי הרכיבים האחרים.

<עודד פורר (ישראל ביתנו):>
למה אני נותן עדיפות לקרן הון סיכון ולא נותן עדיפות למשקיע הפרטי?

<שירה גרינברג:>
זאת לא עדיפות. אלה תנאי סף. זה אפיון חברת היי-טק. חברה טכנולוגית. 

<שרגא ברוש:>
יוסי ורדי, לא קרן הון סיכון, יש לכם ספק במה הוא משקיע?

<שלמה פשקוס:>
אם יש יכולת לאפיין את יוסי ורדי - - -

<שרגא ברוש:>
אז לא צריך לכתוב ביוסי ורדי. תכתבו.

<שלמה פשקוס:>
אי אפשר משקיע פרטי כי משקיע פרטי משקיע בהרבה מאוד.

<שרגא ברוש:>
אחד שם כסף שלו, יוסי ורדי יכול לשים את הכסף בקרן הון סיכון והיא תשקיע והוא יכול להחליט שהוא מספיק מומחה והוא משקיע לבד.

<היו"ר משה גפני:>
זה לא מונע ממנו.

<שלמה פשקוס:>
זה לא מונע ממנו. החברה תוכל לקבל.

<היו"ר משה גפני:>
למה כתבתם קרן הון סיכון?

<שרגא ברוש:>
כי זה הפך להיות אצלם סממן לזה שצריכה להיות טכנולוגיה.

<היו"ר משה גפני:>
למה צריך את זה? יוסי ורדי לא בקרן הון סיכון גם כלול בחוק. למה כתבתם?

<שלמה פשקוס:>
אתה מן הסתם מחפש שלראות סממנים של חברה טכנולוגית.

<היו"ר משה גפני:>
למה צריך את זה דווקא? או כל קרן אחרת או כל השקעה אחרת.

<שלמה פשקוס:>
השקעות אחרות הם לא סממנים של חברות טכנולוגיה. משקיע פרטי - יוסי ורדי בהגדרתו הוא משקיע פרטי – יכול להשקיע בחברות טכנולוגיה ויכול להשקיע בחברות קטנות מסוגים אחרים. לכן לא ניתן לאפיין, למיטב הבנתנו. אם מישהו יציע הצעה לסוג, יש מושג שנקרא אנג'לים שאלה המשקיעים הפרטיים בעולם ההיי-טק, בסטרט-אפים. אם מישהו ידע להציע אפיון שסוגר את זה רק לסוג הזה של המשקיעים, אפשר לנסות להכניס את זה.

<שרגא ברוש:>
תורידו את המשקיעים מהקריטריון.

<שלמה פשקוס:>
אפשר להוריד את המשקיעים מהקריטריון ואז זה מצמצם את כמות החברות.

<היו"ר משה גפני:>
נחשוב על זה. תחשבו גם אתם.

<אורן הרמבם:>
יש את חוק האנג'לים.

<שלמה פשקוס:>
בחוק האנג'לים אין הגדרה. הלכנו לחוק האנג'לים ואין הגדרה של המשקיע אלא יש הגדרה של החברה. אם הייתה בחוק האנג'לים הגדרה של מה זה אנג'ל, היינו משתמשים. אין הגדרה של מה זה אנג'ל. כל החברות בחוק האנג'לים, 99 אחוזים לא משלמות מס כי אלה חברות לא רווחיות. אלה סטרט-אפים של שלוש-ארבע שנים. כאן אתה מדבר על מס חברות של חברות רווחיות.

<אופיר כהן:>
יש לי הערות לגבי (2)(ג) ו-(2)(ד). ה-25 אחוזים כל שנה. אתה מגיע לאין סוף. כל שנת מס צריכים לגדול ב-25 אחוזים.

<צביקה לייבוביץ:>
אני אענה לך ולכולם. למעשה אפיינו כאן את החברות הטכנולוגיה בכל המונחים שלהן. סעיפים (1) ו-(2), אותם שבעה אחוזים הוצאות מחקר ופיתוח מהמחזור, זה הסטנדרט שגם מכירים אותו והוא קיים. זה התנאי. אז לקחנו והרחבנו את זה ובהתחשב באותן חברות שהן בצמיחה.
<היו"ר משה גפני:>
כל הכבוד לכם. שואל אופיר שאלה. אני יודע ש-25 אחוזים ועוד 25 אחוזים, אם נגיע לכפול חמש, אנחנו כבר יותר ממאה אחוזים. אומר אופיר שאין לדבר סוף.

<צביקה לייבוביץ:>
אני מסביר. מדובר על שלוש שנים.

<שלמה פשקוס:>
מה שאופיר אומר, הוא צודק. לכן זה אחת מארבע חלופות.

<היו"ר משה גפני:>
שואל אופיר ועכשיו אני מצטרף לשאלתו. מה שאתה אומר, הכול בסדר אבל אתה לא יכול לכתוב בחוק 25 אחוזים בלי סוף. אנחנו מגיעים למאה אחוזים באיזשהו שלב.

<שלמה פשקוס:>
זה גידול. 25 אחוזים גידול. אתה יכול להגיע כאן עד אין סוף.

<היו"ר משה גפני:>
הוא צודק. לא כותבים כך בחוק.

<שלמה פשקוס:>
הקריטריון הזה מתאים לחברות קטנות. לחברות גדולות הקריטריון שמתאים הוא קריטריון (א). יש כאן ארבעה קריטריונים שכל אחד מתאים לסוג שונה של חברות.

<היו"ר משה גפני:>
אני הייתי מנסח את זה אחרת אבל לא חשוב.

<עודד פורר (ישראל ביתנו):>
מספיק שאני עומד באחד הקריטריונים.

<שלמה פשקוס:>
נכון.

<גיא גולדמן:>
"מפעל טכנולוגי מועדף מיוחד" – מפעל שהתקיימו בו התנאים האמורים בהגדרה "מפעל טכנולוגי מועדף", למעט האמור בפסקה (4) בהגדרה האמורה, וסך ההכנסות בשנת המס של הקבוצה שבה נכללת החברה בעלך המפעל היה עשרה מיליארד שקלים חדשים או יותר.
זה המפעל שלגביו יינתן שיעור מס של שישה אחוזים.

"מפעל טכנולוגי" – מפעל טכנולוגי מועדף או מפעל טכנולוגי מועדף מיוחד לפי העניין.

"נכס לא מוחשי מוטב" – כל אחד מאלה:

(1) זכות לפי חוק הפטנטים, התשכ"ז-1967.
(2) תוכנת מחשב המוגנת לפי חוק זכות יצרים, התשס"ח-2007.
(3) זכות לפי חוק זכות מטפחים של זני צמחים, התשל"ג-1973.
(4) זכויות לפי חוקים אחרים שימנה שר האוצר בצו.
(5) זכויות לפי חוקי מדיניות חוץ העוסקים בענייניים המנויים בפסקאות (1) עד (4).
(6) ידע שפותח בישראל בידי הפעל הטכנולוגי, והרשות הלאומית לחדשנות טכנולוגית קבעה שהוא כשיר להיות נושא לתכנית חקר ופיתוח, ולעניין ידע שפותח כאמור בתחום האנרגיה המתחדשת – המדען הראשי של משרד השתיות הלאומיות, האנרגיה והמים קבע כאמור, והכול אם סך ההכנסות של החברה בעלת המפעל בשנת המס לא עלה על 32 מיליון שקלים חדשים, ואם החברה בעלת המפעל נמנית על קבוצה – מחזור העסקאות של הקבוצה בשנת המס לא עלה על 211 מיליון שקלים חדשים, למעט אם הוא בגדר פסקאות (1) עד (5).

"קבוצה" – קבוצה המורכבת משתי ישויות או יותר ואחת מהן מחזיקה, במישרין או בעקיפין, באמצעי השליטה של כל אחת מהישויות האחרות, כך שמתקיים בהן אחד מאלה:

(1) יש ביניהן יחסים מיוחדים כהגדרתם בסעיף 85א לפקודת מס הכנסה.
(2) בהתאם לכללי חשבונאות מקובלים או בהתאם לדין החל עליהן היה עליהן להכין דוחות כספיים מאוחדים, או שהיו נדרשות לעשות זאת אם אחת מהן הייתה נסחרת בבורסה.
זה סעיף ההגדרות.

<עופר גרנות:>
לשכת עורכי הדין. כמה הערות כי היו כמה הגדרות. לגבי מפעל טכנולוגי מועדף, סעיף קטן (3), לגבי התנאים שקבע המדען הראשי. ציינתם בשים לב למפעלי תעשייה, טכנולוגיות מתקדמות. אני לא יודע אם רוצים להוסיף את זה כאן או שפשוט ייאמר שבין הכללים שצריך לקבוע זה גם לגבי מפעלים שלא עומדים בהגדרה של המינימום של המו"פ, למשל בגין כך שנגיד ייבאו ידע מחוץ לארץ, נגיד אפילו ידע שפותח בישראל ועכשיו הוא כבר מתחת לסף של הוצאות המו"פ או מפעלים שכבר יש להם ידע קיים ופיתחו לאורך שנים והיום הם לא עומדים בתנאי המינימום של הוצאות המו"פ.

<היו"ר משה גפני:>
מה אתה מבקש?

<צביקה לייבוביץ:>
אני לא מבין את השאלה. יש תנאים מצטברים. (1) ו-(2) הם תנאים מצטברים. חלופה שלישית באה ומסמיכה את המדען שהוא הגוף שאחראי לגבי הטכנולוגיה והיא כמובן חלופית. לא הבנתי איפה הבעיה.

אני רוצה שלא תהיה כאן איזושהי הטעיה שכל מיני מצבים ספציפיים כפי שנתת בדוגמאות של אוניברסיטה וידע כזה, זה לא המקום. המקום יהיה בכללים ובתקנות.

<היו"ר משה גפני:>
הערה שנייה.

<עופר גרנות:>
בסדר. לגבי נכסים לא מוחשיים מוטבים. אם אפשר להוסיף סודות מסחריים.

<שלמה פשקוס:>
אי אפשר. זה בניגוד לכללים.

<היו"ר משה גפני:>
הערה שלישית. אתה צודק בשאלה. זה בניגוד לכללים הבין-לאומיים. 

<עופר גרנות:>
אני בבקשה רוצה לחדד. ברור לי שיש חלק מהדברים שאולי לא נכנסים אבל למשל אלגוריתמיקה.

<שלמה פשקוס:>
אלגוריתמיקה היא זכויות יוצרים ולא סודות מסחריים.

<עופר גרנות:>
יש ויכוח על הדבר. חלק בזכויות יוצרים וחלק סודות מסחריים.

<היו"ר משה גפני:>
ועדת הכספים החליטה. תודה.

<עופר גרנות:>
בסעיף (6), ידע בישראל בידי המפעל הטכנולוגי. זה רלוונטי גם לחברות שהן לא חברות היי-טק. מה המשמעות של המחזורים? 32 מיליון שקלים ו-211 מיליון שקלים.

<צביקה לייבוביץ:>
המשמעות היא התאמה לכללים הבין-לאומיים. יש את זה בדוח של הוועדה.

<עופר גרנות:>
מה מחריגים כאן?

<צביקה לייבוביץ:>
כל מי שלא עונה להגדרה. זאת אומרת, אותו מנגנון ימשיך היום כי היום בחוק עידוד המדען מאשר ידע שהוא לא מוגן בזכויות יוצרים או פטנט וכיום נוספת מגבלה שהיא בהתאם לכללים הבין-לאומיים שאומרת שאתה לא יכול לתת את זה לכל חברה אלא מוגבלת בתקרות שמוצגות כאן בסעיף.

<אורן הרמבם:>
לכל היותר 32 מיליון שקלים? זה המחזור המקסימלי?

<צביקה לייבוביץ:>
נכון. 32 בתוך החברה ובקבוצה זה המחזור הגבוה.

<קריאה:>
ואז אין מדען.

<צביקה לייבוביץ:>
זאת התאמה שבאה בהתאם לכללים בין-לאומיים. 

<אורן הרמבם:>
זה בעייתי. זה אומר שתיתכן חברה שהיא בתחום הייצור המתקדם, לא חברת היי-טק, שרוצה להסתמך על הסעיף הזה והמחזור שלה הוא חמישים מיליון שקלים.

<צביקה לייבוביץ:>
התשובה היא מאוד פשוטה. יש דברים שכמו שהסברתי שהם במגרש שלנו והוועדה כאן יכולה לבוא ולחוות את דעתה. יש דברים שגם אם נסכים לצורך העניין שזה לא בסדר, נוריד את זה, אוטומטית אנחנו לא עומדים בכללים ואנחנו נקבל הגדרה של משטר...
<היו"ר משה גפני:>
אנחנו ממשיכים.

<גיא גולדמן:>

51כה.
מס חברות למפעל טכנולוגי מועדף



על אף האמור בסעף 126(א) לפקודה –
(1) על הכנסה טכנולוגית מועדפת חייבת של חברה מועדפת בעלת מפעל טכנולוגי מועדף, יוטל מס חברות בשיעור של 12 אחוזים.
(2) בהתאם לכללי חשבונאות מקובלים או בהתאם לדין החל עליהן היה עליהן להכין דוחות כספיים מאוחדים, או שהיו נדרשות לעשות זאת אם אחת מהן הייתה נסחרת בבורסה.
<היו"ר משה גפני:>
תמשיך. אנחנו נחזור לזה. מה שאנחנו עכשיו מתכננים, אלה שני דברים. את היציבות שהולך להיות סעיף מעניין ואת ששת האחוזים וה-12 אחוזים, שגם זה הולך להיות סעיף מעניין.

<גיא גולדמן:>
51כו.
שיעור המס על דיבידנד ששילם מפעל טכנולוגי מועדף

על אף האמור בסעיף 125ב לפקודה, על רווחי חברה מועדפת בעלת מפעל טכנולוגי (בסעיף זה – החברה), שמקורם בהכנסה טכנולוגית מועדפת חייבת בניכוי המס ששולם עליה, או שחל עליו שיעור המס המופחת כאמור בסעיף 51כז בניכוי המס ששולם עליו, המחולקים כדיבידנד לחבר בני אדם שהוא תושב חוץ, יוטל מס בשיעור ארבעה אחוזים, אם התקיימו כל אלה:

אני אסביר את השינוי. כרגע הסעיף מתייחס רק לחלוקה לתושב חוץ וקובע מס בשיעור ארבעה אחוזים. אנחנו רוצים להוסיף סעיף על חלוקה כללית, שיעור מס כללי של עשרים אחוזים, על חלוקה למי שאינו תושב חוץ. זה השינוי.

<צביקה לייבוביץ:>
זה למעשה התאמה לשיעור הניכוי על דיבידנד בחוק עידוד. כלומר, שיהיה מובהר ששיעור המס בדיבידנד הוא לא השיעור הרגיל בפקודה. זאת אומרת, הוא מוטב וזה יחול גם על הפרק הזה.

<קריאה:>
בלי מס יסף?

<צביקה לייבוביץ:>
כולל מס יסף.

<רועי פולקמן (כולנו):>
מילה על השינוי מהמצב הנהוג היום. מה המצב היום? מה זה מתקן?
<רולנד עם שלם:>
בגלל שיש כאן מסלול חדש, אנחנו רוצים להבהיר שההטבה שניתנת לדיבידנד במסלול הרגיל של חוק עידוד ניתנת גם כאן.

<רועי פולקמן (כולנו):>
זה ממילא מה שקיים אלא שמחילים את זה גם על המצב הזה.

<רולנד עם שלם:>
כן.

<היו"ר משה גפני:>
זאת החמרה. למה?

<רועי פולקמן (כולנו):>
למה החמרה.

<רולנד עם שלם:>
זאת לא החמרה.

<רועי פולקמן (כולנו):>
היושב ראש, אנחנו דיברנו על חוקי הקלות שבאים אליך ולא חוקי החמרות. זאת הייתה בקשתך בניתוב. כל ההקלות באות לוועדת הכספים.

<שלמה פשקוס:>
אני אסביר. העשרים אחוזים, חלוקת דיבידנד ליחידים. ארבעה אחוזים, חלוקת דיבידנד בין חברתי. זה משהו אחר.

<היו"ר משה גפני:>
זה לא היה בחוק המקורי.

<שלמה פשקוס:>
במקורי, ארבעה אחוזים דיבידנד בין-חברתי. זה היה שינוי אל מול המצב היום. במצב היום יש גם עשרים אחוזים בדיבידנד לחלוקה ליחידים. מה שקרה, בנוסח אותו הנחנו, במסלול החדש לא הכנסנו את ההטבה שיש במסלול הקיים לעניין הזה ואז נוצר מצב שמי שעובר למסלול הקיים, מקבל מוטב בעניין של ארבעה אחוזים אבל בעשרים אחוזים ליחידים הוא איבד את מה שהיה במסלול הקודם וזו הייתה טעות מבחינתנו בתהליך הניסוח עת לא שמנו לב שיש שם איזושהי הטבה במסלול הקיים שלא העברנו גם למסלול הזה. לכן אנחנו מבקשים לתקן.

<קריאה:>
זה לא מופיע בנוסח.

<שלמה פשקוס:>
זה בתיקון שאנחנו מתקנים. אנחנו אומרים ארבעה אחוזים חלוקה לבית חברתי, עשרים אחוזים בחלוקה ליחידים.

<קריאה:>
ארבעה אחוזים לתושבי חוץ.

<שלמה פשקוס:>
לחבר בני אדם תושב חוץ.

<קריאה:>
בין חברתי, זה אפס.

<גיא כץ:>
למה ארבעה אחוזים רק לחברות ולא ליחידים? מה זה משנה אם יחיד תושב חוץ השקיע והוא מקבל דיבידנד? למה שלא יקבל גם בארבעה אחוזים? הרי הרעיון הוא השקעות חוץ. למה דווקא לחברות?

<שלמה פשקוס:>
הרעיון היה הסתכלות של החברה בכמה רווח החברה משלמת. לא כמה היחיד משלם. כאשר החברות שוקלות, התאגידים שוקלים היכן להשקיע, תושב החוץ הוא תמיד בקצה העליון של הפירמידה, הרבה מעל השכבה בישראל. כאשר החברות שוקלות היכן למקם את הקניין הרוחני שלהן, השיקול הוא התשלום של החברה. התשלום של החברה אומר מס החברות במדינה בה הקניין הרוחני ממוקם ומס הדיבידנד הבין חברתי עד שזה מגיע לקצה העליון של הקבוצה. המשיכה למשקיעים היא כל מדינה, מה התושב שלה משקיע, היכן נמצאת המדינה, חברת האם, ולא היכן נמצאת המדינה בה הקניין הרוחני ממוקם.

<גיא כץ:>
אבל בא יחיד אמריקאי ורוצה להשקיע בחברת היי-טק. למה לא לתת גם לו ארבעה אחוזים? מה זה משנה. אתה סתם מכריח אותו לשים עכשיו חברה. הרי הוא ילך, ישים חברה באמצע ויקבל את ארבעת האחוזים. 

<שלמה פשקוס:>
הוא לא יקבל את ארבעת האחוזים. הוא יהיה מחויב בתשלום מס בדיבידנד ליחידים בארצות הברית.

<שרגא ברוש:>
אז מה אכפת לך שהוא ייקח פה חלק?

<שלמה פשקוס:>
למה שמדינת ישראל תאבד את ההכנסה הזאת? למה שהמדינה הזאת תאבד את ההכנסה הזאת בארצות הברית? כאשר היחיד משלם כאן את הדיבידנד בישראל, הוא לא משלם אותו בארצות הברית. הוא משלם בישראל במקום. למה שמדינת ישראל תאבד? כל הרעיון במצב הזה היה שמדינת ישראל תיטיב הכנסות שהיא לא מקבלת היום בדיבידנד הבין חברתי כי הרווח לא נרשם כאן. השקעות הון, זה סיפור אחר לגמרי. זה עולם אחר לגמרי ואלה השקעות הון של יחידים וזה דיבידנד על יחידים. לא לזה התכוונו ולא לזה מטרת החוק.
<שרגא ברוש:>
צודק.

<גיא גולדמן:>
אני מקריא את הנוסח החדש, המתוקן.

על אף האמור בסעיף 125ב לפקודה – 

(1) על רווחי חברה מועדפת בעלת מפעל טכנולוגי (בסעיף זה – החברה), שמקורם בהכנסה טכנולוגית מועדפת חייבת, בניכוי המס ששולם עליה, או ברווח ההון שחל עליו שיעור המס המופחת כאמור בסעיף 51כז בניכוי המס ששולם עליו, המחולקים כדיבידנד, יוטל מס בשיעור של עשרים אחוזים.
(2) על רווחי חברה כאמור בסעיף קטן (א) המחולקים כדיבידנד לחבר בני אדם שהוא תושב חוץ, יוטל מס בשיעור של ארבעה אחוזים אם התקיימו כל אלה:
(1) תשעים אחוזים או יותר מהמניות בחברה מוחזקים במישרין בידי חבר בני אדם תושב חוץ, אחד או יותר. הוחזקו המניות בעקיפין באמצעות חברה אחרת, יוטל מס בשיעור ארבעה אחוזים אם הדיבידנד מהחברה האחרת חולק לחבר בני האדם תושב החוץ בתוך שנה מהמועד שבו קיבלה החברה האחרת את הדיבידנד.
(2) שמונים אחוזים או יותר מהזכויות בחבר בני אדם האמור בפסקה (1) מוחזקים בידי תושבי חוץ. לעניין זה יראו מניות המוחזקות בידי הציבור בחברה נסחרת בבורסה זרה, למעט מניות שמחזיק בעל עניין תושב ישראל, כמניות המוחזקות בידי תושבי חוץ. בפסקה זו –
"בעל עניין" - מי שמחזיק, לבדו או יחד עם אחר, בחמישה אחוזים או יותר ממניות החברה הנסחרת.

"יחד עם אחר" – כהגדרת מונח זה בסעיף 88 לפקודת מס הכנסה.

(3)
הרווחים נוצרו לאחר שחבר בני האדם רכש את המניות המקנות את הזכות לדיבידנד. לעניין זה יחושבו הרווחים שנוצרו בשנת המס לאחר מועד רכישת המניות לפי היחס שבין התקופה שבה החזיק חבר בני האדם במניות באותה שנת מס לבין שנת המס המלאה.
<שלומית ארליך:>
תסביר.

<צביקה לייבוביץ:>
למעשה עוד הפעם, כמו שהסברנו לגבי שיעור המס דיבידנד במצב הרגיל, גם כאן יש את המצב שבו רוצים לקבוע שיעור מס של ארבעה אחוזים, שוב, רק למצב שבו מדובר בחברה, הכוונה לא ליחיד, אלא שלמשקיע הזר מאוד חשוב כדי שהוא מכניס את הכסף, הוא יוכל למשוך אותו גם בעלות סבירה. להזכירכם, עדיין מחכים לו שיעורי מס כאשר הוא יחלק במדינת בעלי המניות שלו, ואז כאן יש את המנגנון שבא להבטיח שאנחנו יודעים לזהות, להגדיר ולזהות מי הוא אותו חבר בני אדם תושב חוץ. כמובן עוד הפעם קבענו את האחוזים כפי שמופיעים כאן, ברמת החברה שמונים אחוזים שהיא צריכה להחזיק ומלמעלה תשעים אחוזים הם תושבי חוץ כולל ההגדרה במישרין ובעקיפין.

לעניין הבורסה. כאן אנחנו חייבים לציין שיש לנו איזושהי הערה.

<רולנד עם שלם:>
הייתה הערה של הבורסה בתל אביב שאמרה שיתכן וקריאת הסעיף תפגע בה בכך שחברות דואליות, כדי לקבל את ההטבה באופן מוחלט, יימחקו מהמסחר בארץ. יירשמו רק בחוץ לארץ. כדי שלא יהיה מצב כזה, אנחנו נציע שינוי בנוסח שבמידה והחברה חברה נסחרת – זאת הערת הבורסה בישראל – אנחנו באים לקראת.

<היו"ר משה גפני:>
לא הבנתי. תחזור על הדברים. בעזרת השם נסיים את החוק בעוד שנה בערך. מה אתם רוצים לעשות?

<רולנד עם שלם:>
אנחנו רוצים לעזור. אנחנו היינו עם נוסח. שיעור ארבעה אחוזים על דיבידנד ניתן לחברה תושבת חוץ. נשאלת השאלה איך אנחנו מודדים מי בעלי החברה, האם תושבי חוץ, כן או לא, כאשר החברה היא חברה נסחרת שהציבור לא מזוהה. אנחנו לא יודעים אם הציבור הזה הוא תושב ישראל או לא.

כרגע הנוסח יכול להפלות לרעה חברה שנסחרת דואלית, שיתכן והציבור מתלכלך כציבור ישראלי, ואז אותה חברה, על מנת שהיא תקבל את החזקה של תושבת חוץ, היא תמחק את רישומה למסחר בבורסה בישראל. על מנת שהדבר הזה לא יקרה, אנחנו מציעים נוסח מקל שאני חושב שהבורסה בתל אביב מקבלת אותו, שבמידה והחברה נסחרת, אנחנו לא נבחן את הציבור מה מהותו והיכן היא נסחרת אלא נפחית את הרף של מחזיקים תושבי חוץ משמונים אחוזים לשבעים אחוזים. אם החברה נסחרת, הבדיקה של החזקת תושבי חוץ יורדת משמונים אחוזים לשבעים אחוזים בהתעלם מהציבור. אם הציבור הוא תושב חוץ, תושב ישראל וכולי, בלי בדיקה.

<היו"ר משה גפני:>
יש כאן מישהו מהבורסה? בבקשה, תציג את עצמך.
<נתנאל עודד:>
מהבורסה לניירות ערך בתל אביב. אני מסכים עם מה שאומרים אנשי רשות המסים. אנחנו בהתדיינות אתם בימים האחרונים. הנוסח שקיים היום הוא מהווה אפליה של הבורסה לרעה.
<היו"ר משה גפני:>
ההצעה שלו להפחית לשבעים אחוזים מקובלת עליכם?

<נתנאל עודד:>
אנחנו צריכים לשקול אותה. אני לא בטוח אבל אנחנו צריכים לבדוק.

<היו"ר משה גפני:>
אתה אמרת שאתם בעד.

<נתנאל עודד:>
אנחנו בתהליך התדיינות. הצעה נדונה על ידינו.

<רולנד עם שלם:>
הנוסח המוצע הוא שאנחנו כבר מוציאים את הבורסה הזרה. אין בורסה זרה. מבחינתי זה נסחר בכל מקום בעולם. אם החברה נסחרת, הבדיקה היא של שבעים אחוזים תושבי חוץ. אין אפליה, לא בורסה זרה, לא בורסה ישראלית.

<נתנאל עודד:>
אני לא יודע אם נכון לעשות כאן את הדיון אבל תבדוק עכשיו אישית את כל המחזיקים בכל הבורסות?

<רולנד עם שלם:>
לא. אנחנו לא בודקים את הציבור. אנחנו מבקשים שבמקום שמונים אחוזים תושבי חוץ יהיה רק שבעים אחוז.

<נתנאל עודד:>
בעלי העניין.

<רולנד עם שלם:>
לא בודקים בעלי עניין בשום דבר. שוב, ההטבה ניתנת לחברה שמוכיחה שיש לה לפחות – אם היא נסחרת – שבעים אחוזים תושבי חוץ במקום אותם שמונים אחוזים.

<עודד פורר (ישראל ביתנו):>
אני חייב שאלת הבהרה. אם החברה היא חברה שנסחרת בנסדא"ק למשל, היא חברה שהיא מונפקת שם והיא מחזיקה שבעים אחוזים גם בחברה בישראל, היא תיחשב לצורך העניין?

<קריאה:>
על השבעים אחוזים.

<רולנד עם שלם:>
כן. החברה הנסחרת, הבדיקה של המחזיקים בה מלמעלה יורדת משמונים אחוזים לשבעים אחוזים, מתשעים אחוזים לשמונים אחוזים או משמונים אחוזים לשבעים אחוזים, לעניין תושבי חוץ. לגבי הנסחרת עצמה. לא לגבי מה שהיא מחזיקה. 

<היו"ר משה גפני:>
מה אתם מבקשים?

<נתנאל עודד:>
אנחנו מבקשים, ההצעה שאנחנו הצענו - - -

<היו"ר משה גפני:>
לא שבעים אחוזים אלא שישים אחוזים.

<נתנאל עודד:>
לא. זה לא עניין של מספרים. הקושי הוא לראות את המחזיקים הציבוריים. ההצעה שלנו היא לנטרל את המחזיקים הציבוריים ולהתייחס אך ורק לבעלי העניין. אם בעלי העניין הראשיים בחברה הם זרים, אז היא חברה זרה. הם בעלי העניין הראשיים בחברה הם ישראלים, היא חברה ישראלית. 

<רולנד עם שלם:>
באיזה שיעור?

<נתנאל עודד:>
בכל שיעור שייקבע. שמונים אחוזים. לא חשוב בעיני אבל העניין הוא שברגע שאומרים לחברה שאם היא נסחרת בבורסה הישראלית, אנחנו רואים את המחזיקים הציבוריים שלה כישראלים.

<רולנד עם שלם:>
לא. אנחנו לא אומרים את זה. זה נמחק. זה יורד.

<מיקי לוי (יש עתיד):>
אם זה נמחק ויש ירידה לשבעים אחוזים, אתה עוד מרוויח.

<רועי פולקמן (כולנו):>
הוא אומר שזה לא מספיק.

<שלמה פשקוס:>
אין רצון לפגוע בבורסה בדבר הזה. בואו נשב ונדבר ונמצא לזה פתרון.

<צביקה לייבוביץ:>
אנחנו נמשיך את השיח ונביא נוסח שכמובן יהיה מוסכם.

<היו"ר משה גפני:>
הייתה ישיבה על החוק הזה. זאת ישיבה אחרונה על החוק. למה לא באתם עם נוסח? נצטרך לעשות עוד ישיבה.

מתי אתם יושבים אתם ומביאים נוסח?

<צביקה לייבוביץ:>
יושבים אתם בהמשך היום.

<רולנד עם שלם:>
היום, בלי נדר.

<היו"ר משה גפני:>
היום. זה בסדר. בלי נדר. עכשיו זה מתחיל להיות רציני.

<גיא כץ:>
שתי הערות. סעיף קטן (3) שמפעיל את ארבעת האחוזים רק על רווחים שנצברו אחרי הרכישה, הוא למעשה יוצר כפל מס כי המוכר כבר שילם מס על הרווחים האלה. כלומר, אותו גוף קנה את המניות, הרי המוכר שילם 25 אחוזים או שילם מה שהיה צריך לשלם. הרי שווי הדיבידנד מגולם בשווי החברה. הוא שילם על זה מס פעם אחת ועכשיו אתם אומרים לו, אין ארבעה אחוזים, עוד פעם שלושים אחוזים על אותם רווחים. זסה עושה כפל מס.

<שלמה פשקוס:>
אנחנו לא עושים חקיקה רטרואקטיבית שנותנת הטבות.

<גיא כץ:>
לא. זה קורה כל הזמן. יש יחיד עם 25 אחוזים וחברה עם אפס אחוז מס. פעם ראשונה שיש כלל כזה והוא גורם לכפל מס.

<צביקה לייבוביץ:>
לא הצלחתי להבין. תחדד בבקשה.

<גיא כץ:>
נניח יש חברה שיש בה מאה שקלים עודפים והיא מוחזקת על ידי יחיד. אותו יחיד מוכר אותה לחברה זרה. היחיד שילם על מאה שקלים עודפים האלה 25 אחוזים כי זה בתוך השווי של החברה. עכשיו אותה חברה זרה לא זכאית לארבעה אחוזים לפי מה שכתוב כאן כי אלה רווחים מלפני שהיא קנתה. לכן היא עוד פעם תשלם 25 אחוזים. כלומר, זה חמישים אחוזים על אותם רווחים.

<שלמה פשקוס:>
אבל תמיד כך זה קורה ברווחים.

<גיא כץ:>
לא. לא נכון. זאת פעם ראשונה בחקיקה שיש כלל כזה. פעם ראשונה שיש כלל כזה שמכיל שיעור מס מיוחד על דיבידנד אחרי הרכישה. אף פעם לא היה דבר כזה.

<שלמה פשקוס:>
תמיד יש דיבידנד אחרי הרכישה.

<גיא כץ:>
נכון, אבל הוא זכאי למס הקודם.

<צביקה לייבוביץ:>
שיעור המס הוא על רווחים שמקורם. כלומר, אם הוא יוכיח שהוא נתן מאה שקלים, הוא קנה אותם, מקורם באותם רווחים, זה חלק מהחברה.

<היו"ר משה גפני:>
בסדר. רבותיי, אנחנו עוסקים בחקיקה ראשית. אני מבקש שגם אתו תשבו בלי נדר ותגידו האם יש חקיקה כזאת קודמת, אז קודמת. אם אין, אם זאת חקיקה חדשה, אני לא רוצה שהיא תהיה כאן. שבו אתו. הוא יגיד את עמדתו, שזה לא קיים, אם זה לא קיים – אני לא רוצה להכניס את זה כאן. אם זה כפי שאתם אומרים ויתברר שזה באמת קיים והחוק לא מחדש, בסדר.

<רולנד עם שלם:>
אנחנו מסכימים בגדול.

<היו"ר משה גפני:>
בסדר. תבואו עם תשובה.

<גיא כץ:>
עוד דבר טכני קטן. בסעיף קטן (1) יש מצב שחברה תושבת ישראל מקבלת דיבידנד מחברה מוטבת כזאת ואז הם מכריחים אותה לחלק את הדיבידנד תוך שנה. למה להכריח אותה תוך שנה? אם היא רוצה להשקיע בחזרה את הכסף בישראל? אתם עכשיו אומרים לה שכדי לקבל את ארבעת האחוזים, חלקי מיד. למה? היא רוצה לחלק לחברה ישראלית ולהשקיע.

<צביקה לייבוביץ:>
נקודת המוצא הייתה שרק במצב שבו החברה מחלקת לחברה הזרה, אנחנו נותנים. עשינו כאן הקלה לפיה בהתחשב במציאות הכלכלית נתנו שאם יש חברת אחזקות ישראלית ומעבירים אליה תוך שנה. אז ההקלה לא בסדר? אפשר לחזור תמיד אחורה. ההטבה היא לחלוקת אותם רווחים אל החברה הזרה. תזכור, זאת נקודת המוצא.

<עודד פורר (ישראל ביתנו):>
אבל אם היא רוצה לא לחלק עכשיו, היא השקיעה, היא מחכה לראות.

<צביקה לייבוביץ:>
יש מה שנקרא גם תכנוני מס.

<עודד פורר (ישראל ביתנו):>
הבנתי את השאלה שלו והיא גם עולה בקנה אחד לפחות עם משהו אחר שאמור לבוא כאן בחקיקה. העובדה שאתם אוכפים או מכריחים את בעלי החברה מתי לחלק דיבידנד, אני לא אוהב אותה.

<צביקה לייבוביץ:>
לא. אנחנו לא אוכפים.

<רולנד עם שלם:>
מדברים על מקרה שהנוסח הוא באמצעות חברה אחרת. אם זה מוחזק על ידי חברה תושבת חוץ, אין בעיה שתשמור את הכסף, תחלק, אין בעיה. אנחנו מרחיבים את ההטבה ומי שמחזיק זאת חברה אחרת ישראלית, היא מוחזקת על ידי חברה תושבת חוץ, אותה חברה ישראלית שהיא צינור באמצע, היא מקבלת דיבידנד, מעבירה אותו מיד. אם החברה תושבת חוץ, אנחנו לא מבקשים ממנה לחלק. אותנו לא מעניין מה היא עושה עם הכסף אחר כך, אחרי החלוקה. בהרחבה של ההטבה, גם מצב באמצע בין החברות הזרות, יש חברה ישראלית.

<גיא כץ:>
אבל למה שהישראלית תחלק מיד?

<צביקה לייבוביץ:>
זה בדיוק העניין. אתה לא רוצה מצב שבו הכסף - - -

<עודד פורר (ישראל ביתנו):>
הבנתי.

<שרגא ברוש:>
עדיין הסעיף שאתה מתנגד לו, נכון.

<היו"ר משה גפני:>
אנחנו ממשיכים.

<גיא גולדמן:>
51כז.
מס רווחי הון למפעל טכנולוגי מועדף ומועדף מיוחד

על אף האמור בסעיף 91 לפקודה ובכפוף להוראות סעיף 61כה –
(1) שיעור המס על רווח הון של חברה מועדפת בעלת מפעל טכנו לוגי מועדף במכירת נכס לא מוחשי מוטב לחברה קשורה תושבת חוץ יהיה 12 אחוזים, ובלבד שהנכס נרכש מחברה תושבת חוץ במחיר של מאתיים מיליון שקלים חדשים או יותר.
(2) שיעור המס על רווח הון של חברה מועדפת בעלת מפעל טכנולוגי מועדף מיוחד במכירת נכס לא מוחשי מוטב לחברה קשורה תושבת חוץ יהיה שישה אחוזים, ובלבד שהתקיים אחד מאלה:
(1) המפעל הוא הבעלים הראשון של הנכס.

(2) המפעל רכש את הנכס מחברה תושבת חוץ.

בסעיף זה, "רווח הון" – רווח הון הנובע ממחקר ופיתוח בישראל, והכול בהתאם להוראות שיקבע שר האוצר העומדות באמות מידה בין-לאומיות לעניין משטר המס.

בעצם כללים מקבילים לכללים של מס החברות של הכנסה מועדפת.

51כח.
סייג למס רווחי הון למפעל טכנולוגי מועדף ומועדף מיוחד

(1) הוראות סעיף 51כז יחול ועל מכירת נכס לא מוחשי מוטב רק אם הרשות הלאומית לחדשנות טכנולוגית אישרה, עובר למועד המכירה – יש לנו כאן תיקון – כי הנכס נרכש מחברה תושבת חוץ במחיר של מאתיים מיליון שקלים חדשים או יותר, כאמור בפסקה (1) או כי התקיים אחד התנאים הקבועים בפסקאות (2)(א) ו-(2)(ב) לפי העניין.
<שלומית ארליך:>
למה התיקון?

<גיא גולדמן:>
היה אפשר להבין בטעות שהרשות הלאומית לחדשנות צריכה לאשר גם תנאים פיסקליים שקשורים לעולם המס. זאת לא הייתה המטרה. יש כאן דברים ספציפיים שהיא אמורה לאשר ורצינו לחדד את זה.

<שרגא ברוש:>
בהמשך למה שעלה כאן בישיבה הקודמת. יש כאלה שאומרים שהחוק החדש או החזרת המצב לקדמותו שאני מבקש יעלה כ-900 מיליון שקלים וזה נכון. היום הטבת המס בחוק לעידוד השקעות הון, יש ירידה בהכנסות המדינה ממסים. היום הסכום הוא 3.2 מיליארד ואם ההצעה שלי תתקבל הסכום יהיה 4,1 מיליארד. קרי, זה יעלה כ-900 מיליון. 

אבל מי שאומר את זה לא שם לב לרווח שיצמח למשק ולפני שאני אומר את המספרים של הרווח, אני רוצה שתשימו לב לסקר שעשו בהתאחדות התעשיינים בשנת 2012, שנה לאחר שהחוק הזה נכנס לתוקף אז. עשו סקר בקרב 103 מפעלים. 41 אחוזים מהמפעלים אמרו שהם מתכננים הרחבת המפעל שלהם בישראל. 61 אחוזים מהמפעלים פועלים להגדלת הייצוא על מנת ליהנות מהטבות המס. 19 אחוזים מהמפעלים יעבירו ממרכז הארץ לפריפריה. עשרים אחוזים מהמפעלים יעבירו השקעות שמתוכננות כבר היו אז להיעשות בחוץ לארץ, יחזירו אותן לישראל. אחד מהם למשל היה טבע שהעביר מפעל מאירלנד לישראל והוא אומר, רבותיי, אם אני הייתי יודע שהולך להיות תשע במקום שש, לא מעביר את המפעל. הוא העביר אותו כי הוא ידע על שש. 
אנחנו לקחנו את הסקר הזה והפכנו אותו לכסף. הכנסות ממסים גדלות בשניים וחצי מיליארד שקלים בשנה הראשונה. קרי, אם זה עולה 900 מיליון, ושיקרו אלה שאמרו מה שאמרו, אבל אם שליש רק היה קורה, זה כבר לא עושה כלום למדינה, והם לא שיקרו. העובדה שהם לא שיקרו היא שאנחנו רואים את המפעלים שממשיכים לצאת לחוץ לארץ ופשוט לא קורה כלום. 

צריך לזכור שאנחנו לא נכנסים לשאלה מה ההבדל הגדול בין שש לבין תשע או בין 12 לבין 16. השאלה הגדולה היא מה קורה בעולם וכאשר בעולם יש מדינות שנותנות לעשר שנים אפס מס, ויש כאלה שהמס הסטטוטורי אצלן הוא 12 וחצי אחוזים, לא משנה היכן, בין תשע ל-16, עדיף לשבת באירלנד ב-12 וחצי.

לכן אי אפשר להלך אימים על אותם 900 מיליון שקלים כי ה-900 מיליון השקלים האלה בשנה הראשונה חוזרים פי שתיים וחצי וכמובן לאורך השנים הרבה יותר, כך שזה לא עולה כסף למדינה בשום צורה ואני מקווה שהסקר נכון, אז היא עוד תגדיל את הכנסותיה. לכן אני בטוח שצביקה יתמוך בשינוי הזה.

<היו"ר משה גפני:>
אתם תצטרכו לקחת את העניין הזה ברצינות כי אני הולך להציג את זה בהמשך הדיון. אני נשען על מה שאתם משרד האוצר אמרתם כאן בשנת 2016.
<דן כרמלי:>
איגוד לשכות המסחר. אדוני, אני רוצה להזכיר לכולנו שמסלול הטבות המס כפי שהוא היום, לא כפי שהוא היה בעבר, עולה לאוצר המדינה שמונה מיליארד שקלים. מי משלם את שמונת מיליארד השקלים האלה? דרך אגב, משלמים את זה בעיקר החברות, המפעלים, העסקים וכלל המגזר העסקי שנכללים בו עסקים קטנים ובינוניים. הם משלמים את עיקר המס.

<היו"ר משה גפני:>
אתה מסכים עם שרגא ברוש?

<דן כרמלי:>
לא. במקרה הזה לא. לא מסכים עם הבקשה שלו להחזיר עטרה ליושנה ובעצם להחזיר את הבור ולכרות בור מחדש. כי מי ישלם את זה? עסקים קטנים ובינוניים כי מתוך השמונה מיליארד שקלים, שמונים אחוזים הולכים לחמש-שש חברות גדולות במשק. דרך אגב, רובן נמצאות במרכז הארץ.

<שרגא ברוש:>
גם הקטנים יהיו זכאים. אני לא מבין מה אתה אומר.

<דן כרמלי:>
שמונים אחוזים מתוך השמונה מיליארד - - -

<שרגא ברוש:>
גם שמונים אחוזים מהייצוא אלה החברות הגדולות. 

<דן כרמלי:>
יפה, אבל כמה חברות יכולות? אני אומר בכלל שצריך ללכת ולחלק מחדש את כל העוגה. 

<היו"ר משה גפני:>
זה בסדר. עד אז נעשה הוראת שעה ששרגא ברוש צודק.

<דן כרמלי:>
זה קצת מוזר בעיני.

<היו"ר משה גפני:>
למה מוזר? אני העברתי את זה כאן על פי בקשה של האוצר.
<דן כרמלי:>
אני מבין אבל אנחנו הולכים לפתוח.

<היו"ר משה גפני:>
אני בעד לפתוח הכול מחדש. אני בעד. אני חושב שהרבה דברים השתנו ולא רק בתחום הזה אלא בהרבה מאוד נושאים. אם פותחים את זה מחדש וקובעים את החלוקה בעיניים פקוחות ואומרים את כל הדברים שגם אתה אומר, זה בסדר גמור. עד אז ולפני שזה קורה, צריך למצוא את הפתרון לא להשאיר את התעשייה בצורה כזאת.

<דן כרמלי:>
אבל זה לא משאירים את התעשייה אדוני היושב ראש. אין לנו בעיה עם התעשייה.

<היו"ר משה גפני:>
אני היושב ראש, אסור לי לחלוק עליך. מה שאמרת, כזה ראה וקדש. בהצבעה נצביע נגדך. 

<דן כרמלי:>
אדוני, משפט אחרון. חוק עידוד השקעות הון, אדוני היושב ראש, הרי המטרה הראשונית שלו הייתה קודם כל לייצר מקומות עבודה.

<היו"ר משה גפני:>
נכון.

<דן כרמלי:>
המסלולים הללו לא מייצרים מקומות עבודה. הם באים לתת הטבות מס, כסף, שמשלמים עסקים קטנים ובינוניים למפעלים גדולים, חזקים, שיכולים לסגור קווי ייצור, לפטר עובדים ובסופו של יום עושים טוב רק לעצמם.

<שרגא ברוש:>
הרבה עסקים קטנים חיים מהמפעלים הגדולים.

<רועי פולקמן (כולנו):>
צריך לייחד דיון נפרד לנושא.

<היו"ר משה גפני:>
זה יהיה עכשיו.

<רועי פולקמן (כולנו):>
החוק לעידוד השקעות הון נחקר לאורך שנים ארוכות. הוא לא מוסיף מקומות עבודה. זה מעודד השקעות בהון.

<היו"ר משה גפני:>
בהיי-טק זה יעבוד.

<רועי פולקמן (כולנו):>
האירוע בהיי-טק הוא בגזרה שונה. דרך אגב, צריך לטפל בתעשייה אבל אני לא חושב שדרך הטבות המס.

<שרגא ברוש:>
לא חייבים לטפל בנו. מטפלים בנו לא רע בעולם. חבר'ה, תתעוררו. פשוט תתעוררו.

<רועי פולקמן (כולנו):>
הייתי תלמיד של אבי בן-בסט לגבי החוק לעידוד השקעות הון. אין חולק בצד המקצועי שהחוק הזה לא תרם למקומות עבודה.

<שרגא ברוש:>
יש חולק.

<רועי פולקמן (כולנו):>
אין חולק.

<שרגא ברוש:>
חלקם הקימו מפעלים.

<רועי פולקמן (כולנו):>
תראה לי מחקר אחד שמוכיח.

<שרגא ברוש:>
עזוב את המחקרים. זו הבעיה בין אבי בן בסט לביני. אני מקים מפעלים והוא עושה סקרים.

<רועי פולקמן (כולנו):>
אדוני היושב ראש, תשומת לבך לשנייה. הסיפור כאן הוא לא אותו דבר, כי כאן אנחנו נלחמים בעניין הגלובלי של זכויות יוצרים.

<היו"ר משה גפני:>
אנחנו הולכים לעשות דיון כפול. עכשיו ואחר כך.

<רועי פולקמן (כולנו):>
צריך לעזור לתעשייה בכלים אחרים. הכלי של הטבות המס לא הוכיח את עצמו. 

<שרגא ברוש:>
זה הכלי שהאוצר לאורך שנים אומר. רבותיי, אל תתבלבלו. האוצר לדורותיו אומר שהכלי היחידי שהוא מוכן לעזור, אלה הטבות מס. לא מענקים. לא הכשרה מקצועית.

<רועי פולקמן (כולנו):>
בוא נשכנע אותם לגבי הכשרה מקצועית. שירה, את מוכנה לעזור בהכשרה מקצועית?

<שרגא ברוש:>
לעזור היא מוכנה. כסף היא לא מוכנה לתת. זה הרבה כסף.

<רועי פולקמן (כולנו):>
זה חשוב. לא הטבות מס. הטבות מס זה לתת כסף לארבעה מפעלים במדינת ישראל.

<שרגא ברוש:>
זה לא נכון. 

<רועי פולקמן (כולנו):>
זה לא מוצדק.

<שרגא ברוש:>
זה פשוט לא נכון.

<רועי פולקמן (כולנו):>
מה שמפריע למפעלים בארץ זה מחסור בעובדים.

<שרגא ברוש:>
בוא נילחם ביחד. אני מפחד מהיום שאני אוותר לך. אתה יודע למה אני מפחד מהיום הזה? כי אתם תישארו בודדים.

<רועי פולקמן (כולנו):>
בוא נביא כסף להכשרות מקצועיות אדוני היושב ראש, לא להטבות מס לארבעה מפעלים. די, כמה שנים אפשר לדבר על זה ולראות שזה לא מועיל.

<שרגא ברוש:>
זה מועיל.

<רועי פולקמן (כולנו):>
לא, זה לא מועיל. תראה לי מחקר מקצועי אחד שמראה שזה מועיל. 

<שרגא ברוש:>
אני אענה לך. מפעלים קמו במדינת ישראל והם מחזיקים את המדינה על הכתפיים. כל זמן שלא פרסמו מחקרים, כך היה. כשהתחילו לפרסם מחקרים, אנחנו מקימים מפעלים בחוץ לארץ.

<רועי פולקמן (כולנו):>
כל עוד אין נתון אחד שתומך במה שאתה אומר.

<עודד פורר (ישראל ביתנו):>
מה אתה מדבר שטויות, נו, באמת.

<רועי פולקמן (כולנו):>
סקרים. 

<שרגא ברוש:>
רועי, תפסיק עם הדמגוגיה. לא מתאים לך.

<רועי פולקמן (כולנו):>
המפעלים אומרים שטוב להם שטוב להם הטבות מס. אני בהלם.

<היו"ר משה גפני:>
אבל זה לא הנושא עכשיו.

<רועי פולקמן (כולנו):>
כסף להכשרה מקצועית. חברים, בואו נבין.

<שרגא ברוש:>
תודיע לשר שלך שעד שהוא לא ישים 500 מיליון שקלים, אתה לא תומך בהעברת התקציב. נראה אותך.

<רועי פולקמן (כולנו):>
בוא נילחם על זה.

<שרגא ברוש:>
לא, בוא לא נילחם. אתה יכול להילחם. אני צריך להילחם?

<היו"ר משה גפני:>
אני באמצע חקיקה. אפשרתי לך כי אתה עומד לצאת. תודה רבה.

רועי, עם כל הכבוד, הוועדה של אלי כהן מחכה לך. 

<רועי פולקמן (כולנו):>
אין היום דיון.

<גיא גולדמן:>
(2) לצורך קבלת אישור כאמור בסעיף קטן (א) יגיש המפעל בקשה לרשות הלאומית לחדשנות טכנולוגית בהתאם לכללים שתקבע הרשות הלאומית לחדשנות טכנולוגית. הבקשה תכלול, בין השאר, פרטים בדבר הנכסים הלא מוחשיים המוטבים שהיו בבעלות מלאה או חלקית של המפעל ביום ב' בטבת התשע"ז (31 בדצמבר 2016).

<שלומית ארליך:>
רציתי לשאול קודם ואני אשאל עכשיו. כל העניין של בהתאם להוראות שיקבע שר האוצר עומדות באמות מידה לעניין משטר המס. יש לכם איזה שהן הוראות למה הכוונה, מה אתם מציעים, איך אתם מתכוונים לבחון את העניין הזה?

<גיא גולדמן:>
לגבי הכנסה טכנולוגית מועדפת, אנחנו עובדים עכשיו על טיוטה. חובה להגיש את זה עד 31 במרץ. זה נכתב בחוק. עובדים על טיוטה. זה בקשר לתקנות האלה.
<שלומית ארליך:>
אתם יכולים להגיד פחות או יותר מה הכיוון?
<גיא גולדמן:>
אפשר רק להגיד שיש נוסחה של ה-OECD. בגדול זאת תהיה הנוסחה הזאת. יש שם אולי דברים נוספים. אנחנו בוחנים את זה.

<שלמה פשקוס:>
ה-OECD מדבר בכללים לפי נוסחה שנקראת נוסחת ה-נקסוס. זה אומר שאני לוקח במונה את ההוצאות שהוצאו במדינה בה החברה פועלת ומקבלת את הטבות המס, במכנה ההוצאות שהוצאו במדינה והוצאות שהוצאו בכל העולם. עכשיו השאלה היא להגדיר מה הן ההוצאות שהוצאו במדינה ומה הן ההוצאות שהוצאו בעולם. עולות כל מיני שאלות כמו למשל אם רכשתי ממדינה זרה ואז המשכתי לפתח את זה כאן. עולות שאלות האם ביצעתי את זה על ידי קבלן משנה בחוץ לארץ, אז עושים הפרדה בין אם זה צד קשור הקבלן משנה בחוץ לארץ או הוא לא צד קשור. זאת סוגיה שנייה. סוגיה נוספת היא אם עשיתי על ידי קבלן משנה בארץ. יש הרבה מאוד סוגיות ואני יכול לעבור עליהן שהן עכשיו ממש בתהליכים של דיונים איך לכתוב אותם. נתקין אותם עד סוף מרץ.

<היו"ר משה גפני:>
למה בחוק לא כתבתם שזה יבוא לכאן?

<שלמה פשקוס:>
אלה הרבה מאוד שאלות טכניות של חישובים שיש לא מעט בחוק שאנחנו חושבים שנכון, בגלל שאלה כללים בין-לאומיים חדשים להשאיר את זה לאיזושהי גמישות לחקיקת משנה. בחקיקת משנה עם הרבה מאוד פרטים.
<היו"ר משה גפני:>
אני לא מתעקש על זה. אני רק או מחר לכם שאתם עושים עוול חקיקתי. הכללים הבין-לאומיים עליהם אתם לא יודעים היום להגיד באופן ודאי ומדויק, לא להביא אותם לאישור הוועדה? אני מציע כן להוסיף את זה.

<שלומית ארליך:>
בסעיף קטן (ב) יש התייחסות לכללים שתקבע הרשות הלאומית לחדשנות טכנולוגית. במה מדובר כאן?

<גיא גולדמן:>
כללים לעניין הבקשה שתוגש.

<שלמה פשקוס:>
אתה צריך לקבל איזשהו אישור מהרשות.

<שלומית ארליך:>
אישור הרשות לעניין הזכאות למס רווחי הון מופחת.

<שלמה פשקוס:>
נכון. צריכים לוודא את העמידה של הסעיפים הקודמים שזה אכן נרכש מחברה קשורה או לא נרכש מחברה מקומית ופותח על ידי החברה ממועד התחולה. הכללים האלה הם יותר כללים טכניים של איך מגישים את הבקשה.

<מיקי לוי (יש עתיד):>
קיבלת מכתב חריף מהנהלת הבורסה.

<היו"ר משה גפני:>
כן. עכשיו דיברנו על זה. קיבלתי הבוקר. 

<מיקי לוי (יש עתיד):>
אנחנו ביקשנו להוריד. אז למה אנחנו הכתובת? אנחנו ביקשנו להוריד את המס על הבורסה.

<היו"ר משה גפני:>
לא יודע. אני אגיד להם.

<מיקי לוי (יש עתיד):>
אנחנו הכתובת הלא נכונה.

<היו"ר משה גפני:>
נכון.

<מיקי לוי (יש עתיד):>
אנחנו ביקשנו כהוראת שעה לארבע שנים.

<היו"ר משה גפני:>
הם פנו אלינו כדי לאותת לאחרים. בסדר. נדבר על זה.

<גיא גולדמן:>

51כט.
הוראות שונות

(1) על אף האמור בכל דין, נכס לא מוחשי מוטב שמפעל טכנולוגי רכש מחברה קשורה יופחת רק כנגד סכום הגידול בה כנסה הטכנולוגית המועדפת בשנת ההפחתה לעומת סכום ממוצע הכנסה כאמור בשתי שונות המס הקודמות לשנת רכישתו.
(2) הוצאות אשר שימשו בייצור הכנסה טכנולוגית מועדפת ינוכו כנגד הכנסה זו בלבד.
(3) היה סכום ההכנסה הטכנולוגית המועדפת קטן מסכום הפחת כאמור בסעיף קטן (א) בצירוף סכום ההוצאות כאמור בסעיף קטן (ב), יותר ההפרש בקיזוז, כהפסד, כנגד ההכנסה הטכנולוגית המועדפת החייבת.
(4) על אף האמור בכל דין, זיכוי על מס חוץ ששולם על הכנסה טכנולוגית מועדפת של מפעל טכנולוגי, יותר רק כנגד מס ששולם בישראל על אותה הכנסה.
(5) שר האוצר רשאי לקבוע כללים לעניין אופן ייחוס הכנסה לנכס לא מוחשי, ובלבד שיעמדו באמות מידה בין-לאומיות לעניין משטר המס.

51ל.
מסלולי הטבות אחרים

(1) האמור בסימן זה לא יגרע מהטובות אחרות לפי חוק זה.
(2) על אף האמור בסעיף 51ו, שר האוצר שאי לקבוע הוראות לעניין מעבר או תיאום בין מסלול ההטבות לפי סימן זה לבין מסלול הטבות מס אחר לפי חוק זה.

סעיף 51ו אומר שהחברה זכאית להטבות לפי סימן זה לא תהיה זכאית להטבות אחרות לפי חוק החל בשנת הבחירה ועד תום תקופת ההטבות. אנחנו כאן כן מאפשרים סנכרון בין ההטבות הקיימות היום בחוק להטבות אחרות.
<היו"ר משה גפני:>
תוסיפי באישור ועדת הכספים.

שר האוצר רשאי לקבוע מעבר בין מסלולים? לא חשוב אצל איזה שר אוצר יהיה, אתם עושים לו עוול. הוא לבד יחליט דברים? אפילו אם זה יבוא לכאן ויהיה רק חבר ועדה אחד, אבל עצם העובדה שאתם יודעים לפני שמביאים לו את התקנות, לפני שמביאים לו חקיקת משנה, שיש לזה עין פקוחה שזה מגיע לוועדה, אז אתם יותר תיזהרו. זה טבע האדם.

תמשיך.

<גיא גולדמן:>
(14)
בתוספת הראשונה, בפרט 3, אחרי "נגב" יבוא "ובשדרות ויישובי עוטף עזה כמשמעותם בתוספת השנייה".

<נחום איצקוביץ':>
זאת השלמה של ההצעה. זה לא פעמיים. פעם זה היה בחלק העיקרי ועכשיו זה בתוספת השנייה. זה משלים את ההחלטה עליה דיברנו.

<גיא גולדמן:>
84.
תיקון חוק בתי המשפט לעניינים מינהליים


בחוק בתי המשפט לעניינים מינהליים, התש"ס-2000, בתוספת הראשונה, בסופה יבוא:


"55.
השקעות הון

החלטה של מינהלת הרשות להשקעות ולפיתוח התעשייה והכלכלה לפי סעיפים 17, 74, 75(א), 75א ו-75ב(א), לחוק לעידוד השקעות הון, התשיע"ט-1959 (להלן – חוק לעידוד השקעות הון). 

<שלומית ארליך:>
היושב ראש ביקש לבחון את המסלול מחדש.

<גיא גולדמן:>
בסדר.

החלטה של מנהל הרשות להשקעות ולפיתוח התעשייה והכלכלה לפי סעיפים 19א, 75א או 75ב(א) לחוק לעידוד השקעות הון.

החלטה של רשות לפי סעיף 88 לחוק התכנית הכלכלית לשנים 2017 ו-2018 (תיקוני חקיקה), התשע"ז-2016.

<היו"ר משה גפני:>
הסעיף הזה לגבי בית המשפט, משאירים את בית המשפט, גם אם אנחנו נחליט שהערר יהיה בתוך המערכת עצמה, אבל אם מישהו מערער, רשות הערעור או הערכאה בה מתקבל הערעור, זה בית משפט לעניינים מינהליים. 
<עדנה הראל פישר:>
ברור.

<היו"ר משה גפני:>
אנחנו כנראה נחליט כמו שדיברנו מוקדם יותר, שהערעור יהיה באיזשהו מקום עם תאריך מסוים בו יצטרכו לתת תשובה או במידה ולא, זאת תהיה תשובה חיובית. אם יש ערעור, גם אם המדינה תרצה ללכת לערעור. זאת הערכאה עליה מדברים.

<עדנה הראל פישר:>
אני מבינה. יש הרבה החלטות מינהליות שאין עליהן מנגנון דיון פנים ממשלתי. השאלה מה מצדיק ולמה הוועדה עומדת על זה שיהיה דיון מקצועי שני בתוך הממשלה.

<היו"ר משה גפני:>
מכיוון שמדובר על זה שיש ארגזים שעוברים משר לשר, קובעים בחוק שמי שיחליט בעניין הזה, זה יהיה בית המשפט.

<עדנה הראל פישר:>
סליחה. חשבתי שאולי יש איזושהי אי הבנה בהצגת הדברים. אולי לא הסברתי טוב בפעם הקודמת.

<היו"ר משה גפני:>
למה הנחת העבודה שלך שהפעם תסבירו את זה יותר טוב.

<עדנה הראל פישר:>
אני אנסה במשפט אחד. מה שביקשנו לעשות זה לבטל את הדיון השני בתוך הממשלה. להימנע בכלל מהשאלה למה צריך דיון שני. יש הרבה החלטות שמקבל בעל סמכות בתוך הממשלה. 

<היו"ר משה גפני:>
הבנתי. אני לא מקבל את כל העניין הזה. יש מצב נתון שנחשפנו אליו. לא ידענו. אני לא ידעתי אותו קודם. יש בעיה. יש ועדת ערעור.

<עדנה הראל פישר:>
בהרבה נושאים אנחנו - - -

<היו"ר משה גפני:>
בנושא הזה. כשאני שומע את המילה הרבה נושאים, הכוונה היא שלא רוצים לדון על הנושא הזה ואני רוצה לדון על הנושא הזה. בנושא הזה נאמר, וזה נכון, אלה העובדות, שיש ועדת ערעור והוועדה הזאת לא מתכנסת או שמתכנסת ולא מקבלת החלטות.

<נחום איצקוביץ':>
לא. לא אמרנו את זה.

<היו"ר משה גפני:>
לא חשוב. אני חוזר בי.

<נחום איצקוביץ':>
היא מתכנסת ומקבלת החלטות.

<היו"ר משה גפני:>
אני חוזר בי. היא מתכנסת ומקבלת החלטות. הכול בסדר. חוזר בי. לא זה הנושא. אתם הצעתם את הצעת החוק ולא אני.

<עדנה הראל פישר:>
אבל מה הצענו? אנחנו למדנו שלא רצו בעבר לתת כלי מקצועי. הרי יש מנהל רשות השקעות והוא הגורם המקצועי. למה צריך גורם מקצועי אחר שיבחן שוב את ההחלטות שלו? אמרו שרים. ראינו שהמודל של השרים - הוועדה המקצועית מכינה להם – לא מוכיח את עצמו מכל מיני סיבות שהתעוררו קושי לקבל החלטות מהסוג הזה, להפוך החלטות של ביטול מענקים.

<נחום איצקוביץ':>
אבל זה התפקיד של השרים.

<מיקי לוי (יש עתיד):>
אולי נגלגל את זה על המנכ"לים?

<עדנה הראל פישר:>
ולכן ההצעה שלנו הייתה להסתפק בגורם המקצועי הבכיר המיוחד שהוא מקבל החלטות שאם יש אתן בעיה, כמו שאם יש בעיה בהחלטות של כל גורם מקצועי, אז בית המשפט דן בזה. אבל זה לא שונה מכל גורם מקצועי אחר.
<היו"ר משה גפני:>
תודה. תודה רבה. קודם היה טיעון מוצלח וגם עכשיו הטיעון מוצלח. לא מקובל עלי ואני אומר לכם גם מדוע. יש תמונת מצב שיש ערר על העניין הזה, הערר עבר לשרים, השרים בסופו של דבר נוצרה בעיה שלא מקבלים החלטות ואין לי טענות לאף אחד. עוברים ארגזים מקדנציה לקדנציה ומשר לשר. לכן אתם הייתם מודעים לבעיה הזאת ואז אמרתם שהערר יהיה בבית משפט לעניינים מינהליים.

<עדנה הראל פישר:>
הוא לא יהיה ערר. הוא יהיה בחינה משפטית. לא ערר. זה בדיוק העניין. מבטלים את קיומו של ערר. למה צריך ערר? למה על החלטה של מנהל רשות המסים צריך ועדת ערר? 

<היו"ר משה גפני:>
מכיוון שנקבע שיש ערר.

<עדנה הראל פישר:>
החלטות רגילות. 

<היו"ר משה גפני:>
עם כל הכבוד, אתם רוצים לפתוח כאן כולל שלומדים בחברותה? לא יכול להיות, זה גבר ואישה? ולכן מה שאת אמרת, עדנה, הייתה רשות ערעור אצל השרים. הייתה. לא שאלתם - כמה פעמים שאני נתקל עכשיו בבעיה הזאת – למה שם אין ערעור וכאן יש. כאן יש. את רוצה, אני גם אסביר למה אבל אני לא רוצה להיכנס לזה. אמרתם שזה לא טוב, זה לא עובד, ולכן אנחנו מעבירים את זה לרשות השופטת. בחינה משפטית, איך שאתם קוראים לזה, טכניקה חקיקתית. מצא חן בעיני שאמרו שיש לכם טכניקה חקיקתית.

אני מבקש לא בדרך אגב שאנחנו עושים את החוק הזה, אנחנו מבטלים את הערעור. לא מבטלים את הערעור. אנחנו רוצים את הערעור. למה במקומות אחרים כן וכאן לא? אני לא יודע. זה מה שנקבע ואני לא הולך לשנות את זה, להרע את המצב של זה שמערער. אי אפשר לעשות את זה באמצעות רשות שופטת אלא צריך לעשות את זה באמצעות הרשות המבצעת. תגידו איך שאתם רוצים, לא שרים אלא מנכ"לים, בסדר, אבל תעשו את זה.

<עדנה הראל פישר:>
הם יהפכו להיות מנהלי מרכז ההשקעות.

<היו"ר משה גפני:>
איך שאתם רוצים אבל זה מה שצריך להיות. אם לא תביאו הצעה, אנחנו נציע ואז תהיה הצעה שלנו. מה שתציעו מקובל. אתם רוצים לשנות את זה בכלל, מה שעדנה אומרת עכשיו, בבקשה, תביאו את זה בחוק רגיל. 

<גיא גולדמן:>
85.
המועד להתקנת כללים

כללים לעניין ההגדרה "הכנסה טכנולוגית מועדפת" ולעניין הכנסה המיוחסת לייצור כאמור בפסקה (א) בהגדרה "הכנסה טכנולוגית" של סעיף 51כד לחוק לעידוד השקעות הון כנוסחן בסעיף 83(13) לחוק זה וכללים לעניין ההגדרה "רווח הון" שבסעיף 51כז לחוק לעידוד השקעות הון כנוסחו בסעיף 83(13), יפורסמו עד יום ד' בניסן התשע"ז (31 במרץ 2017).

<שלומית ארליך:>
צריך לציין כאן שדובר על כך שתיכנס ועדת כספים וצריך להביא את זה לאישור.

<גיא גולדמן:>
בסדר.

86.
הוראת שעה לשנים 2017-2019

בתקופה שמיום ג' בטבת התשע"ז (1 בינואר 2017) עד יום ג' בטבת התש"ף (31 בדצמבר 2019), יראו כאילו אחרי סעיף 51כא לחוק לעידוד השקעות הון יבוא:

"51כא1.
שיעור המס על דיבידנד ששילמה חברה בעלת מפעל מועדף מיוחד


על אף האמור בסעיף 125ב לפקודה, על דיבידנד שחברה בעלת מפעל מועדף מיוחד שילמה במישרין לחברת אם שהיא תושב חוץ, שמקורו בהכנסה מועדפת חייבת בניכוי המס החל עליה, יחול שיעור מס של חמישה אחוזים. לעניין זה, "חברת אם" – כמשמעותה בסעיף 103יג לפקודה".
<אמיר רשף:>
במסגרת השינויים שאנחנו רוצים לבצע במסלול המועדף המיוחד, אותו מסלול שמטרתו למשוך השקעות גדולות ואיכותיות למשק, אנחנו מבקשים לבצע כאן איזושהי הטבה בשיעור של המס על דיבידנד. כיום הוא עומד על עשרים אחוזים או המס הנמוך בין השניים. אנחנו מבקשים לקבוע אותו על חמישה אחוזים. המטרה כאן היא לייצר עוד תמריץ לחברות גדולות לעשות השקעות במשק.

<שלומית ארליך:>
זה בשונה מארבעה אחוזים שקבענו בהוראה.

<אמיר רשף:>
כן. זה בשונה מארבעה אחוזים. אנחנו מבקשים לקבוע את זה כרגע להוראת שעה לשלוש שנים ולראות את האפקט של הצעד הזה.

<צביקה לייבוביץ:>
אני רוצה להוסיף כאן עוד משהו, כדי שיהיה ברור לכולם כי זה חזר על עצמו. יש לנו מספר רבדים בחוק לעידוד ובכל הפרקים. הדיבידנד שקבוע בחוק הוא עשרים אחוזים כאשר זה מגיע ליחיד, בין חברתי במפעל המועדף הוא פטור, זאת אומרת, אין חיוב במס אלא כשזה עולה ליחיד, וכאשר מדובר בתושב חוץ לפי ההגדרות, יש את ארבעת האחוזים בהתאם למסלולים. 
עלתה כאן השאלה של מס יסף ואני רוצה שזה יהיה ברור. מס יסף הוא סעיף נפרד שחל על מי שהכנסתו עולה על סכום מסוים. זה לא שייך ממה הכנסתו אלא זה כלל הכנסתו. לכן מס היסף, מי שמגיע לתקרה שהיא 800 אלף שקלים, יש על זה מס יסף. זה לא קשור לשאלה הזאת.

<גיא גולדמן:>
87.
תחילה ותחולה

(1) תחילתו של סימן ב'3 לחוק לעידוד השקעות כנוסחו בסעיף 83(13) לחוק זה ביום תחילתם של כללים שקבע שר האוצר לעניין ההגדרה "הכנסה טכנולוגית מועדפת" שבסעיף 651כד לחוק לעידוד השעות הון כנוסחו בסעיף 83(13) לחוק זה ולעניין ההגדרה "רווח הון" שבסעיף 51כז לחוק לעידוד השקעות כנוסחו בסעיף 83(13) (להלן – מועד התחילה), והוא יחול על הכנסות ורווחים שנוצרו לאחר מועד התחילה.
(2) ההגדרה "הכנסה מועדפת" שבסעיף 51 לחוק לעידוד השקעות כנוסחו בסעיף 83(7) לחוק זה, תחול על הכנסה מנכס לא מוחשי מוטב של חברה שהייתה זכאית להטבות על הכנסות ממנו ביום כ"ד בסיוון התשע"ו (30 ביוני 2016) החל מיום כ' בתמוז התשפ"א (30 ביוני 2021).
זאת התחילה של חמש השנים עליה דיברנו קודם.

<היו"ר משה גפני:>
נשאלה קודם שאלה ואני שואל אותה עכשיו. כל עוד לא ייקבעו הכללים או התקנות, החוק לא ייכנס לתוקף. אני מבקש לקבוע מתי יהיו הכללים.

<גיא גולדמן:>
נקבע שאנחנו נביא את הכללים עד סוף מרץ.

<היו"ר משה גפני:>
איפה כתוב?

<אמיר רשף:>
בסעיף 85. 

<קריאה:>
והם תנאי לכניסת החוק לתוקף?

<היו"ר משה גפני:>
כן. לכן אמרנו שאנחנו רוצים תאריך.

<צביקה לייבוביץ:>
יש לנו עוד לחץ שמופעל. הוועדה שדנה לעניין משטרי המס מתכנסת במרץ ולכן האינסנטיב של כולם הוא שזה יהיה עד אז.

<היו"ר משה גפני:>
בקיצור, אתה שאלת קודם. התשובה היא כזאת. התשובה היא מה שכתוב בחוק ואני מקבל את זה. החוק לא ייכנס לתוקף בלי קביעת הכללים על ידי שר האוצר. הכללים ייקבעו על ידי שר האוצר. יש להם תאריך, עד התאריך ד' בניסן התשע"ז, 31 במרץ. עד אז יהיה חוק. הכללים יהיו. 

<גיא כץ:>
כבוד היושב ראש, אם אפשר לשקול להחיל את זה לפחות מ-1 בינואר 2017. הכללים הם רק כללים מיטיבים והם רק כללים של ייחוס. אין בעיה להחיל את זה רטרואקטיבית מתחילת שנה.

<צביקה לייבוביץ:>
אנחנו נבדוק את זה. ככל שניתן, כמובן נעשה זאת.

<היו"ר משה גפני:>
אני בעד. אלה באמת כללים מיטיבים.

<צביקה לייבוביץ:>
נבדוק את זה. ככל שניתן, נעשה זאת.

<היו"ר משה גפני:>
תודה. תמשיך.

<גיא גולדמן:>
(3) סעיף 51כז(1) לחוק לעידוד השקעות כנוסחו בסעיף 83(13) לחוק זה, יחול על נכס לא מוחשי מוטב אשר נרכש לאחר מועד התחילה.
(4) סעיף 51כז(2) לחוק לעידוד השקעות הון כנוסחו בסעיף 83(13) לחוק זה, יחול על נכס לא מוחשי מוטב אשר נוצר או נרכש, לפי העניין, לאחר מועד התחילה.
(5) סעיף 51כא1 לחוק לעידוד השקעות כנוסחו בסעיף 83(13) לחוק זה, יחול על מפעל מועדף מיוחד אשר המנהלים אישרו את תכניתו העסקית כמשמעותה בסעיף 51ב(א)(3) בתקופה שמיום ג' בטבת התשע"ז (1 בינואר 2017) עד יום ג' בטבת התש"ף (31 בדצמבר 2019) לגבי דיבידנד שמקורו בהכנסה מועדפת חייבת, בניכוי המס החל עליה, אשר הופקה במהלך תקופת זכאות לתכנית כאמור שהוגשה לאחר מועד התחילה.

88.
הוראת מעבר בעניין עררים

(1) ערר שנדון על ידי הוועדה שמינו השרים לפי סעיף 25(ב) לחוק לעידוד השקעות כנוסחו ערב יום תחילתו של חוק זה (בסעיף זה – הוועדה), על החלטות מינהלת מרכז ההשקעות ומנהל מרכז ההשקעות, וניתנה בו חוות דעת לשרים, אך השרים טרם קיבלו בו החלטה ערב תחילתו של חוק זה, יראו את חוות הדעת כאילו אושרה בידי השרים וחוות הדעת תיחשב כהחלטת השרים.
(2) הוועדה תדון בערר שהוגש לשרים לפני תחילתו של חוק זה לפי סעיף 25(א) לחוק לעידוד השקעות כנוסחו ערב תחילתו של חוק זה, על החלטות מינהלת מרכז ההשקעות ומנהל מרכז ההשקעות, בתוך שישה חודשים מיום תחילתו של חוק זה, וחוות דעתה תיחשב כהחלטת השרים
<עדנה הראל פישר:>
אני יכולה להסביר את הסעיף הזה אדוני היושב ראש. הסעיף הזה נועד לטפל בכל מה שנקרא לו הארגזים הקיימים. לכן באנו ואמרנו באשר לארגזים הקיימים, יש לנו פתרון. אנחנו לא נריץ את האנשים מחדש אלא שינוי שאנחנו עושים שבגינו אנחנו אומרים מנהל רשות השקעות הוא הגורם הבכיר המקצועי ולא צריך לעשות מעליו גוף שמקבל עוד החלטות באותם עניינים, יחול מעתה ואילך. לא לגבי ההחלטות שהתקבלו בעבר לגביהן כבר הייתה ועדת ערר.

יכול להיות שנבקש להפריד את זה כי שהצעת.

<סיון סיגטי:>
אני אתן את הנתונים. יש 102 עררים שלא התקבלה בהם החלטת השרים אבל הוועדה המייעצת כן דנה בהם. יש 35 עררים שכרגע אפילו לא הגיעו לוועדה המייעצת לשרים. אנחנו מדברים על משהו כמו 137 עררים תלויים ועומדים. לקדם אותם., זה בסופו של דבר להביא לסופיות הדיון. הם מחכים הרבה מאוד זמן. אלה עררים שיש בהם עיכוב של הליכי גבייה. צריך להבין שהריבית כאן מתווספת.
<עודד פורר (ישראל ביתנו):>
למה לא לקבוע בחוק שאם השר לא דן בערר ולא נותן תשובה תוך פרק זמן מסוים, כאילו התשובה היא שלילית או חיובית?

<היו"ר משה גפני:>
חיובית. זה מה שהצעתי.

<עדנה הראל פישר:>
אבל זה יכול להיות לא טוב.

<אופיר כהן:>
יש הרבה חברות שעברו את הוועדה וההמלצה לרוב היא שלילית. לכן קבלת החוק הזה בעצם שולחת אותם ישר לבית המשפט. בית המשפט בדרך כלל לא מתערב בשיקול דעת ולכן רוב הסיכויים שהחברות האלה יצטרכו להחזיר את המענקים. אין להם שיקול דעת מקצועי נוסף שהם יכולים לבוא ולהשפיע.

<היו"ר משה גפני:>
אני מקבל כל החלטה שלכם אבל זה לא יישאר כך. אם זה יישאר כך ולא תבואו עם הצעה כפי שדובר כאן כל הזמן, אז אני אקבל החלטה ואני אנסח אותה.

אני עכשיו מבקש שני דברים בעניין הזה. היועצת המשפטית של הוועדה לא ערוכה לעניין הזה אבל אני מבקש להעלות אותו. אני רוצה להעלות את הנושא של ה-שש ו-12 של התעשייה ואתם רוצים להעלות את הנושא של היציבות. דיברו אתי על העניין הזה ואני מבקש לדעת מה אתם רוצים לעשות.
<שלומית ארליך:>
לא ערוכה, המשמעות היא שלא קיבלה את הנוסחים. לא ראינו נוסחים.

<היו"ר משה גפני:>
בסדר. אין לי טענות. את בפירוש יכולה לומר שכל מה שנאמר כאן לא מקובל עליך כי לא למדת את החומר ולא קיבלת את הנוסחים.

<עודד פורר (ישראל ביתנו):>
אני גם שלחתי הסתייגות לעשות מדרגות עד ה-25 אחוזים לייצוא. שלחתי לכם את זה בכתב. שלחתי לכם נוסח שאומר שאני רוצה שרף הכניסה לא יהיה 25 אחוזים יצוא אלא 15 בשנה הראשונה, 18 בשנה השנייה וכולי. שיגיע תוך ארבע שנים. כל הרעיון הוא לאפשר למישהו כן להיכנס לתהליך הזה. שלחתי לכם את זה בכתב.

<שלומית ארליך:>
קיבלנו. יש לנו את זה.

<היו"ר משה גפני:>
תודה. לגבי היציבות. מה אתם רוצים ביציבות?

<שירה גרינברג:>
לגבי מסלול מועדף מיוחד שמתקיים במפעלי תעשייה במסלולים הקיימים. יש סעיף שמאפשר לשלושת המנכ"לים – מנכ"ל משרד האוצר, מנהל רשות המסים ומנכ"ל משרד הכלכלה – במידה ויש מפעל מועדף מיוחד שמביא תועלות מהותיות לכלכלה, שמגיש תכנית עסקית בה מציג את התועלות האלה ויעדים לאומיים בהם הוא עומד, אז המנכ"לים מבצעים עבודה מקצועית שתוכיח שאכן מדובר בתועלת מהותית למשק והם נהנים מהטבות המס הללו שיש במפעל מועדף מיוחד.

<היו"ר משה גפני:>
לעשר שנים.

<שירה גרינברג:>
לתקופת זכאות של עשר שנים. 

<היו"ר משה גפני:>
משרד המשפטים מתנגד לזה.

<שירה גרינברג:>
עוד מעט משרד המשפטים יתייחס.

<היו"ר משה גפני:>
סליחה, אני מתנצל, אני כבר הרגשתי את עצמי חלק ממשרד המשפטים. אני חוזר בי.

<שירה גרינברג:>
אנחנו מציעים שגם כאן, במסלול הזה של ה-IP, שידובר בתמורה מהותית משמעותית למשק ולארגונים הלאומיים, שהמנכ"לים ישקלו את זה ובעצם יחליטו שמדובר בתמורה הכול כך מהותית למשק, גם כאן תינתן בעצם תקופת הרחבה למשך עשר שנים.

<היו"ר משה גפני:>
יש לכם נוסח להצעה הזאת?

<גיא גולדמן:>
כן.

<היו"ר משה גפני:>
עוד לא העברתם אלינו.

<גיא גולדמן:>
העברנו לפני תחילת הדיון היום. הבוקר.

<שלומית ארליך:>
אני לא קיבלתי נוסח לפני תחילת הדיון.

<היו"ר משה גפני:>
תוודא אחרי הישיבה שיש לה את הנוסח. אנחנו מודיעים שעדיין לא קיבלנו את הנוסח. גם אם קיבלנו, יש החלטה של הוועדה, לא מערערים עליה. לא התקבל. אנחנו רוצים נוסח. משרד המשפטים, בבקשה.

<עדנה הראל פישר:>
אני רוצה להסביר מה משרד המשפטים לא רואה קושי משפטי ומה משרד המשפטים רואה קושי משפטי שהוא מבקש להבהיר ושיהיה ברור מה ההסתייגויות.

יש כמה רכיבים להצעה בה מדובר. רכיב שאומר תקופת ההטבות תהיה לעשר שנים הוא רכיב שקיים כבר היום בחקיקה, הוא רכיב שמבטיח ודאות במידה מסוימת כי המחוקק יכול לבוא בשנה הבאה ולשנות את הסעיף הזה אבל הוא ישקול אז מה המשמעות המשקית של שינוי הסעיף הזה ומה זה יוצר.

לכן אמרנו שאפשר, אם מבקשים לצורך העניין למפעל טכנולוגי מיוחד מועדף לקבוע שתקופת הטבות תהיה עשר שנים, איננו רואים מניעה בעניין הזה ואיננו רואים גם קשיים.

יותר מזה. אם היו רוצים לבוא ולהגיד מפעל טכנולוגי מיוחד מועדף מאוד שהוא לא עשרה מיליארד אלא שבעים מיליארד, יש לו לא סתם נכסים לא מוחשיים מוטבים אלא באיזשהו היקף מינימלי. אז אני צמצמתי את הקבוצה, אדם יודע מתי הוא זכאי לאמירה הזאת שיש עשר שנות הטבה. בסדר. אלא מה, מה שמבקשים לעשות זה לקחת את אותו סעיף שדיברנו עליו קודם בו יש רכיב נוסף, מעבר לקביעת קבוצה שיש לה תנאי סף וקביעת עשר שנים, משאתה יודע שאתה בקבוצה הזאת, זה לא מספיק אלא יש שיקול דעת של שלושה פקידים בכירים במדינה לבוא ולנהל אתך משא ומתן ולהיווכח שיש לך תרומה משמעותית למשק.
אנחנו רואים קושי משמעותי מאוד בסמכות הזאת לנהל משא ומתן עם גוף על הזכות שלו להטבות מס. אנחנו חושבים שבמקום של הטבות מס צריכה להיות ודאות ובהירות. חוק יסוד: משק המדינה מדבר על זה, דוחות מבקר המדינה מדברים על זה, גם הדוחות האחרונים של מבקר המדינה, על הקושי בשיקול דעת בעניין מתן הטבות מס.

לכן בסעיף הקיים היום שדיברנו עליו קודם יש שיקול דעת שאנחנו חושבים שבבסיסו הוא בעייתי. אבל שם, שימו לב, יש הרבה מאוד פרטים שהיום דנו גם בשינויים שלהם – מתי יש תרומה ואין תרומה וכך הלאה. הסעיף בו מדובר עד היום, ביומיים האחרונים, בתוך הממשלה, כולל שיקול דעת פתוח שאומר שאנחנו נשתכנע, שלושת המנהלים, שיש תרומה משמעותית לפי התכנית העסקית. אנחנו לא יודעים מה זה, אנחנו חוששים ששיקול דעת מהסוג הזה הוא פתח להידברות שגם לעתים יכול להיות בה חשש לשחיתות, אנחנו חושבים – כאמור, כמו שאמרנו – שבמתן הטבות מס צריכה להיות אמירה ברורה מה הם הקריטריונים שמקנים אותה ולא שיקול דעת פתוח. 

זה הקושי המהותי שאנחנו מבקשים את תשומת הלב של הוועדה בנוסח שתביא הממשלה.

<היו"ר משה גפני:>
דיבר אתי הבוקר מנכ"ל משרד האוצר.

<שירה גרינברג:>
כבוד היושב ראש, אולי נגיד רק מה תנאי הסף.

<היו"ר משה גפני:>
כן. בבקשה.

<שירה גרינברג:>
תנאי הסף הוא הבאת IP בהיקף של 500 מיליון שקלים. 

<היו"ר משה גפני:>
זה תנאי הסף.

<שירה גרינברג:>
כן. אנחנו רוצים שבהינתן תנאי הסף, הבעלים יוכלו - - -

<היו"ר משה גפני:>
היא מדברת על משהו אחר.

<עדנה הראל פישר:>
אבל לא כל מי שעונה לשני התנאים האלה זכאי לסעיף.

<היו"ר משה גפני:>
בסדר. הבנו. היית ברורה.

דיבר אתי מנכ"ל משרד האוצר. הוא אומר שאנחנו רוצים לפתח, אנחנו רוצים שאנשים יבואו, אנחנו רוצים את כל מה שנלווה לעניין הזה, לא אחזור על כל הדברים שכולם מסכימים אתם. הוא אומר שאם בא משרד המשפטים ואומר שיש קושי משפטי, זה דיון מסוג אחד. אם בא משרד המשפטים ואומר שאין קושי משפטי אלא יש פתח לשחיתות, זה דיון ציבורי וזה לא דיון של משרד המשפטים. אני אומר את זה בשפה שלי. הוא לא אמר לי את זה כך אבל התוכן הוא התוכן הזה. הוא אומר שאנחנו מחפשים ושוברים את הראש כל הזמן איך אנחנו מביאים עוד מפעלים ומפעלים גדולים וכולי. זה שיש חוסר יציבות מבחינת המיסוי, יכול לבוא מנהל רשות מסים כלשהו ולהגיד שהוא עכשיו חושב שצריך לשנות, הוא צריך פה כסף, הוא צריך שם כסף – את זה צריך לאבטח. שוב, הוא לא אמר לי מילה במילה את מה שאני אומר. אני מוסיף דברים משלי בהסבר הדברים שלו. נכון, כמו שאמרת קודם, אפשר לשנות את החוק. כל דבר אפשר. זאת לא הלכה למשה מסיני. הלכה למשה מסיני אי אפשר לשנות וטוב שכך. כאן אפשר לשנות. זה יגרום נזק כי אז יבואו אנשים ויגידו, רגע, אני אעביר למדינה מסוימת בעולם או שאני אעביר למדינת ישראל, כאן אין לי יציבות, מחר מתחלף כאן השלטון ומתחלף מנהל רשות מסים או שר אוצר ואני הולך ומשנה את זה. אז אין לי יציבות בעניין.

לכן אומר מנכ"ל משרד האוצר שהוא צריך את המספר המסוים הזה, מה ששירה עכשיו אמרה שעומדים בסף מסוים, שלושה פקידים שהם פקידים בכירים, ששניים מהם הם מנכ"לים של משרדים – אחד מנכ"ל האוצר ואחד מנכ"ל משרד הכלכלה – ואחד הוא מנהל רשות המסים. מה זה פתח לשחיתות? 

<עדנה הראל פישר:>
אני אנסה להסביר טוב יותר. 

<היו"ר משה גפני:>
זאת עמדתו והוא מאוד מבקש ממני שאני אאשר את זה. אני אומר שאני לא יכול לאשר את זה כי עוד לא עבר נוסח ללשכה המשפטית ולי חשוב שהלשכה המשפטית אצלנו תלמד את העניין. זה בעצם מה שאמרתי לו ואנחנו כמובן נשקול את העניין הזה. אני לא רוצה להגיד כי זה לא יפה אם אני הולך להגיד את זה אבל אני באופן עקרוני חושב שהוא צודק. זה לא יפה שאני אומר את זה כי יכול להיות שכאשר זה יגיע להצבעה, אני אחזור בי כי אני הולך להתנות את זה בכך שיהיה שש ו-12. הטענה העקרונית היא טענה נכונה. אם היינו אומרים שאיזה פקיד לבד יכול לקבל החלטה בדבר כזה, אני מסכים שיש פתח לשחיתות. אבל בדבר שהוא בחקיקה ראשית, עם שלושה אנשים בכירים שצריכים לקבל שלושתם את אותה החלטה, ההחלטה שלהם מבוקרת על ידכם.

<עדנה הראל פישר:>
לא.

<היו"ר משה גפני:>
כן מבוקרת. היא מבוקרת גם אם זה לא כתוב. יושב שם יועץ משפטי. אף אחד לא ייקח סיכון. יושב שם מישהו והוא ישאל את משרד המשפטים ולפי דעתי גם ישב מישהו ממשרד המשפטים ומן הראוי שכך יהיה כי זאת החלטה של שיקול דעת. אני לא חושב שהחשש שלכם הוא חשש כל כך מוחשי.

אני לא מביע דעה. אם הלשכה המשפטית אצלנו תגיד שהיא נגד, אני גם נגד.

<עדנה הראל פישר:>
אני אנסה בכל זאת להסביר כמה דברים מכיוון שציטטת את מנכ"ל משרד האוצר ואת הדעה שלו על משרד המשפטים. 
<היו"ר משה גפני:>
את מה?

<עדנה הראל פישר:>
הדעה שלו על עמדת משרד המשפטים.

<היו"ר משה גפני:>
הוא לא אמר את עמדת משרד המשפטים. הוא אמר את העמדה שלו. ממילא יש כאן התנגשות עם משרד המשפטים.

<עדנה הראל פישר:>
אבל הוא אמר שאם אנחנו מאירים את תשומת לב הוועדה לחשש שיש כאן לפתח לשחיתות, אז זה לא עניין של משרד המשפטים אלא זה עניין ציבורי.

אני מבקשת קצת להבהיר. 

<היו"ר משה גפני:>
שלא תהיה טעות גם בפרוטוקול. הוא לא אמר לי את זה כך. מה שאמרתי בשמו, אמרתי על פי שפתי. התוכן הוא נכון אבל הוא דיבר מאוד בכבוד על משרד המשפטים, בניגוד לי. הוא דיבר בכבוד על כולם. הוא רק אמר את הנושא הזה של התעשייה.

<עדנה הראל פישר:>
ברשותך. יש כאן גם עניינים שהם נטו משפטיים כמו הוראת חוק יסוד: משק המדינה לעניין אופן קביעתם של מסים. אני חושבת שלא לחינם הרשות המחוקקת קבעה את שקבעה גם בחוק יסוד לעניין החובה שמסים, כולל פטורים והטבות, יהיו בחוק או על פיו ולא בשיקול דעת של פקידים. 

עכשיו תשאל את עצמך למה. למה דיני המסים כל כך מפורטים ויש כל כך הרבה פרטים ולא משאירים לשיקול דעת לקבוע באיזה תנאים חברה תשלם דיבידנד של עשרים אחוזים ובאיזה תנאים לא. והרי מה מוצע כאן? שוב אני אבהיר. מוצע שאחרי שעמדנו בשני תנאי המינימום האלה, מנסים לבדוק, אני, אחת מקבוצת חברות, להשתכנע שיש לי תרומה מהותית. מה השאלה המשפטית? הרי אני, אם אני אשב ליד שלושת הפקידים הבכירים, הם יגידו שיקול הדעת הוא שלי, אני מבין בכלכלה, אני מבין בהשפעה מהותית, כל מה שאמרו לי זה לבדוק השפעה מהותית, אני שוכנעתי, זאת לא שאלה משפטית אלא זו שאלה כלכלית.

אני אומרת, שימו לב שבסעיף הקודם שדיברנו בו יותר מוקדם יש פירוט, יש מספרי עובדים מינימום באזור פיתוח א'. המינימום הזה הוא אחר כך בסיס למשא ומתן.

.

<היו"ר משה גפני:>
הבנתי. תודה. דרך אגב, אני לא מקבל את האמירה הזאת שהמחוקק קבע. הגמרא אומרת הפה שאסר הוא הפה שהתיר. לכן מותר למחוקק לבוא לעשות שיקול ולהגיד שנכון שאנחנו לא פורצים את הסעיף הזה, אבל אנחנו אומרים שיש כאן מקרה מיוחד שבו אנחנו קובעים את זה. אני אומר לכם שאתם מביאים נוסח, אז תביאו את הנוסח. תשקלו האם לא כדאי לכם גם להוסיף שם קצת יותר פירוט.

<עדנה הראל פישר:>
למה אי אפשר לתת ודאות?

<היו"ר משה גפני:>
לא יודע. תדברו בממשלה. אני לא בממשלה. ביקשו ממני להיות שר ואני התנגדתי. דברו ותבואו עם משהו.
<עודד פורר (ישראל ביתנו):>
מה עם סגן שר?

<היו"ר משה גפני:>
בשום אופן. סגן שר, עוד יותר גרוע.

הדבר השני שאני מבקש להגיד לכם. אתם ביקשתם ממני שנעשה בתעשייה שישה אחוזים בפריפריה ו-12 אחוזים במרכז הארץ. אני לא יודע מי מכם אז היה זה שלחץ עלי והיה אצלי בחדר והסברתם לי למה זה כל כך חשוב. עכשיו אתם מביאים גם את זה.

<שירה גרינברג:>
לא אנחנו.

<היו"ר משה גפני:>
את לא. את היית רכזת חינוך אבל יש רצף שלטוני. היה לי כאן מאוד קשה להעביר את זה. אתם בוודאי זוכרים שהיה כאן סיפור עם חברי מרכז ליכוד ובאו לכאן להצבעה ושטייניץ היה כאן, ישב אצלי בחדר ועשינו שתי הצבעות, פעם אחת כאשר חברי המרכז היו - הצביעו נגד ואחרי כן כשהם הלכו, הצביעו בעד והעברתי את החוק.

<רועי פולקמן (כולנו):>
לא יכול להיות.

<היו"ר משה גפני:>
יכול להיות. תאמין לי, אם אני הייתי עושה סרט על החיים שלי בכנסת, זה היה סיפור מתח, חבל על הזמן. מאות אנשים היו כאן. 
אני מבקש להחזיר את זה בחזרה ל-שש ול-12. אני יודע שה-שש וה-12 זה הרבה כסף. הבעיה היא הרבה כסף. עובדה שיש את ההנחות אלא שיש תשעה אחוזים. אני לא יודע כמה כסף. יש כאלה שטוענים שזה מיליארד ומשהו שקלים, יש כאלה שטוענים שזה הרבה פחות. אם אתם אומרים שהבעיה היא כסף, אני מוכן ללכת למדורג. 
<רועי פולקמן (כולנו):>
אבל זה לא הכסף. אני אומר לך שזה לא הכסף.

<היו"ר משה גפני:>
זאת עמדתי. 

<רועי פולקמן (כולנו):>
זה גם הכסף אבל זה לא הכסף.

<היו"ר משה גפני:>
אני אומר לך שהכסף הזה יעודד.

<רועי פולקמן (כולנו):>
אבל אם שמונים אחוזים ממנו ילך לארבעה מפעלים?

<היו"ר משה גפני:>
בסדר, ארבעה מפעלים, אפשר לשנות את זה.

<רועי פולקמן (כולנו):>
זה דיון על נושא ההיי-טק בעקבות השינוי ב-OECD ובכלל. יכול להיות שכאן צריך לעשות העדפה. דרך אגב, פריפריה, לא פריפריה. אבל כלל הסיוע של עידוד השקעות הון לתעשייה שאיננו הנושא של טכנולוגיה מתקדמת והיי-טק, שזה עולם אחר. עולם ההיי-טק הוא נפרד ממפעלי ייצור.

<היו"ר משה גפני:>
ממש לא נפרד.

<רועי פולקמן (כולנו):>
בוודאי שהוא נפרד.

<היו"ר משה גפני:>
הוא נפרד בגלל שהוא היי-טק ואלה תעשיות.

<רועי פולקמן (כולנו):>
בגלל התחרות העולמית בין מפעלי ייצור. שהם יותר לאו-טק או מידיום.

<עודד פורר (ישראל ביתנו):>
לא בהכרח לאו טק.

<רועי פולקמן (כולנו):>
בסוף יש צורך לקבוצה מאוד קטנה.

<היו"ר משה גפני:>
אז תבטל את השוני. הרי גם היום יש שוני.

<רועי פולקמן (כולנו):>
אבל יש שוני מהותי.

<היו"ר משה גפני:>
תבטל גם את זה. מפעל במצפה רמון דומה למפעל בחולון?

<רועי פולקמן (כולנו):>
הבטחתי לאיילת ורבין לא לקרוא לזה לאו טק אז אני אגיד מפעלי היי-טק. זה שונה. התחרות הגלובלית היא אחרת, המטרות של הסיוע והמיסים הם אחרים. אם המטרה היא לתת סיוע למפעלי ייצור רגילים, זה דיון אחר. 

יש לי הרבה שיחות עם שרגא והנושא בעיני הכי קריטי, ואני חושב שאתה תתחבר לזה, הוא הכשרה מקצועית. אני חושב שאם עכשיו היו לי 900 מיליון שקלים לחלק לתעשייה, הייתי הולך בכל הכוח לכיתות במפעל, להכשרות, לתשלום לאנשים בזמן ההכשרות. יש מה לעשות. השימוש הזה בכסף הוכח לאורך עשרות שנים. מאיזו שנה חוק עידוד השקעות הון עובד?

<קריאה:>
1959.

<רועי פולקמן (כולנו):>
יש מספיק שנים שאנחנו יכולים לדעת מה זה עושה. בשונה מההיי-טק שאנחנו בתחרות גלובלית מטורפת, שם המלחמה על ה-IP, על הדיבידנדים והעובדים שהם ניידים וגלובליים, במפעלי הייצור זאת אופרה אחרת. בואו נתווכח כי יש שימוש אחר בכסף הזה. זה לא דיון על הכסף. אני רוצה 900 מיליון שקלים לתעשייה ורק להכשרה.

<עודד פורר (ישראל ביתנו):>
אתה יכול לשאול את חבריך באוצר שמבחינת אגף התקציבים לא דין הטבות מס כדין תקציב של 900 מיליון שקלים והם רואים את זה אחרת לגמרי.

<רועי פולקמן (כולנו):>
זה נכון.

<עודד פורר (ישראל ביתנו):>
לכן יותר קל לך לעבוד בעולם. הם רואים את זה אחרת.

<רועי פולקמן (כולנו):>
אבל זה לא יעיל.

<עודד פורר (ישראל ביתנו):>
אם אני אבוא היום לאגף התקציבים ואני אומר לי שאני מוריד כאן איזשהו משהו, 900 מיליון שקלים.

<רועי פולקמן (כולנו):>
זה לא מוסיף.

<היו"ר משה גפני:>
רועי, אני אספר לך. משרד האוצר התנהג יפה מאוד ולכן אני לא מעביר עליו ביקורת בהטבות המס. הוא הביא עוד 400 מיליון שקלים.

<רועי פולקמן (כולנו):>
גם שם אפשר להתווכח אם זה מועיל.

<היו"ר משה גפני:>
אני הולך להגיד את זה. גם אז באו אלי אנשי רשות המסים ואמרו שכדי לפתח את הפריפריה, את מה שאתה אומר עכשיו, צריך לפתח את החינוך, את הרווחה, את התשתיות.

<רועי פולקמן (כולנו):>
נכון.

<היו"ר משה גפני:>
אמרתי להם שזה נכון. אני גרתי באופקים ואני אומר לך שבלי הטבות המס – לא היה מנהל מחלקת חינוך בעירייה ולפי דעתי גם לא היה גזבר - - -

<רועי פולקמן (כולנו):>
גפני, אני גרתי בערבה. מקום רחוק ונידח ותאמין לי שמה שהיה מושך אוכלוסייה לשם, זאת הייתה רמת בית הספר לשם שלחו את הילדים, התחבורה ועוד דברים.

<עודד פורר (ישראל ביתנו):>
ומדרגות המס.

<רועי פולקמן (כולנו):>
לא.

<היו"ר משה גפני:>
רועי, אני מקבל את מה שאתה אומר. אני לא מתווכח אתך על הנושא העקרוני. אני רוצה שנעשה הוראת שעה, רעיון להוראת שעה, שעד שלא לוקחים את ה-900 מיליון שקלים אלה ונותנים להכשרה מקצועית, שייתנו את זה. זה יותר קל. זה היה.

<רועי פולקמן (כולנו):>
בוא נשכנע אותם לתת את הכסף להכשרה מקצועית.

<מיקי לוי (יש עתיד):>
אולי אפשר לעשות משהו מדורג.

<היו"ר משה גפני:>
רועי, תשכנע. אם אפשר, הוא יהיה בתוך שלושת-רבעי שעה.

<מיקי לוי (יש עתיד):>
לעשות משהו מדורג.

<היו"ר משה גפני:>
מדורג. נכון. אני מסכים.

<שירה גרינברג:>
אנחנו נשקול את הדברים ונחזור עם תשובה.

<מיקי לוי (יש עתיד):>
משהו מדורג ואז אפשר יהיה לחיות עם זה.

<היו"ר משה גפני:>
אני מסכים. אני ישבתי כאן – נדמה לי שאתה אז היית מפקד משטרת ירושלים – בלילה והם הרגו אותי, אנשי משרד האוצר ואמרו שזה יציל את המדינה. שטייניץ ישב כאן והוא הלך נגד חברי מרכז הליכוד, ייאמר לשבחו. אני השתכנעתי. משרד האוצר שכנע אותי שזה הדבר הכי חשוב לעשות. מציע חבר הכנסת מיקי לוי, ואני מקבל את זה, שיהיה מדורג. אתם לא יכולים כאן לתת 12 רק בנושא של ההיי-טק ולהתעלם לחלוטין מכל העניין של התעשייה, גם אם המצב טוב. צריך לעודד כי זה חשוב למדינה, זה חשוב למשק וזה חשוב גם למשרד האוצר.

אני מבקש גם על זה לעשות את השיקול ואני רוצה תשובה.

תודה רבה. אני מודה לכם. אנחנו סיימנו את החוק ואנחנו מחכים לתשובות. אם אתם מביאים את היציבות, אני מבקש לדבר עם שלומית.

תודה.

<הישיבה ננעלה בשעה 12:56.>

